(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΘ΄

Πέμπτη, 29 Φεβρουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας του Βουλευτή κ. Θ. Ρουσόπουλου, σελ.   
3. Ανακοινώνεται ότι τη συνεδρίαση παρακολουθούν μαθητές από το Penn State Bucknell University, το 1ο Γυμνάσιο Κορωπίου, το 3ο Δημοτικό Σχολείο Χολαργού, το 2ο Γυμνάσιο Μεταμόρφωσης, το 1ο Γυμνάσιο Χαλκίδας και από το 2ο Γενικό Λύκειο Ιεράπετρας, σελ.   
4. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Ανακοίνωση του δελτίου επίκαιρων ερωτήσεων της Παρασκευής 1ης Μαρτίου 2024, σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Συνέχιση της συζήτησης επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: « Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις»., σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΠΕΤΡΑΛΙΑΣ Α. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί του σχεδίου νόμου του Υπουργείου Εθνικής Οικονομίας και Οικονομικών:  
 ΒΕΛΟΠΟΥΛΟΣ Κ. , σελ.   
 ΔΑΒΑΚΗΣ Α. , σελ.   
 ΔΗΜΟΣΧΑΚΗΣ Α. , σελ.   
 ΖΑΜΠΑΡΑΣ Μ. , σελ.   
 ΖΑΧΑΡΑΚΗ Σ. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΜΕΡΟΣ Γ. , σελ.   
 ΚΑΤΡΙΝΗΣ Μ. , σελ.   
 ΚΕΔΙΚΟΓΛΟΥ Σ. , σελ.   
 ΚΟΝΣΟΛΑΣ Ε. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΡΗΤΙΚΟΣ Ν. , σελ.   
 ΛΟΒΕΡΔΟΣ Ι. , σελ.   
 ΜΑΝΩΛΑΚΟΥ Δ. , σελ.   
 ΜΠΟΥΚΩΡΟΣ Χ. , σελ.   
 ΝΑΤΣΙΟΣ Δ. , σελ.   
 ΠΑΠΠΑΣ Ν. , σελ.   
 ΠΕΡΚΑ Θ. , σελ.   
 ΠΕΤΡΑΛΙΑΣ Α. , σελ.   
 ΠΕΤΣΑΣ Σ. , σελ.   
 ΠΟΥΛΟΥ Π. , σελ.   
 ΡΑΠΤΗ Ζ. , σελ.   
 ΤΣΙΜΑΡΗΣ Ι. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΑΡΙΤΣΗΣ Α. , σελ.   
 ΧΗΤΑΣ Κ. , σελ.

Γ. ΠΑΡΕΜΒΑΣΕΙΣ:

ΠΛΑΚΙΩΤΑΚΗΣ Ι., σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΘ΄

Πέμπτη 29 Φεβρουαρίου 2024

Αθήνα, σήμερα στις 29 Φεβρουαρίου 2024, ημέρα Πέμπτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Προτού εισέλθουμε στη σημερινή ημερήσια διάταξη έχω την τιμή να ανακοινώσω στο Σώμα το δελτίο επίκαιρων ερωτήσεων της Παρασκευής 1η Μαρτίου 2024.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 745/21-2-2024 επίκαιρη ερώτηση του Βουλευτή Λαρίσης της Κοινοβουλευτικής Ομάδας «Νέα Δημοκρατία» κ. Μάξιμου Χαρακόπουλου προς τον Υπουργό Υποδομών και Μεταφορών με θέμα: «Σε ποιο στάδιο βρίσκεται το φράγμα Ενιπέα στη Σκοπιά Φαρσάλων;».

2. Η με αριθμό 746/22-2-2024 επίκαιρη ερώτηση της Βουλευτού Α΄ Θεσσαλονίκης της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αικατερίνης Νοτοπούλου προς τον Υπουργό Υποδομών και Μεταφορών με θέμα: «Άρχισαν οι καθυστερήσεις και οι αποζημιώσεις για την κατασκευή του έργου της αναβάθμισης της Ανατολικής Εσωτερικής Περιφερειακής Θεσσαλονίκης (Flyover)».

3. Η με αριθμό 755/23-2-2024 επίκαιρη ερώτηση του Βουλευτή Δράμας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Αναστασίου Νικολαϊδη προς τον Υπουργό Παιδείας, Θρησκευμάτων και Αθλητισμού με θέμα: «Έντονη ανησυχία των φοιτητών του Τμήματος Αγροτικής Βιοτεχνολογίας και Οινολογίας με έδρα τη Δράμα για την υποστελέχωση του ακαδημαϊκού προσωπικού».

4. Η με αριθμό 762/26-2-2024 επίκαιρη ερώτηση του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Παιδείας, Θρησκευμάτων και Αθλητισμού με θέμα: «Να δοθεί άμεσα άδεια, με εξασφαλισμένα όλα τα δικαιώματα, στην αναπληρώτρια εκπαιδευτικό με δίδυμη επαπειλούμενη κύηση, η οποία υπηρετεί στη Διεύθυνση Πρωτοβάθμιας Εκπαίδευσης Νομού Ηρακλείου Κρήτης».

5. Η με αριθμό 743/21-2-2024 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς την Υπουργό Εργασίας και Κοινωνικής Ασφάλισης με θέμα: «Κίνδυνος για χιλιάδες δανειολήπτες του τέως Οργανισμού Εργατικής Κατοικίας (ΟΕΚ) με οφειλές εκτός ρύθμισης».

6. Η με αριθμό 750/22-2-2024 επίκαιρη ερώτηση του Βουλευτή Α΄ Αθηνών της Κοινοβουλευτικής Ομάδας «Νέα Αριστερά» κ. Αθανασίου Ηλιόπουλου προς την Υπουργό Εργασίας και Κοινωνικής Ασφάλισης με θέμα: «Σοβαρή καταστρατήγηση στοιχειωδών κανόνων που αφορούν την υγεία και την ασφάλεια των εργαζομένων στην Τράπεζα Πειραιώς».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 747/22-2-2024 επίκαιρη ερώτηση του Βουλευτή Κερκύρας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Αλέξανδρου Αυλωνίτη προς τον Υπουργό Ψηφιακής Διακυβέρνησης με θέμα: «Δυσχέρειες στην κτηματογράφηση της Κέρκυρας από την καθυστέρηση ψηφιοποίησης ή μεταφοράς των αρχείων των Υποθηκοφυλακείων Νομού Κέρκυρας στο Κτηματολογικό Γραφείο Ιονίων Νήσων».

2. Η με αριθμό 760/26-2-2024 επίκαιρη ερώτηση του Βουλευτή Βοιωτίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Μουλκιώτη, προς την Υπουργό Εργασίας και Κοινωνικής Ασφάλισης με θέμα: «Γιατί απείχε η Ελλάδα από την ψηφοφορία της 16ης Φεβρουαρίου 2024 μπλοκάροντας την ευρωπαϊκή συμφωνία η οποία θα παραχωρούσε δικαιώματα σε εκατομμύρια εργαζομένους σε ψηφιακές πλατφόρμες;».

3. Η με αριθμό 763/26-2-2024 επίκαιρη ερώτηση του Βουλευτή Μαγνησίας της Κοινοβουλευτικής Ομάδας «Κομμουνιστικό Κόμμα Ελλάδας» κ. Βασιλείου Μεταξά προς τον Υπουργό Κλιματικής Κρίσης και Πολιτικής Προστασίας με θέμα: «Καθυστερήσεις στην πίστωση αρωγής καθώς και της στεγαστικής συνδρομής μετά τις πλημμύρες του Σεπτεμβρίου 2023».

4. Η με αριθμό 744/21-2-2024 επίκαιρη ερώτηση του Βουλευτή Σερρών της Κοινοβουλευτικής Ομάδας «Ελληνική Λύση» κ. Κωνσταντίνου Μπούμπα προς τον Υπουργό Κλιματικής Κρίσης και Πολιτικής Προστασίας με θέμα: «Καθυστέρηση στην επιχορήγηση των πληγέντων από την πλημμύρα της 4ης Ιανουαρίου 2021 σε περιοχές της Περιφερειακής Ενότητας (Π.Ε.) Σερρών της Περιφέρειας Κεντρικής Μακεδονίας».

5. Η με αριθμό 748/22-2-2024 επίκαιρη ερώτηση του Βουλευτή Αχαΐας της Κοινοβουλευτικής Ομάδας «ΣΥΡΙΖΑ - Προοδευτική Συμμαχία» κ. Ανδρέα Παναγιωτόπουλου προς τον Υπουργό Υποδομών και Μεταφορών με θέμα: «Σε εγκατάλειψη και υποβάθμιση ολόκληρες περιοχές λόγω της καθυστέρησης των έργων στο τμήμα της Γραμμής Αιγίου-Ρίου και αδιαλλαξία της Κυβέρνησης στο θέμα της υπογειοποίησης της γραμμής Ρίου-Ακτής Δυμαίων».

6. Η με αριθμό 769/26-2-2024 επίκαιρη ερώτηση του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Εμμανουήλ Χριστοδουλάκη προς την Υπουργό Εργασίας και Κοινωνικής Ασφάλισης με θέμα: «Αναγκαία η επίσπευση άμεσης παραλαβής οριστικών παραχωρητηρίων σε εκατόν είκοσι οχτώ διαμερίσματα στον οικισμό των εργατικών κατοικιών ΑΝΔΡΕΑ Γ. ΠΑΠΑΝΔΡΕΟΥ».

7. Η με αριθμό 764/26-2-2024 επίκαιρη ερώτηση του Βουλευτή Α΄ Θεσσαλονίκης της Κοινοβουλευτικής Ομάδας «Κομμουνιστικό Κόμμα Ελλάδας» κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού με θέμα: «Να επαναπροσληφθούν οι απολυμένοι εκπαιδευτικοί και συνδικαλιστές από τα Εκπαιδευτήρια Φρυγανιώτη στη Θεσσαλονίκη».

8. Η με αριθμό 767/26-2-2024 επίκαιρη ερώτηση του Βουλευτή Β3΄ Νότιου Τομέα Αθηνών της Κοινοβουλευτικής Ομάδας «Κομμουνιστικό Κόμμα Ελλάδας» κ. Χρήστου Κατσώτη προς τον Υπουργό Μετανάστευσης και Ασύλου με θέμα: «Για τους μετανάστες εργαζόμενους σε τηλεφωνικά κέντρα».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 Κανονισμού της Βουλής)

1.Η με αριθμό 2714/22-1-2024 ερώτηση του Βουλευτή Βοιωτίας της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Μουλκιώτη, προς την Υπουργό Εργασίας και Κοινωνικής Ασφάλισης με θέμα: «Απώλεια της ασφαλιστικής ικανότητας για εκατοντάδες χιλιάδες μη μισθωτούς (ελεύθερους επαγγελματίες, αυτοαπασχολούμενους και αγρότες) από 1-3-2024».

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαέξι φοιτήτριες και φοιτητές και ένας συνοδός από το Penn State Bucknell University.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συνέχιση της συζήτησης και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις».

Πριν δώσω τον λόγο στον κ. Κόνσολα, έχει ζητήσει τον λόγο ο κ. Κατρίνης.

Κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, σήμερα στις 29 Φεβρουαρίου δεν είναι απλώς η ημέρα η επομένη της τραγωδίας των Τεμπών, αλλά φοβάμαι ότι είναι η παραμονή μιας τραγωδίας που πιθανόν θα ζήσουν εκατοντάδες χιλιάδες συμπολίτες μας αν η Κυβέρνηση δεν πάρει άμεσα αποφάσεις. Και το λέω γιατί σε λιγότερο από μία ώρα έχει συνεδρίαση του Υπουργικού Συμβουλίου και θεωρώ ότι θα πρέπει και ο ίδιος ο Πρωθυπουργός να παρέμβει για να δώσει λύση και ανακούφιση σε εκατοντάδες χιλιάδες συμπολίτες που περιμένουν το νομοθετικό σώμα και η Βουλή να δίνουν συγκεκριμένες λύσεις στην καθημερινότητα. Και αναφέρομαι σε δύο περιπτώσεις.

Η πρώτη περίπτωση είναι ότι από αύριο εκατοντάδες χιλιάδες συμπολίτες μας θα χάσουν την ασφαλιστική τους ικανότητα. Μένουν ανασφάλιστοι -κάποιοι λένε ότι είναι τετρακόσιες χιλιάδες και κάποιοι λένε ότι είναι οκτακόσιες χιλιάδες- με αποτέλεσμα να καλούνται να πληρώσουν το σύνολο της συμμετοχής για συνταγογράφηση, από ιδιώτες γιατρούς που είναι συμβεβλημένοι με τον ΕΟΠΥΥ, και βεβαίως για εξετάσεις και για φάρμακα. Γιατί το αναφέρω; Το αναφέρω επειδή αυτοί οι εκατοντάδες χιλιάδες επαγγελματίες αυτοαπασχολούμενοι αγρότες δεν έχουν καταφέρει να μπουν σε ρυθμίσεις. Και γιατί δεν έχουν καταφέρει να μπουν σε ρυθμίσεις, κύριε Πρόεδρε; Όχι γιατί είναι μπαταχτσήδες, αλλά γιατί όλες οι ρυθμίσεις που μέχρι σήμερα έχει φέρει η Κυβέρνηση, έχουν ποσοστό συμμετοχής κάτω του 10% και η παλιά ρύθμιση και η ρύθμιση στην πανδημία και οι τελευταίες είκοσι τέσσερις δόσεις. Άρα, είναι αποτυχημένες. Όμως, οδηγούνται εκατοντάδες χιλιάδες -ξαναλέω- επαγγελματίες αυτοαπασχολούμενοι αγρότες από αύριο σε μια υποχρεωτική καταβολή από την τσέπη τους για παροχές υγείας. Και είναι θέμα της πολιτείας πώς θα απαντήσει σε αυτή την κρίσιμη συγκυρία με την ακρίβεια, με τον πληθωρισμό και με την κρίση που σοβεί αυτή τη στιγμή. Και πρέπει ο Πρωθυπουργός να απαντήσει σε αυτό και να δώσει λύση.

Και το δεύτερο αφορά το Υπουργείο σας, αλλά επίσης αφορά εκατοντάδες χιλιάδες επαγγελματίες, οι οποίοι κοιτούν τον χρόνο μέχρι αύριο το πρωί και φοβούνται ότι από αύριο το πρωί, επειδή δεν έχουν λυθεί τα τεχνικά προβλήματα, επειδή δεν υπάρχουν αρκετοί τεχνικοί να διασυνδέσουν τα POS με τις ταμειακές μηχανές, κύριε Πρόεδρε, θα βρεθούν αντιμέτωποι με εξοντωτικά πρόστιμα. Εδώ λοιπόν θα πρέπει, και μέχρι να τελειώσει η συνεδρίαση, το Υπουργείο Οικονομικών, η Κυβέρνηση, να δώσει την παράταση την αναγκαία. Μιλάμε για διακόσιες πενήντα χιλιάδες με τριακόσιες χιλιάδες μηχανήματα που δεν έχουν συνδεθεί. Αυτοί οι άνθρωποι δεν μπορούν να ζουν με αυτή την αγωνία.

Πρέπει, κύριε Πρόεδρε -και ευχαριστώ πάρα πολύ- και στα δύο ζητήματα, και επειδή έχουμε Υπουργικό Συμβούλιο σε μία ώρα, να πάρει θέση ο Πρωθυπουργός, για να αποδείξει και το πολιτικό σύστημα ότι κατανοεί, συναισθάνεται και κυρίως ότι είναι αποφασισμένο να δώσει δίκαιες κοινωνικά λύσεις και απαντήσεις.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Κατρίνη.

Θα δώσω τώρα τον λόγο στον κ. Κόνσολα για να τοποθετηθεί επί του νομοσχεδίου.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, μετά από την ενημέρωση τόσο στις επιτροπές όσο και στην Ολομέλεια που πραγματοποιήθηκε η πολύ σημαντική συζήτηση για τους όρους αξιοποίησης της δημόσιας περιουσίας στις παραθαλάσσιες περιοχές και άλλες διατάξεις, βρίσκομαι στην ευχάριστη θέση να πω και εγώ ότι αυτό το νομοσχέδιο ήταν μια επιθυμία των πολιτών σε όλη την επικράτεια, η οποία δεν είχε έρθει για πολλές δεκαετίες. Και αναφέρομαι ιδιαίτερα για τη δική μου εκλογική Περιφέρεια στα Δωδεκάνησα. Ο κ. Πέτσας ως εισηγητής αυτού του νομοσχεδίου αποσαφήνισε και παρουσίασε με ενδελέχεια όλες τις πτυχές αυτού του νομοσχεδίου, όπως επίσης και η ηγεσία του Υπουργείου Οικονομικών.

Και θέλω από την αρχή, κύριε Υπουργέ, στο πρόσωπό σας να εκφράσω την ικανοποίησή μου και τα συγχαρητήριά μου σε εσάς ως πολιτική ηγεσία, αλλά και στα στελέχη σας, όπου με επίμονη προσπάθεια όλα αυτά τα χρόνια προσπαθήσατε και φέρατε ένα νομοσχέδιο το οποίο λύνει τεράστια προβλήματα στην ελληνική επικράτεια, και ιδιαίτερα στις νησιωτικές περιοχές. Είμαστε η χώρα εκείνη που έχει χιλιάδες χιλιόμετρα παραλίας, αιγιαλού. Ακούσαμε και τους εκπροσώπους των φορέων στην επιτροπή οι οποίοι τόνιζαν με εμφατικό τρόπο τη σημαντικότητα, αλλά και την αναγκαιότητα αυτού του νομοσχεδίου. Και νομίζω ότι με ιδιαίτερη προσοχή παρακολούθησαν και οι Έλληνες πολίτες αυτή τη συζήτηση που απαγκιστρώνονται πλέον στις παράκτιες δραστηριότητές τους για τα θέματα που σχετίζονται με την ανάπτυξη των περιοχών τους στην αιγιαλίτιδα ζώνη.

Νομίζω ότι η κριτική που ασκείται από την Αξιωματική Αντιπολίτευση και από μερίδα συναδέλφων της Αντιπολίτευσης αδικεί το ίδιο το νομοσχέδιο και την προσπάθεια της Κυβέρνησης, γιατί το νομοσχέδιο αυτό, όχι μόνο δεν αλλοιώνει τις περιβαλλοντικές διατάξεις, αλλά η αλήθεια είναι ότι προστατεύει τον αιγιαλό και τις παραλίες. Αυτή είναι μια παραδοχή που εκπληρώνεται μέσα από τις διατάξεις του νομοσχεδίου. Αντίθετα, μάλιστα, η στόχευσή του είναι η περιβαλλοντική προστασία των ελληνικών ακτών. Και αυτό φαίνεται ξεκάθαρα και στις προθέσεις, στη σκοπιμότητα, αλλά και στις επιμέρους διατάξεις του νομοσχεδίου.

Το νομοσχέδιο διαμορφώνει ένα ενιαίο και κυρίως διαφανές -το τονίζω αυτό, ενιαίο και κυρίως διαφανές- πλαίσιο κανόνων για την αξιοποίηση της δημόσιας περιουσίας, γιατί στις παραθαλάσσιες περιοχές είναι πολύ πιο σημαντικό να υπάρχει η διασφάλιση αυτής της πρόβλεψης. Και δίνει επίσης και τη δυνατότητα, κυρίες και κύριοι συνάδελφοι, της ελεύθερης πρόσβασης στον αιγιαλό και τις παραλίες.

Όλοι γίναμε μάρτυρες στο «κίνημα της πετσέτας», αλλά ακριβώς αυτή η απάντηση έρχεται μέσα από το νομοσχέδιο αυτό. Και μάλιστα, είναι ξεκάθαρο το πλαίσιο της αντιμετώπισης παραβατικών συμπεριφορών, όπου υπάρχει μια αυστηροποίηση των κανόνων με επιβολή κυρώσεων και προστίμων με άμεσα μέτρα. Και αυτό θέλει ο πολίτης, αυτό θέλει ο επισκέπτης, αλλά αυτό θέλει και ο ίδιος ο επαγγελματίας του τουρισμού που ασχολείται με δραστηριότητα στην παράκτια περιοχή.

Σήμερα, κυρίες και κύριοι συνάδελφοι, η χάραξη του αιγιαλού καλύπτει μόνο το 10% της ακτογραμμής της χώρας μας. Αυτό θέλουμε; Θέλουμε μόνο 10% να καλύπτει ο αιγιαλός σε ό,τι αφορά τη χάραξη; Φυσικά, όχι, κανείς δεν συμφωνεί σε αυτή την κατεύθυνση. Όλοι γνωριζόμαστε και η ελληνική περιφέρεια έχει ανάγκη χάραξης αιγιαλού, για να μπορέσει να υπάρχει η λεγόμενη «περιφερειακή ανάπτυξη» και μάλιστα η πολυκεντρική ανάπτυξη που είναι ζητούμενο στη χώρα μας σήμερα, κάτι που απαιτούν ήδη οι πολίτες. Με αυτό το νομοσχέδιο δίνεται αυτή η διάσταση.

Και μπορεί να αρθρώσει κανείς, επίσης, έναν αντίλογο στην απόφαση της χάραξης που αφορά όλη την επικράτεια και δεν αφορά μόνο τις τουριστικές περιοχές; Όχι, βέβαια, η απλούστευση και κυρίως η διαφάνεια των διαδικασιών αξιοποίησης είναι αυταπόδεικτη μέσα από τη διενέργεια ηλεκτρονικών διαγωνισμών.

Είχα πει και στην επιτροπή και θυμάστε όλοι τις εικόνες, κυρίες και κύριοι συνάδελφοι, τις γραφικές και τραγελαφικές εικόνες που συνέβαιναν σε δημοτικά συμβούλια σε όλη την Ελλάδα, όταν γινόταν η διαγωνιστική διαδικασία για την αναδοχή των παραλιών από τους δήμους στους επιχειρηματίες. Δεν νομίζω ότι αυτό το νομοσχέδιο επιτρέπει πλέον άλλο αυτή την τραγική εικόνα, γιατί τραγική ήταν η εικόνα όπου υπήρχε αυτή η συμπεριφορά από συμπολίτες μας ή από παράγοντες σε δημοτικά συμβούλια για την ανάπτυξη αυτών των παραλιών σε συμπολίτες μας που ήθελαν να δραστηριοποιηθούν στην παράκτια περιοχή.

Οι παραλίες που επιτρέπεται να παραχωρηθούν θα καθορίζονται ετησίως με απόφαση του Υπουργείου Εθνικής Οικονομίας και Οικονομικών ύστερα από διαβούλευση με τους δήμους.

Θα ήθελα, όμως, κύριε Υπουργέ, εδώ να σας τονίσω την ανάγκη της εκτεταμένης διαβούλευσης και της ουσιαστικής συνεργασίας με τους μικρούς δήμους της χώρας, για παράδειγμα, με τον Δήμο των Λειψών, για παράδειγμα με τον Δήμο της Καλύμνου. Άρα, εκεί θέλει ιδιαίτερη εμφατική προσοχή στο να υπάρχει μια συζήτηση, μια διαβούλευση και να μην υπάρχουν παλινωδίες και αξιοποίηση ενδεχόμενα σε παραλίες που είναι είτε προστατευόμενες ζώνες είτε έχει αποφασιστεί από τον δήμο και με αποφάσεις δημοτικών συμβουλίων -ομόφωνες μάλιστα- να υπάρχει μια ιδιαιτερότητα σε ό,τι αφορά τη χρήση τους.

Πιστεύω, κύριε Υπουργέ, ότι θα δώσετε αυτή την ιδιαίτερη προσοχή που χρειάζεται, γιατί οι νησιωτικές οικονομίες και κυρίως οι κοινωνίες χρειάζονται αυτή την προσοχή μας.

Την ίδια προσοχή, όμως, που έδειξε η Κυβέρνηση σε ό,τι αφορά τη στρέβλωση που υπήρχε στα Δωδεκάνησα και η οποία, όπως σας είπα, είχε ως αποτέλεσμα να μην ισχύουν στα Δωδεκάνησα αυτά που ισχύουν στον αιγιαλό και στην παραλία στη λοιπή Ελλάδα, είμαι βέβαιος ότι θα δώσει την ίδια προσοχή και σε αυτό το θέμα που σας ανέφερα.

Και δεν φαντάζομαι ότι υπάρχει στην Αίθουσα κάποιος από τους συναδέλφους που διαφωνεί ότι θα πρέπει να υπάρχει ενιαία αντίληψη και ενιαία αντιμετώπιση στα Δωδεκάνησα, όπως και στη λοιπή Ελλάδα, γιατί η απόφαση της Κυβέρνησης να δώσει την απαιτούμενη ορθολογική λύση δεν συνιστά προνομιακή μεταχείριση, αντίθετα αποτελεί αποκατάσταση της ισονομίας.

Θέλω να σας θυμίσω ότι στα Δωδεκάνησα ίσχυε η θεσμοθέτηση κανόνων που ίσχυαν και στην ιταλική κατοχή. Και εκεί είχε επεκταθεί αυθαίρετα όχι μόνο από την άποψη της ουσιαστικής περιβαλλοντικής προστασίας η οριοθέτηση του αιγιαλού και παραλίας, αλλά το κανονιστικό διάταγμα του ιταλικού φασιστικού κράτους είχε ιδιαίτερη σκοπιμότητα. Και γι’ αυτό το τονίζω ότι είναι μια σημαντική πρωτοβουλία της Κυβέρνησης να αρθεί αυτή η αδικία.

Παράλληλα, βέβαια, με τη διασφάλιση αυτής της ενιαίας, ισόνομης, ισόρροπης ανάπτυξης στην ελληνική επικράτεια με αμιγώς αντικειμενικά κριτήρια, αλλά και επιστημονικά και περιβαλλοντικά χαρακτηριστικά, με την ίδια ακριβώς προστασία και εγγυήσεις γίνεται αυτό το οποίο αμβλύνει τα προβλήματα στην περιοχή μας με πρωτοβουλία της Κυβέρνησης.

Και ταυτόχρονα, βέβαια, θέλω να τονίσω, γιατί υπάρχουν κάποιες φωνές εδώ που τοποθετήθηκαν με διαφορετικό χαρακτήρα, διασφαλίζονται και αντίστοιχα ιδιοκτησιακά κεκτημένα του ελληνικού δημοσίου και των ιδιωτών που είναι καταγεγραμμένα και καταχωρημένα πλέον σε ένα σύγχρονο Εθνικό Κτηματολόγιο.

Επειδή έγινε στην επιτροπή λόγος για το θέμα αυτό, επιτρέψτε μου να καταθέσω στα Πρακτικά δύο γνωμοδοτήσεις έγκριτων συνταγματολόγων, τόσο του κ. Βενιζέλου όσο και του κ. Μιχάλη Παπαγεωργίου, διδάσκοντα και διδάκτορα του Καποδιστριακού Πανεπιστημίου Αθηνών, που λύνουν όλα τα προβλήματα και δηλώνουν την άμβλυνση των αβελτηριών που είχαν δημιουργηθεί.

(Στο σημείο αυτό ο Βουλευτής κ. Εμμανουήλ Κόνσολας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας, κύριε Πρόεδρε, τρεις αναφορές θα κάνω μόνο και ευχαριστώ για την ανοχή σας για ένα λεπτό μόνο ακόμα.

Θεωρώ δεδομένο ότι στο σύνολο της ελληνικής επικράτειας η ενιαία εφαρμογή εθνικής κοινής νομοθεσίας για τον αιγιαλό και την παραλία λύνει προβλήματα και σε πολίτες που είχαν δημιουργηθεί εξαιτίας του προηγούμενου καθεστώτος με πρωτόκολλα κατεδάφισης ή με επιβολή προστίμων που δεν έπρεπε να επιβληθούν. Θεωρώ ότι θα λυθούν. Αν δεν λυθούν, θα ήθελα να παρακαλέσω την ευαισθησία σας σε δεύτερο χρόνο να υπάρχει μια θεσμοθετημένη ρύθμιση, όπως σας πρότεινα και στην επιτροπή, προκειμένου να μην υπάρχουν τέτοια ζητήματα. Και αναφέρομαι σε ένα πολύ σημαντικό θέμα που ξέρετε ότι αντιμετωπίζεται τα τελευταία χρόνια στα Δωδεκάνησα με εντελώς άδικη και όχι προνομιακή φυσικά μεταχείριση, σχετικά με τα ζητήματα των πρωτοκόλλων.

Κλείνω μόνο με δύο αναφορές ακόμα. Χαίρομαι για το γεγονός ότι η Κυβέρνηση σε ό,τι αφορά στον ειδικό φόρο κατανάλωσης για το αγροτικό πετρέλαιο του 2024 προβλέπει να δοθεί προκαταβολή ενός μέρους στους αγρότες.

Και το δεύτερο, κύριε Πρόεδρε, θα ήθελα να συγχαρώ την Κυβέρνηση, το Υπουργείο Οικονομικών, το Υπουργείο Υγείας και τον Πρωθυπουργό φυσικά, γιατί είναι δική του πρόθεση να αυξηθεί το ανώτατο όριο αποζημίωσης αποδοχών γιατρών του ΕΣΥ από τις εφημερίες. Είναι ένα πολύ σημαντικό μέτρο και κυρίως αφορά όχι μόνο τα νησιά, αλλά όλη την επικράτεια, που δίνει ώθηση στην αυταπάρνηση των ιατρών, νοσηλευτών που με πολύ μεράκι υπηρετούν τις δομές της δημόσιας υγείας. Είναι μέρος των δεσμεύσεων της Κυβέρνησης για τα κίνητρα να υπηρετήσουν και στα νησιά.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Κόνσολα.

Επιτρέψτε μου τώρα να δώσω τον λόγο στην Υπουργό, την κ. Ζαχαράκη, για να υποστηρίξει τις διατάξεις, με δεδομένο ότι σε λίγο ξεκινάει το Υπουργικό Συμβούλιο. Μετά έχει ζητήσει τον λόγο ο Πρόεδρος της Νίκης, ο κ. Νατσιός και μετά με την ανοχή του κ. Δαβάκη έχει τον λόγο ο κ. Δαβάκης.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Κύριε Πρόεδρε, ευχαριστώ και συγγνώμη τώρα για τη λήψη της πρωτοβουλίας για την ομιλία.

Κύριε Δαβάκη, ευχαριστώ, επίσης, για την υπομονή σας.

Έρχομαι σήμερα, καίτοι είχαμε έρθει χθες να παρουσιάσουμε τις διατάξεις μας. Είναι τρεις σημαντικές διατάξεις, οι οποίες ξέρω ότι αγγίζουν την καρδιά της ανησυχίας, του προβληματισμού όλων όσοι εκπροσωπούμε, έχουμε την τιμή να εκπροσωπούμε εδώ τις περιοχές μας, τις περιφέρειές μας, τα Υπουργεία μας, το ελληνικό Κοινοβούλιο.

Προτείνουμε, λοιπόν, διατάξεις οι οποίες έχουν διαφορετικές εκφάνσεις, καλύπτουν εξίσου σημαντικά πεδία και βέβαια, στην καρδιά της προσπάθειας του νέου Υπουργείου, του Υπουργείου Κοινωνικής Συνοχής και Οικογένειας.

Ας πάρουμε με τη σειρά τις διατάξεις.

Προτείνουμε τη στήριξη των νέων οικογενειών με τη σημαντική αύξηση του επιδόματος γέννησης.

Χθες ούσα παρούσα στην Ολομέλεια, κύριε Υπουργέ, κύριε Πετραλιά, ακούσαμε αρκετές φορές αιτιάσεις ή κάποιες –έτσι- καταγγελίες -θα έλεγα, αν μπορούσα να το πω έτσι- ότι αυτό το μέτρο είναι για την αντιμετώπιση του δημογραφικού. Κανείς δεν ισχυρίστηκε ότι είναι μέτρο για την αντιμετώπιση του δημογραφικού. Είπαμε από την πρώτη στιγμή με την αναγγελία μαζί με τον Υπουργό Οικονομικών, τον κ. Χατζηδάκη, ότι πρόκειται για μία αντιμετώπιση των πολλών υψηλών εξόδων που πράγματι έχει μια νέα οικογένεια με την άφιξη ενός μωρού. Με αυτό, λοιπόν, έχει να κάνει με την αύξηση του επιδόματος γέννας, το οποίο θυμίζω ότι ήταν μηδέν στην προηγούμενη κυβέρνηση του ΣΥΡΙΖΑ. Δεν υπήρχε, δηλαδή, έγινε 2000 ευρώ και τώρα αυξάνεται σημαντικά. Αυξάνεται σημαντικά, γιατί βλέπουμε ότι πράγματι σε μία νέα οικογένεια, από τη στιγμή που είχαμε και όλες αυτές τις εισαγόμενες πληθωριστικές τάσεις, πρέπει να δώσουμε ισχυρά εργαλεία και όλα τα υπόλοιπα, βέβαια, θα δοθούν μέσα από το Εθνικό Σχέδιο Δράσης για το δημογραφικό, το οποίο αυτή τη στιγμή εκπονείται. Θα ζητήσουμε από όλα τα κόμματα τις απόψεις τους, όπως επίσης μια διευρυμένη διαβούλευση με την κοινωνία, με την περιφέρεια, με τους δήμους, έτσι ώστε να έχουμε τη μεγαλύτερη -ει δυνατόν- συμμετοχή σε ένα θέμα το οποίο είναι εθνική απειλή, εθνική πρόκληση, απειλή όταν βλέπουμε τις δημογραφικές τάσεις σε όλες τις περιφέρειές μας. Άρα, η πρώτη διάταξη έχει να κάνει με την αύξηση του επιδόματος γέννας.

Η δεύτερη έχει να κάνει με την έναρξη του νέου στεγαστικού προγράμματος «Ανακαινίζω-Νοικιάζω». Είναι 50 εκατομμύρια ευρώ, τα οποία το Υπουργείο Οικονομικών θα περάσει στον τακτικό προϋπολογισμό του Υπουργείου Κοινωνικής Συνοχής και Οικογένειας. Άρα, έγινε μία, όπως βλέπετε, αλλαγή της διάταξης, δεν θα είναι μέσα από το ΠΔΕ, περνάει στον τακτικό προϋπολογισμό και κάναμε και κάτι άλλο. Για να είναι πιο ελκυστικό το πρόγραμμα, φέραμε και μία προκαταβολή, περίπου κατά το ήμισυ αυτής της επιδότησης που θα δοθεί. Ποια είναι αυτή η επιδότηση; Είναι 40% επί του τελικού ποσού ανακαινίσεων, το οποίο μπορεί να φτάσει τις 10.000 ευρώ. Ποια είναι η βελτίωση; Πέραν των λοιπών μέτρων που υπάρχουν κυρίως για ενεργειακής φύσεως αναβαθμίσεις, αυτό έχει και λειτουργικές αναβαθμίσεις. Ποιος είναι ο στόχος; Όσον αφορά όλα τα κενά διαμερίσματα, τα οποία είναι εκατοντάδες χιλιάδες -και προφανώς δεν ισχυριζόμαστε ότι θα λυθεί το ζήτημα με αυτό το μέτρο- να δώσουμε ένα κίνητρο σε ιδιοκτήτριες και ιδιοκτήτες να μπορέσουν να ανοίξουν κάποια εξ αυτών, τα οποία δηλώνονται κενά τα τελευταία τρία χρόνια στο «Ε2». Ποιος είναι ο απώτερος στόχος; Να μπορέσουμε να διευρύνουμε το οικιστικό απόθεμα σε μία χώρα όπου βλέπετε ότι και τα ενοίκια ανεβαίνουν, νέοι άνθρωποι διακαώς πρέπει να βρουν επιλογές και νέες οικογένειες και οι υπόλοιπες και οι υπόλοιποι, έτσι ώστε να μπορέσουμε να καταπολεμήσουμε και το θέμα των ενοικίων.

Και βέβαια, όλο αυτό δεν είναι μόνο του, γιατί ξέρετε ότι υπάρχει μια δομημένη στεγαστική πολιτική. Πριν από λίγες μέρες και ο Πρωθυπουργός ήταν εδώ σε επίκαιρη ερώτηση ούτως ή άλλως του Αρχηγού της Αντιπολίτευσης, του κ. Ανδρουλάκη. Τι κάνουμε για τη στεγαστική πολιτική; Προχωράμε μέτρα 2,3 δισεκατομμυρίων ευρώ, τα οποία έχουν να κάνουν με τα επιδοτούμενα ούτως ή άλλως δάνεια για τους νέους ανθρώπους έως τριάντα εννέα ετών. Πάνω από τέσσερις χιλιάδες διακόσια εκταμιευμένα δάνεια υπάρχουν αυτή τη στιγμή, στο τέλος της χρονιάς θα είναι εννιά χιλιάδες οκτακόσια.

Έχουμε τις ανακαινίσεις, θα ξεκινήσουμε την κοινωνική αντιπαροχή. Είναι, λοιπόν, σημαντικά και τα τρία μέτρα.

Το τρίτο έχει να κάνει με ένα θέμα το οποίο ξέρω πάρα πολλές και πάρα πολλοί Βουλευτές στις περιοχές σας έχετε ανησυχία και έχετε και πάρα πολλούς προβληματισμούς και οχλήσεις. Τι γίνεται, λοιπόν, με την πληρωμή των «vouchers» για τα ΚΔΑΠ-ΑΜΕΑ που αφορούν τους ανθρώπους συμπολίτες μας που είναι άνω των είκοσι δύο ετών; Καθώς, λοιπόν, το Υπουργείο Οικονομικών μας έδωσε τη λύση, ερχόμαστε και καλύπτουμε με ένα ποσό 18 εκατομμυρίων από τον τακτικό προϋπολογισμό του Υπουργείου μας τα υπόλοιπα.

Τι κάναμε έτσι ώστε να μπορέσουμε φέτος να πούμε ότι καλύψαμε όλες τις αιτήσεις των παιδιών που έχουν κάνει αίτηση για βρεφονηπιακό σταθμό; Έχουμε αυξήσει τον προϋπολογισμό. Κανένα παιδί, λοιπόν, που είχε πλήρη φάκελο η οικογένειά του δεν έχει μείνει εκτός των βρεφονηπιακών σταθμών. Δεύτερον, καλύψαμε όλα τα παιδιά με αναπηρία. Δεν υπάρχει παιδί με αναπηρία το οποίο να είναι εκτός ΚΔΑΠ-ΑΜΕΑ. Και, βέβαια, καλύψαμε και πολύ περισσότερες αιτήσεις για τα ΚΔΑΠ Τυπικής Ανάπτυξης. Φέτος είχαμε επτά χιλιάδες οκτακόσιες παραπάνω αιτήσεις. Ποιο είναι το ποσό; Το ποσό είναι πάνω από 291 εκατομμύρια για τους βρεφονηπιακούς σταθμούς και περίπου 60 εκατομμύρια για τα υπόλοιπα. Άρα, έχουμε παραπάνω από 360 εκατομμύρια φέτος για το κομμάτι των βρεφονηπιακών ΚΔΑΠ και ΚΔΑΠ-ΑΜΕΑ.

Με την παρούσα διάταξη προσθέτουμε 18 εκατομμύρια, αλλά προσθέσαμε ήδη και 25 εκατομμύρια στον τακτικό προϋπολογισμό μας. Άρα, φέτος να περιμένετε από το Υπουργείο μας περισσότερες εγκεκριμένες αιτήσεις, πλήρη κάλυψη για όλα τα παιδιά στους βρεφονηπιακούς και περισσότερες εγκεκριμένες αιτήσεις για τα ΚΔΑΠ και σίγουρα όλα τα ΚΔΑΠ-ΑΜΕΑ.

Είναι ένα δύσκολο θέμα. Αξίζει, ούτως ή άλλως, μια μέρα να κάνουμε και μια ειδική επιτροπή να συζητήσουμε τι γίνεται με το ΚΔΑΠ.

Είναι τρείς οι διατάξεις, λοιπόν. Έχουμε αύξηση του επιδόματος γέννας. Θυμίζω ότι για το πρώτο παιδί, από το οριζόντιο ποσό που ήταν στο παρελθόν 2.000 ευρώ, πηγαίνει στις 2.400 ευρώ. Μετράμε πλέον τα εξαρτώμενα μέλη. Στο δεύτερο παιδί είναι 2.700 ευρώ, στο τρίτο παιδί και πάνω είναι 3.000 ευρώ και από τέσσερα παιδιά και πάνω 3.500 ευρώ.

Όμως, δεν μείναμε μόνο στη θέσπιση ενός νέου μέτρου το οποίο περίπου θα κοστίσει 40 με 45 εκατομμύρια ανάλογα με τις γεννήσεις, αλλά πήγαμε και αναδρομικά. Πάμε δηλαδή και έναν χρόνο πίσω, άρα καλύπτουμε και τις γεννήσεις του 2023. Άρα και μόνιμο και αναδρομικό για ένα έτος. Αυτό περίπου υπολογίζεται πάλι στα 40 με 45 εκατομμύρια ευρώ. Άρα, υπολογίστε ότι προσθέτουμε σε αυτή τη μεγάλη προσπάθεια αντιμετώπισης και της ακρίβειας και των πρώτων εξόδων για την οικογένεια περίπου 90 εκατομμύρια ευρώ, 18 εκατομμύρια με τη διάταξη που σας είπα για τα ΚΔΑΠ-ΑΜΕΑ, 50 εκατομμύρια για το «Ανακαινίζω-Νοικιάζω».

(Στο σημείο αυτό κτυπά το κουδούνι λήξεως του χρόνου ομιλίας της κυρίας Υπουργού)

Επιτρέψτε μου στο ένα λεπτό που μένει για να μην κάνω κατάχρηση του χρόνου, να θυμίσω λίγο ότι για το «Ανακαινίζω-Νοικιάζω» -το επισημαίνω γιατί σας το είπα και πριν- έχουμε φέρει αυτή τη στιγμή μια θετική ρύθμιση της προκαταβολής του μισού ποσού. Στόχος, όπως είπαμε, είναι να είναι ελκυστικό το πρόγραμμα και να είναι περισσότερες και περισσότεροι οι αιτούσες και οι αιτούντες, για να έχουμε και περισσότερα διαμερίσματα στο οικιστικό απόθεμα μιας χώρας που το έχει απόλυτη ανάγκη.

Ζητώ τη στήριξη των διατάξεων και ευχαριστώ πάρα πολύ και για την υπομονή σας.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Τον λόγο έχει ο Πρόεδρος της Νίκης κ. Δημήτριος Νατσιός.

Παρακαλώ, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κυρίες και κύριοι συνάδελφοι, χθες στα Τέμπη όπου παραβρεθήκαμε, ανθρώπινος σπαραγμός. Μόνο με δάκρυα και σιωπή, νομίζω, αντέχεις να βλέπεις τον πόνο ιδίως των γονιών. Όπως ακούστηκε από μια χαροκαμένη μάνα, τη μάνα της Φραντζέσκας, «Το νεκροταφείο έγινε το δεύτερο σπίτι μας και το σπίτι μας δεύτερο νεκροταφείο». Και κάτι άλλο που ειπώθηκε από τον παρόντα ιερέα, τον πατέρα Ευάγγελο, είναι ότι οι τάφοι παραμένουν ανοιχτοί, όσο δεν υπάρχει δικαιοσύνη και δικαίωση. Πέρασε ήδη ένας χρόνος από το τραγικό δυστύχημα στα Τέμπη και ακόμη δεν έχει βρεθεί ένας άνθρωπος να ζητήσει «συγγνώμη» από τις χαροκαμένες, όπως προείπα, μάνες και τους πατεράδες που δεν θα πάρουν ξανά αγκαλιά τα παιδιά τους.

Θα ευχηθώ από καρδίας ο Θεός να δίνει δύναμη στους ανθρώπους αυτούς για να αντέξουν την τεράστια απώλειά τους. Είναι η μεγαλύτερη απώλεια που μπορεί να χτυπήσει έναν άνθρωπο. Θα ήθελα, επίσης, από το Βήμα αυτό να συμβουλεύσω όσους εμπλέκονται με τον άλφα ή τον βήτα τρόπο στο δυστύχημα, να παραδεχθούν τα λάθη τους, να μετανοήσουν ενώπιον Θεού και ανθρώπων και να ζητήσουν συγχώρεση πρώτα από τα ίδια τα θύματα, μετά από τους γονείς και τους οικείους του. Μία «συγγνώμη», βέβαια, δεν θα φέρει πίσω τις χαμένες ζωές. Όμως, η ειλικρινής μετάνοια θα ελαφρύνει το χώμα που σκεπάζει τους ανθρώπους αυτούς, θα ελαφρύνει τις ψυχές τους που ζητούν, όπως είπαμε, δικαίωση.

Η έλλειψη μετανοίας δείχνει ξεκάθαρα πως οι φταίχτες της τραγωδίας και ένα ολόκληρο πολιτικό σύστημα που τους στηρίζει όλα αυτά τα χρόνια δεν έχουν ακόμη κατανοήσει το μέγεθος αυτής της απώλειας, το μέγεθος της καταστροφής, το μέγεθος της τραγωδίας. Αν δεν γίνει κατανοητό πως οι άνθρωποι αυτοί άδικα δολοφονήθηκαν επειδή πίστεψαν πως είναι ασφαλείς ταξιδεύοντας με ένα τρένο που κάθε άλλο παρά τηρούσε τους βασικούς κανόνες ασφάλειας, τότε δεν θα μπορέσουμε να εξαλείψουμε την όποια πιθανότητα να συμβεί ξανά στο μέλλον παρόμοιο δυστύχημα.

Θα αναφερθώ δι’ ολίγον στα «Σημειώματα» που μας κληροδότησε ο Διονύσιος Σολωμός για να πω κάποιες γενικές σκέψεις και μετά θα μιλήσω για το νομοσχέδιο που συζητούμε. Στο «η Γυναίκα της Ζάκυθος» περιέχεται και μια παραστατική αποστροφή του για την πορεία του έθνους. Γράφει ο Σολωμός το εξής: «Πώς πάει το έθνος; Πώς πάνε οι δουλειές; Είδες να μαδούν κότα και ο αέρας να συνεπαίρνει τα πούπουλα; Έτσι πάει το έθνος».

Αν ανοίξεις συζήτηση με έναν συμπολίτη για το κράτος –το έχω παρατηρήσει- πριν από οποιαδήποτε σκέψη του προτάσσει ένα επίρρημα, το «δυστυχώς», δηλαδή «δυστυχώς στην παιδεία», «δυστυχώς στην κοινωνία», «δυστυχώς στην οικονομία». Κράτος δυστυχίας, «κράτος σκαντζόχοιρος» όπως το ονομάζω. Όπου και να το ακουμπήσεις, πληγώνεσαι και πονάς. Είναι μαδημένο με τα πούπουλά του να πετούν επί πτερύγων ανέμων.

Ψάχνοντας μια πληροφορία στο διαδίκτυο, έγραψα τη φράση «θλιβερή πρωτιά της Ελλάδος» για ένα θέμα και έμεινα έκπληκτος. Είμαστε πανευρωπαϊκώς και σε κάποιες περιπτώσεις παγκοσμίως πρώτοι και αριστεύουμε σε θλιβερές πρωτιές, όπως στην τιμή του ρεύματος. Στην τιμή των καυσίμων δε, έχουμε τη δεύτερη θλιβερή πρωτιά, με 2,5 ευρώ στην Ελλάδα και στη Βουλγαρία 1,4 ευρώ. Και είναι θλιβερό το γεγονός κάτοικοι των παραμεθόριων νομών, όπως στο Κιλκίς που κατοικώ, αλλά και στη Δράμα, στις Σέρρες, στην Καστοριά, να πηγαίνουν με τα αυτοκίνητά τους και να γεμίζουν βενζίνη ή στη Βουλγαρία ή στα Σκόπια.

Έχουμε θλιβερή πρωτιά και στα θανατηφόρα δυστυχήματα -κάθε εβδομάδα, κάθε μέρα, νυχθημερόν θα έλεγα, θρηνούμε ψυχές νέων ανθρώπων- στη φτώχεια, στο κόστος στέγασης, στα προϊόντα μαϊμού, στην ανεργία των νέων, στη μετανάστευση των νέων. Έχουμε μια κανονική λεηλασία εγκεφάλων! Θλιβερή πρωτιά στις κλοπές αυτοκινήτων, σε θανάτους από ουσίες και ναρκωτικά, σε πνιγμούς λόγω έλλειψης ναυαγοσωστών. Στις πυρκαγιές και στην καμένη γη, κι εδώ έχουμε θλιβερή πρωτιά, όπως και στην κατανάλωση αντιβιοτικών και σε ποσοστό οικογενειών που δεν μπορούν να πάνε διακοπές. Θλιβερή πρωτιά στην παρουσία -και αυτό έχει τη σημασία του- ξένων ποδοσφαιριστών. Όπως και στο θέμα της υπογεννητικότητας που είναι τεράστιο θέμα εθνικής επιβίωσης.

Γυρίζαμε την προηγούμενη εβδομάδα στην Ήπειρο. Ψυχορραγεί. Είναι δείγμα για το τι συμβαίνει σε όλη την Ελλάδα. Είναι ελάχιστοι αυτοί που δίνουν σημασία στον επιθανάτιο ρόγχο της.

Το δημογραφικό, αγαπητοί μου, σκοτώνει την Ελλάδα σταθερά και μεθοδικά. Ολόκληρα κομμάτια της πατρίδας μας που χρειάστηκαν μάχες, αγώνες και αίμα για να αποσπαστούν, να ελευθερωθούν από κατακτητές, που η απελευθέρωσή τους έγινε έπος και γιορτή για το έθνος, σήμερα βρίσκονται παραδομένα στον πιο επικίνδυνο κατακτητή. Ποιος είναι αυτός; Είναι ο ζυγός της αδιαφορίας και της εγκατάλειψης. Οι ακριτικές περιοχές ερημώνουν και σχεδόν καμμία πολιτική ατζέντα δεν καταδέχεται να συμπεριλάβει στα υψηλά θέματά της αυτή τη δημογραφική καταστροφή.

Πριν τρία χρόνια σε σχολείο στο Κιλκίς που υπηρετούσα, γράφονταν πενήντα παιδιά. Από πέρυσι και πρόπερσι, αν θυμάμαι καλά -στην πρώτη δημοτικού, εννοώ-, τα πενήντα παιδιά έγιναν τριάντα. Χωριά ολόκληρα σβήνονται από τον χάρτη και γίνονται «φαντάσματα».

Θα πω ένα παράδειγμα. Αν επισκεφτεί κάποιος, όχι ένα και δύο, αλλά πενήντα πέντε -για την Ήπειρο μιλάω- ολόκληρους οικισμούς σε διαφορετικούς δήμους της Ηπείρου, δεν θα βρει παραπάνω από τριάντα κατοίκους στον καθένα. Πολλοί έχουν μονοψήφιο αριθμό κατοίκων, ενώ τρία χωριά ερημώθηκαν πλήρως και επισήμως έχουν μηδενικό αριθμό. Σαράντα σχολεία έκλεισαν στην Ήπειρο το 2021 λόγω έλλειψης μαθητών.

Η Ελληνική Στατιστική Αρχή κατέγραψε την ίδια χρονιά πως οι θάνατοι ήταν τεσσεράμισι περίπου χιλιάδες, διπλάσιοι από τις γεννήσεις, που ήταν δύο χιλιάδες διακόσιες. Εδώ δεν μιλάμε για συρρίκνωση του πληθυσμού, αλλά για μια ήδη συντελεσμένη τραγωδία της πατρίδας μας. Χάνεται, λοιπόν, η ελληνική κληρονομιά από ένα ολόκληρο γεωγραφικό διαμέρισμα.

Επαναλαμβάνω. Πριν από μια βδομάδα γυρίζαμε στην πανέμορφη Ήπειρο, όπου εκεί κάποιοι μετράνε αφίξεις από το εξωτερικό μόνο το καλοκαίρι.

Αγαπητοί μου, με τον πληθυσμό να γερνάει συνεχώς και τους λιγοστούς νέους να μετακινούνται στα αστικά κέντρα, μην έχοντας από την πολιτεία κανένα ουσιαστικό κίνητρο να μείνουν στον τόπο τους, είναι θέμα χρόνου να αφανιστεί πλήρως η ζωή στα χωριά, όχι μόνο της Ηπείρου, αλλά και της ακριτικής Μακεδονίας και άλλων γεωγραφικών περιοχών της πατρίδας μας. Δεν γίνεται να θεωρείς τον εαυτό σου Έλληνα και να μην σπαράζει η καρδιά σου από κάτι τέτοιο.

Χάνονται, αγαπητοί μου, πολύτιμα κομμάτια της ιστορίας μας. Μαζί με τους κατοίκους που αφανίζονται, χάνεται ο πολιτισμός της παλαιάς, της ωραίας Ελλάδας. Κόβονται οι δεσμοί με το πνεύμα των προγόνων. Τα σπίτια μένουν βουβά. Θα τα πάρουν μάλλον οι τριακόσιες χιλιάδες λαθρομετανάστες που νομιμοποιείτε. Και ας λέει ο Παλαμάς: «Το σπίτι που γεννήθηκα και ας το πατούν οι ξένοι, στοιχειό είναι και με προσκαλεί, ψυχή και με προσμένει».

Πεθαίνουν, λοιπόν, οι παραδόσεις, ερημώνουν ναοί και μένουν αλειτούργητοι. Σβήνεται η σύνδεση με την ιστορία του τόπου. Χάνονται μνήμες και έθιμα και παρακαταθήκες ολόκληρων γενεών.

Το κράτος εγκαταλείπει όλο και περισσότερο την επαρχία και αναγκαστικά οι περισσότεροι κλείνονται μέσα σε άψυχες και απρόσωπες πόλεις, που και εκείνες σβήνουν επιμελώς την ιστορία τους και δεν έχουν τίποτα να σου διδάξουν, τίποτε να σου εμπνεύσουν, παρά το πως να γίνεις «γκρίζος» πολίτης.

Την ίδια στιγμή που έχουμε αυτή την τραγική κατάσταση, κάποιοι «χαρτογιακάδες» πολιτικών κομμάτων έχουν το θράσος να μιλούν ακόμη και για ανάπτυξη, μια ανάπτυξη του μαζικού ξεπουλήματος, η οποία χτίζεται πάνω σε νεκρές πατρίδες. Μας «πιπιλίζουν» το μυαλό συνεχώς με θέματα όπως η πράσινη ανάπτυξη, η ψηφιοποίηση, που ακούμε για την εκπαίδευση, οι επενδυτικές ευκαιρίες και άλλα καπιταλιστικά κουραφέξαλα της νέας τάξης πραγμάτων, και δεν έχουν την πολιτική βούληση να κρατήσουν ούτε έναν Έλληνα στην επαρχία προκειμένου να ανοιχθεί πεδίο για τους επενδυτές, εντός και εκτός και εκτός εισαγωγικών.

Κίνητρα δεν δίνονται, υποδομές στα χωριά δεν υπάρχουν, δουλειές δεν υπάρχουν. Όλες οι υπηρεσίες του κράτους αστικοποιούνται και τραβούν τον κόσμο στις πόλεις.

Και η τεκνογονία, όμως, δεν στηρίζονται καθόλου από το κράτος και βάλλεται συνεχώς από μεταμοντέρνα ιδεολογήματα που προωθούν το πρότυπο του άτεκνου, εγωκεντρικού, αποκομμένου από την προσφορά στην πατρίδα ανθρώπου, που ζει μόνο για να ικανοποιεί σωματικώς το τομάρι του. Από την άλλη, το υψηλό κόστος ζωής και οι χαμηλοί μισθοί δημιουργούν στρατιές μοναχικών ανθρώπων, που αδυνατούν να στήσουν οικογένεια, ακόμα και αν έχουν όλη την καλή διάθεση και όνειρα.

Η παραδοσιακή οικογένεια απαξιώνεται συνεχώς από την πολιτεία και οι κυβερνήσεις, όχι μόνο δεν έκαναν τίποτε τόσα χρόνια για να την ενισχύσουν, αλλά υποσκάπτουν συνεχώς τα θεμέλιά της, υπερπροβάλλοντας το δήθεν προοδευτικό πρότυπο της «παρδαλής» οικογένειας.

Δώσατε, αγαπητοί μου, τα ρέστα σας με τους ψευτογάμους των ομοφυλοφίλων, στίγμα και «λεκές» της ιστορίας μας. Θα τιμωρήσει ο λαός το ανόμημά σας στις ευρωεκλογές, γιατί δεν καταλάβατε ότι προσβάλατε καίρια το έσχατο και πιο ιερό καταφύγιο του Έλληνα, του έθνους μας, την οικογένεια. Και διαβάζουμε σήμερα τα αφύσικα αυτά πράγματα, να δίνονται επιδόματα μητρότητας σε δύο μπαμπάδες.

Θέλουμε να μάθουμε πόσα λεφτά θα δοθούν σε τέτοιες περιπτώσεις, λεφτά που κόβονται από τις εμπερίστατες σήμερα πολύτεκνες οικογένειες της πατρίδας μας.

Αγαπητοί μου, αν υποβάλλουμε, όπως προείπα, τις θλιβερές πρωτιές της Ελλάδας σε χημική ανάλυση, θα δούμε ότι συνίστανται από αίμα Ελλήνων που δεν άντεξαν την οικονομική εξαθλίωση, από τα δάκρυα των ανέργων και των γερόντων γονέων που βλέπουν τα βλαστάρια τους να εκπατρίζονται, από στεναγμούς και θρήνους οικογενειών που τους κατάντησε το κράτος της κλεπτοκρατίας σε ζητιάνους.

Υπάρχει όμως και ακόμη μια θλιβερή πρωτιά των Ελλήνων, το να ψηφίζουμε τους πιο θλιβερούς και ανίκανους πολιτικούς στον κόσμο. Διαπρέπουμε σε αυτή και ιδού οι προκοπές μας.

Ποιος φταίει, όμως; Αυτό πρέπει να το πούμε. Είναι ένα στιχούργημα του θυμόσοφου λαού μας: «Την τύχη του κάθε λαός την κάνει μοναχός του και όσα του φταίει η κούτρα του, δεν του τα κάνει ο εχθρός του».

Δεν πέρασαν πολλές δεκαετίες που είχαμε όντως λαμπρές πρωτιές. Ήμασταν πιστός λαός. Τα Ελληνόπουλα είχαν κρεμασμένα στα στήθη τους τον σταυρό του Κυρίου. Αριστεύαμε στη φιλοπατρία. Η γενιά του 1940 πάνω στις αετοράχες και ουρανοφωλιές της Πίνδου μάτωνε για την αξιοπρέπεια του ελεύθερου κόσμου.

Τώρα καταντήσαμε «παλιόψαθα των εθνών», όπως θα έλεγε ο πατριδοφύλακας στρατηγός Μακρυγιάννης, και όλα τα «θεριά» γύρω μας, ιδίως μετά την προδοσία της Μακεδονίας στα Σκόπια, μυρίστηκαν το ψοφώδες ημών. Τα «πούπουλα», όπως είπα στην αρχή, του Σολωμού, «από τη μαδημένη όρνιθα», πέρασαν τα σύνορα.

Οι Τούρκοι, παρ’ όλες τις συμφωνίες, απειλούν και νοσταλγούν τη σφαγή στη Σμύρνη, τότε με τους διαβόητους συνωστισμούς. Οι Αλβανοί συνεχίζουν τον διασυρμό μας με τη φυλάκιση του Μπελέρη. Οι Σκοπιανοί χαχανίζουν χαιρέκακα και προσκυνούν τον Ερντογάν, διαφημίζοντας την προδοσία των Πρεσπών, όπου τα πήραν όλα από τους «νάνους και αρλεκίνους», που θα έλεγε ο Παλαμάς, της τότε κυβέρνησης. Είναι βέβαιο ότι και οι Βούλγαροι σιγά σιγά -το έχουμε διαβάσει και αυτό- θα ξεδιπλώνουν χάρτες της μεγάλης Βουλγαρίας του Αγίου Στεφάνου.

Όλοι οι γείτονες απαιτούν από εμάς. Και εμείς; Εμείς έχουμε πάντοτε ενώπιόν μας το παλιό προ αιώνα σύνθημα «μικρά και έντιμος Ελλάς» και την «πολιτική της αψόγου στάσεως».

Ποιος φταίει; Μα, η κομματοκρατία! Τρώγονται σαν τα σκυλιά ποια φατρία θα υπερισχύσει, όπως θα έλεγε ο Μακρυγιάννης. Η κομματοκρατία είναι το σάβανο της πατρίδος. Αν δεν αποτινάξουμε τον ζυγό της κομματοκρατίας, δεν πρόκειται να αναστηθεί ποτέ το γένος. Ήμασταν κάποτε πρώτοι στα άρματα και στα γράμματα, που έλεγε ο λαός.

Αλλιώς όμως -μια και έχουμε και ενώπιόν μας το νομοσχέδιο για την παιδεία- ξεκίνησε το ελληνικό κράτος. Θα το πω αυτό. Είναι φράση του πρώτου και μοναδικού, που αξίζει αυτό τον τίτλο, κυβερνήτη, του Ιωάννη Καποδίστρια, ο οποίος έλεγε για την παιδεία το εξής. Ας ακούσουμε τον κυβερνήτη μας. Είναι πολύ πιο σημαντική γνώμη από του καθένα μας.

«Τα σχολεία…» -έλεγε ο Ιωάννης Καποδίστριας- «…και τα πανεπιστήμια, και της πρωτοβάθμιας και της δευτεροβάθμιας, δεν είναι απλώς τόποι προσκλήσεως γνώσεων αλλά κυρίως φροντιστήρια ηθικής, εθνικής και χριστιανικής αγωγής».

Βεβαίως, σήμερα στο νεοελληνικό κρατίδιο της αψόγου στάσεως θα ρωτήσουν όλοι: «Και ποιος ήταν ο Καποδίστριας;». Ήταν αυτός που έστησε τις βάσεις του ελληνικού κράτους. Και αν δεν τον δολοφονούσαν όπως τον δολοφόνησαν, θα ήταν διαφορετική η ιστορία μας, αγαπητοί μου.

Θα πάω και στο υπό συζήτηση.

Θα χρειαστώ ένα δεκάλεπτο, αγαπητέ μου.

Δεν χρειάζονται μορφασμοί. Ουδέποτε έκανα μορφασμό αγενή ενώπιον ενός ομιλητή.

Επειδή έχω κάνει και δάσκαλος, παρατηρούσα πάντα τα πρόσωπα των μαθητών μου και τους έλεγα ότι όταν ομιλεί κάποιος, να τον παρατηρείτε με ευγένεια και σεβασμό. Γιατί «μέτρον του λόγου…», όπως έλεγε και ο Πλάτων, είναι «… ουχ ο λέγων, αλλά ο ακούων». Αξίζει σε μια συζήτηση ο ακροατής και όχι αυτός που μιλάει.

Ξεχάσαμε οι Έλληνες τι σημαίνει να είμαι ακροατής. Γι’ αυτό και σας λέω πολλές φορές, ότι τα παιδιά μέσα στην αίθουσα, όταν τους μιλούσα για την αξία της συν-ζήτησης μου έλεγαν: «Μα, κύριε, πολλές φορές στην τηλεόραση οι πολιτικοί μας δεν ξέρουν να ομιλούν, ο ένας διακόπτει τον άλλον, τον υποτιμά …». Δίνουμε και μαθήματα -να το ξέρετε, στα παιδιά- παρακολουθούν τα παιδιά, μην προσβάλουμε τα παιδιά. «Όταν τα μήλα είναι ξινά, δεν φταίνε τα μήλα, φταίνε οι μηλιές», έλεγε Άγιος Κοσμάς ο Αιτωλός. Και μηλιές που ξινίζουν τα μήλα είναι και οι δάσκαλοι και οι γονείς και οι πολιτικοί. Είναι δάσκαλοι του λαού οι πολιτικοί.

Ο Σεφέρης, όταν παρέλαβε το Νόμπελ Λογοτεχνίας είπε μια πολύ ωραία φράση το 1963. «Ανήκω σε μια μικρή χώρα, ένα πέτρινο ακρωτήρι στη Μεσόγειο που δεν έχει άλλο αγαθό πάρα τον αγώνα του λαού του, την θάλασσα και το φως του ήλιου». Είναι μικρός ο τόπος μας, αλλά η παράδοσή του είναι τεράστια και το πράγμα που τη χαρακτηρίζει είναι ότι μας παραδόθηκε χωρίς διακοπή. Η θάλασσα και το φως του ηλίου είναι δώρα του Θεού στον λαό μας, είναι δωρεάν. Δόθηκαν δωρεάν και έτσι πρέπει να παραμείνουν.

Κυρίες και κύριοι συνάδελφοι, με βάση το προτεινόμενο νομοσχέδιο για την αξιοποίηση της δημόσιας περιουσίας στις παραθαλάσσιες περιοχές, όλες οι παραχωρήσεις θα διενεργούνται ηλεκτρονικά, κατόπιν πλειοδοτικής δημοπρασίας για όλα τα παραχωρούμενα τμήματα των αιγιαλών και παραλιών από την κτηματική υπηρεσία, με χρήση της ηλεκτρονικής πλατφόρμας.

Η Γενική Γραμματεία Πληροφοριακών Συστημάτων και Ψηφιακής Διακυβέρνησης του Υπουργείου Ψηφιακής Διακυβέρνησης, σε συνεργασία με τη Γενική Γραμματεία Δημόσιας Περιουσίας του Υπουργείου Εθνικής Οικονομίας και Οικονομικών, σχεδιάζει, αναπτύσσει, υλοποιεί και υποστηρίζει παραγωγικά το πληροφοριακό σύστημα, Μητρώο Συμβάσεων Παραχώρησης Απλής Χρήσης Αιγιαλού και Παραλίας, για χρήση από τις κτηματικές υπηρεσίες.

Για πρώτη φορά καλείται η κτηματική υπηρεσία εντός δύο μηνών που ξεκινάει η τουριστική περίοδος, να παραχωρήσει τμήματα αιγιαλού όλης της χώρας χωρίς πρότερη εμπειρία των τοπικών συνθηκών, πιθανόν, χωρίς την απαιτούμενη γνώση και φυσικά, όπως, προκύπτει από το παρόν νομοσχέδιο, με βασικό εργαλείο ένα πληροφοριακό σύστημα που σήμερα δεν υπάρχει, δεν βρίσκεται σε παραγωγική λειτουργία. Δεν γνωρίζουμε πότε θα είναι έτοιμο και πότε οι αρμόδιοι υπάλληλοι και οι λοιποί ενδιαφερόμενοι θα μπορούν να το χρησιμοποιήσουν.

Το εν λόγω νομοσχέδιο κατατίθεται, ως συνήθως, την τελευταία στιγμή. Θα έπρεπε να έχει υποβληθεί τον Νοέμβριο, ίσως και νωρίτερα, ώστε να έχουν τον απαιτούμενο χρόνο οι εμπλεκόμενοι φορείς, όπως η κτηματική υπηρεσία, οι δήμοι και οι τουριστικές επιχειρήσεις να προετοιμαστούν καταλλήλως και να εναρμονιστούν με το νέο νομικό πλαίσιο.

Οι παραλίες της πατρίδας μας είναι πηγή πλούτου. Το μόνο που χρειάζεται είναι να είναι καθαρές και προσβάσιμες σε όλους τους τουρίστες μας και στην πλειοψηφία των Ελλήνων πολιτών που ευχαρίστως, πληρώνουν για το μεροκάματο δεκάδων χιλιάδων νέων μας που εργάζονται στις τουριστικές επιχειρήσεις των παραλιών για να τις χαρούν με όλες τις ανέσεις. Είναι κρίμα η Κυβέρνηση να παρασύρεται από τις υπερβολές του ύποπτου «κινήματος της πετσέτας» που μου μοιάζει με το κίνημα του «δεν πληρώνω, δεν πληρώνω» του 2014.

Η θέση της Νίκης, του κόμματός μας, είναι πως το προτεινόμενο νομοσχέδιο, θα πρέπει, αφ’ ενός να εξασφαλίζει την ελεύθερη πρόσβαση των πολιτών στις παραλίες και να προστατεύει το περιβάλλον και αφ’ ετέρου, θα πρέπει να επιτρέπει την τουριστική εκμετάλλευση του αιγιαλού με νόμιμο τρόπο, προστατεύοντας επαρκώς την τουριστική βιομηχανία μας και τις θέσεις εργασίας.

Πιστεύουμε ότι οι βιαστικές κινήσεις της Κυβέρνησης θα επηρεάσουν αρνητικά τις επιχειρήσεις του κλάδου και γενικά το τουριστικό προϊόν της χώρας μας, ενώ θα οδηγήσουν σε σοβαρές αυξήσεις των τιμών στις παρεχόμενες υπηρεσίες στις παραλίες.

Σχετικά με την οριοθέτηση του αιγιαλού και της παραλίας απ’ ό,τι γνωρίζουμε, βάσει του άρθρου 11 του ν.4281/14 -ΦΕΚ το οποίο το καταθέσαμε- η χάραξη των αιγιαλών σε όλη την επικράτεια έχει ολοκληρωθεί από τις αρμόδιες υπηρεσίες και εκκρεμεί η τυπική έγκριση τους. Μετά από δέκα χρόνια, θα ξεκινήσουμε πάλι από την αρχή την ίδια εργασία που ήδη σχεδόν έχει ολοκληρωθεί, χωρίς προφανή λόγο.

Καλούμε την Κυβέρνηση, είτε να μας δώσει πειστικές απαντήσεις για ποιους λόγους επί της ουσίας δεν ολοκληρώνεται και τυπικά η οριοθέτηση του αιγιαλού και της παραλίας που έγινε με το άρθρο, όπως προείπαμε, 11 του ν.4281/14 είτε να αποσύρει το εν λόγω άρθρο. Θα θέλαμε, αγαπητοί κύριοι της Κυβέρνησης, να δεσμευτείτε ότι η παρούσα διάταξη δεν έχει σκοπό την περαιτέρω εκποίηση της δημόσιας περιουσίας μέσω του ΤΑΙΠΕΔ, κυρίως σε ευαίσθητες εθνικά περιοχές, όπως είναι τα Δωδεκάνησα.

Σχετικά με την επιστροφή ειδικού φόρου κατανάλωσης πετρελαίου που χρησιμοποιείται αποκλειστικά στη γεωργία, μόνο για το 2024 πιστεύουμε ότι είναι ένα βραχυχρόνιο μέτρο εμπαιγμός προς τον αγροτικό κόσμο. Δεν λύνονται έτσι τα προβλήματα δεκαετιών που έχουν συσσωρευτεί στον αγροτικό τομέα. Η στήριξη των αγροτών απαιτεί μακροχρόνια και σταθερά μέτρα που θα στοχεύουν στη διατήρηση και την ανάπτυξη του πρωτογενούς τομέα. Πολύ απλά οι αγρότες μας να μην εγκαταλείψουν τη γη τους, γιατί μόνο μέσω του αγροτικού, του γεωργικού, θα λυθεί και το δημογραφικό πρόβλημα. Οι άνθρωποι που ζουν στην επαρχία κοντά στη γη τους, είναι αυτοί που κάνουν μεγάλες οικογένειες.

Η Νίκη προτείνει μέτρα που θα αποδώσουν απευθείας στην αγροτική οικονομία, όπως το μόνιμο μηχανισμό επιτροπής του ειδικού φόρου κατανάλωσης καυσίμων στους κατά κύριο επάγγελμα αγρότες, τη μόνιμη επιδότηση του αγροτικού ρεύματος παραγωγής και την υπαγωγή στο υπερ-χαμηλό συντελεστή ΦΠΑ 6% για την αγορά αγροτικών μηχανημάτων και ζωοτροφών από τους επαγγελματίες αγρότες και κτηνοτρόφους.

Σχετικά με την αύξηση επιδόματος γέννησης για κάθε παιδί που γεννιέται στην Ελλάδα αποδεικνύει η Κυβέρνηση ότι δεν έχει συνολικό προγραμματισμό για το πρόβλημα της υπογεννητικότητας, οπότε καταφεύγει σε ξεπερασμένες πρακτικές, όπως ακούσαμε και για προτεινόμενες αυξήσεις που προφανώς είναι μικρές και από μόνες τους δεν μπορούν να λύσουν το τεράστιο πρόβλημα της υπογεννητικότητας.

Οι προτάσεις μας για την υπογεννητικότητα και την προστασία του ιερού θεσμού της μητρότητας είναι ολική κάλυψη κόστους τοκετού όλων των γυναικών και ζευγαριών με χαμηλά εισοδήματα. Συμμετοχή των ασφαλιστικών ταμείων στην κάλυψη των δαπανών εξωσωματικής γονιμοποίησης για ζευγάρια που παρουσιάζουν υπογονιμότητα. Από τη γέννηση του δεύτερου παιδιού δυνατότητα χορήγησης στεγαστικού δανείου για πρώτη κατοικία με πολύ χαμηλό επιτόκιο. Καθιέρωση ισχυρών κινήτρων για την απόκτηση του δεύτερου τέκνου, δηλαδή, χορήγηση εφάπαξ ποσού στο ζευγάρι για τη γέννηση του δεύτερου παιδιού και κάθε επιπλέον τέκνο τους, ποσού τουλάχιστον 5.000 ευρώ, για εισοδήματα κάτω των 100.000 ευρώ.

Όσον αφορά την αναπροσαρμογή αποζημίωσης εφημεριών και ανώτατου ορίου αποδοχών ιατρών Εθνικού Συστήματος Υγείας, πιστεύουμε ότι πρόκειται για ασήμαντο μέτρο που προσβάλλει τους γιατρούς, όταν έχουν φύγει στο εξωτερικό περίπου είκοσι χιλιάδες γιατροί για τους οποίους η πολιτεία μας ξόδεψε 7 δισεκατομμύρια ευρώ για να τους σπουδάσει.

Με την τελευταία απόφαση η Κυβέρνηση αποδεικνύει ότι δεν έχει την πραγματική διάθεση να θωρακίσει το ΕΣΥ και να δώσει ουσιαστικές αυξήσεις στους γιατρούς. Καλούμε την Κυβέρνηση να αναπροσαρμόσει γενναία το μισθολόγιο των γιατρών του ΕΣΥ, με άμεσο στόχο να αυξηθεί η μέση αμοιβή στις 60.000 με 70.000 ευρώ τον χρόνο.

Κλείνοντας, κύριε Πρόεδρε και κυρίες και κύριοι συνάδελφοι, η Νίκη επί του παρόντος σχεδίου νόμου θα ψηφίσει αρνητικά, διότι πιστεύει ότι οι περισσότερες διατάξεις δεν έχουν μακροπρόθεσμο ορίζοντα, δεν δίνουν οριστικές λύσεις στα προβλήματα των αγροτών, των γιατρών, των επιχειρήσεων, που εγκαθιστούν νέο τύπου φορολογικούς ηλεκτρονικούς μηχανισμούς της υπογεννητικότητας, ενώ για το ζήτημα της αξιοποίησης της δημόσιας περιουσίας στις παραθαλάσσιες περιοχές, πιθανόν να δημιουργήσει σοβαρά προβλήματα στις τουριστικές επιχειρήσεις. Ευχαριστώ πολύ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Πρόεδρο.

Τον λόγο έχει ο κ. Δαβάκης Αθανάσιος.

**ΑΘΑΝΑΣΙΟΣ ΔΑΒΑΚΗΣ:** Κυρίες και κύριοι συνάδελφοι, από χθες εξετάζουμε ένα νομοσχέδιο το οποίο, όπως και άλλα αυτής της Κυβερνήσεως, φέρει ένα σαφές κοινωνικό πρόσημο. Τι σημαίνει αυτό; Σημαίνει ότι υπάρχουν διατάξεις του οι οποίες πράγματι ενισχύουν την κοινωνία, ενισχύουν τους Έλληνες πολίτες και δημιουργούν, θα έλεγα, μία ευοίωνη προοπτική για το μέλλον.

Προς τη σωστή κατεύθυνση βεβαίως είναι και οι διατάξεις που στοχεύουν όπως ακούσαμε προηγουμένως από την Υπουργό κ. Ζαχαράκη, στο πρόβλημα της υπογεννητικότητας μέσω της αύξησης του επιδόματος γέννησης.

Με αυτή την αφορμή, με αυτή την ευκαιρία θα ήθελα να πω, κύριοι της Κυβερνήσεως, ότι επιτέλους έρχεται η ώρα να εξομοιωθούν οι τρίτεκνοι με τους πολύτεκνους. Ξέρω ότι είναι μία πολύ σοβαρή πολιτική επιλογή, η οποία έχει μία άμεση σχέση με το οικονομικό κόστος το οποίο συνεπάγεται, αλλά εν πάση περιπτώσει πλέον στην Ελλάδα του 2024 πρέπει να δούμε και τι σημαίνει πολύτεκνος, διότι ο πολύτεκνος σαφέστατα είναι πλέον και αυτός με τα τρία παιδιά. Νομίζω, λοιπόν, ότι η προσπάθεια μέσω του επιδόματος γέννησης ενίσχυσης της ελληνικής οικογένειας πρέπει με ρηξικέλευθο τρόπο και με συγκεκριμένες πολιτικές αποφάσεις να στοχεύσει και προς την εξομοίωση την οποία σας ανέφερα.

Πολύ σημαντική είναι η ενίσχυση της χρηματοδότησης κατά 18,5 εκατομμύρια ευρώ για την περίοδο 2023-2024 του προγράμματος οικονομικής στήριξης οικογενειών για την πρόσβαση σε υπηρεσίες, τα γνωστά voucher για τα KΔΑΠ ΑΜΕΑ, μια πολύ σωστή επιλογή όπως ελέχθη και προηγουμένως από την Υπουργό.

Η αύξηση του ποσού της αποζημίωσης των εφημεριών και του ανώτατου ορίου αποδοχών των γιατρών του ΕΣΥ είναι μια άλλη σοβαρή υπόθεση την οποία και αυτή πρέπει να δούμε. Οι γιατροί του ΕΣΥ και το νοσηλευτικό και διοικητικό προσωπικό στάθηκαν στο ύψος των περιστάσεων κατά την πανδημία. Ένα τεράστιο ζήτημα πολιτικής κυρίως σημασίας είναι η αποχώρηση των γιατρών του ΕΣΥ από τα νοσοκομεία μας και πρέπει και εδώ με έναν ευρύ πολιτικό διάλογο, αλλά και με άμεσες κυβερνητικές αποφάσεις να υπάρξουν συγκεκριμένες λύσεις, πιστεύω, κύριε Υπουργέ, σε συνεργασία και με την τοπική αυτοδιοίκηση για τη συμμετοχή των νέων γιατρών στις προκηρύξεις πολλών ειδικοτήτων του ΕΣΥ, οι οποίες δυστυχώς αποβαίνουν τις περισσότερες φορές άγονες. Η τοπική αυτοδιοίκηση, όπως συμβαίνει σε πολλές περιοχές της χώρας, θα μπορούσε να συμβάλει στο κόστος της διαμονής τους και γενικότερα της διαβίωσης των νέων γιατρών στα νοσοκομεία.

Το μεγαλύτερο μέρος των διατάξεων, όμως, του νομοσχεδίου αναλώνεται στον τομέα της αξιοποίησης της δημόσιας περιουσίας, του αιγιαλού, και στόχο έχει, όπως αναφέρεται, να αντιμετωπίσει τις αυθαιρεσίες στην προστασία του περιβάλλοντος που με τα χρόνια έχουν διογκωθεί. Σε αυτό το σημείο οφείλω να επισημάνω ότι η λογική της εναρμόνισης και της ίσης αντιμετώπισης της χρήσης του αιγιαλού και της παραλίας είναι λάθος, δεδομένων των ιδιαιτεροτήτων της ελληνικής περιφέρειας και ιδιαίτερα της χώρας μας, που όπως είπε εχθές ο κύριος Υπουργός, αποτελεί τη δέκατη τρίτη χώρα στον κόσμο με τη μεγαλύτερη ακτογραμμή, με ό,τι αυτό σημαίνει για το ανάγλυφο της ελληνικής επικράτειας.

Θα αναφερθώ, κύριε Υπουργέ, σε δύο παραδείγματα τα οποία πλήττουν με άμεσο τρόπο περιοχές της χώρας μας, όπως της Λακωνίας, για την οποία έχω προσωπική άποψη, που είναι πολύ δημοφιλής σε επισκεψιμότητα κατά τους θερινούς μήνες. Στο άρθρο 8 και στην παράγραφο 3γ προσδιορίζονται οι ειδικότερες υποχρεώσεις του παραχωρησιούχου μεταξύ των οποίων είναι να περιορίζει την ανάπτυξη των ομπρελών, ξαπλωστρών και θαλασσίων μέσων αναψυχής και λοιπών κινητών στοιχείων σε ποσοστό του εμβαδού της παραχωρούμενης έκτασης που δεν υπερβαίνει το 60% ή το 30%, αν πρόκειται για προστατευόμενο αιγιαλό και παραλία της παραγράφου 1 του άρθρου 4 κ.λπ..

Με αυτή τη διάταξη δημιουργείται σοβαρό πρόβλημα σε περιοχές της χώρας μας, όπως στη Λακωνία η οποία ειρήσθω εν παρόδω αποτελεί στον χάρτη τα δύο σκέλη από τα τρία της Πελοποννήσου, περιβρέχεται καθ’ ολοκληρίαν από θάλασσα και έχουμε άμεσο ενδιαφέρον για τη συγκεκριμένη ρύθμιση. Υπάρχουν περιοχές με μικρές παραλίες, όμορφες παραλίες, ελκυστικές για τον Έλληνα και ξένο τουρίστα, όπως είναι το Πόρτο Κάγιο στο βάθος της ιδιαίτερης πατρίδας μου της Μάνης ή η Ελαφόνησος στην άλλη πλευρά. Για παράδειγμα στο Πόρτο Κάγιο, μία εξαιρετική αλλά μικρή παραλία, όπου δραστηριοποιούνται τρεις μόνον επιχειρήσεις που διαθέτουν λίγα τραπεζοκαθίσματα και ελάχιστες ξαπλώστρες, σύμφωνα με τη συγκεκριμένη διάταξη δεν θα μπορούν πλέον να το κάνουν. Έτσι οδηγούνται οι επιχειρήσεις αυτές ή να παρανομήσουν ή να κλείσουν, με ό,τι αυτό συνεπάγεται. Παράλληλα δε δεν θα πηγαίνουν και συγκεκριμένοι τουρίστες επισκέπτες οι οποίοι θέλουν οπωσδήποτε -προχωράει η ζωή- να έχουν μία συγκεκριμένη εγκατάσταση στην παραλία.

Σας ζητώ την τροποποίηση της συγκεκριμένης διάταξης, ώστε τα τέσσερα μέτρα να γίνουν τρία -το έχουμε πει και στους συνεργάτες σας- εντός οικισμών πάντα, ώστε να μπορέσουν και οι επιχειρήσεις αυτές να συνεχίσουν να δραστηριοποιούνται. Δεν μπορούμε να χειριζόμαστε με τον ίδιο τρόπο μικρές και μεγάλες παραλίες. Τι θα τους πω δηλαδή; Ότι το Πόρτο Κάγιο ή η Ελαφόνησος και άλλες περιοχές είναι όπως η Μύκονος, η Σαντορίνη και ο Αστέρας Βουλιαγμένης; Αντιλαμβάνεστε ότι εκεί χρειάζεται μια συγκεκριμένη, ρεαλιστική, θα έλεγα, θέαση του συγκεκριμένου θέματος. Άλλο η Μύκονος και άλλο αυτό που σας αναφέρω.

Επιπρόσθετα, η διάταξη του άρθρου 9 στην παράγραφο 2 αναφέρει ότι «μεταξύ των τμημάτων αιγιαλού και παραλίας που επιτρέπεται να παραχωρηθούν για απλή χρήση ανεξαρτήτως του χρόνου ή της διαδικασίας που παραχωρούνται μεσολαβεί απόσταση τουλάχιστον έξι μέτρων». Αυτό σημαίνει ότι η μία μίσθωση από την άλλη πρέπει να απέχει έξι μέτρα, πράγμα που είναι ανεδαφικό και ανέφικτο εάν εφαρμοστεί σε περιοχές που εγώ έχω στο μυαλό μου που είναι εντός οικισμού και σε μικρές πάντα παραλίες.

Σας ζητώ να τροποποιηθεί η εν λόγω διάταξη και να ελαχιστοποιηθεί η απόσταση στο ένα μέτρο. Πηγαίνετε στην Ελαφόνησο ένα καλοκαίρι και θα δείτε εκεί τι επικρατεί.

Επίσης, υπάρχει και μια ακόμη περίπτωση. Πολλοί δήμοι σε όλη την Ελλάδα έχουν κάνει παρεμβάσεις στον αιγιαλό με αποτέλεσμα να υπάρχουν συγκεκριμένες πολεοδομικές παραβάσεις οι οποίες μέχρι σήμερα δεν έχουν διευθετηθεί και παρ’ όλα αυτά και με την ανοχή της πολιτείας -έχω στο μυαλό μου την ιδιαίτερη πατρίδα μου τον Γερολιμένα- επιχειρήσεις δραστηριοποιούνται στις συγκεκριμένες περιοχές, τραπεζοκαθίσματα εγκαταστάσεις κτλ.. Με βάση τις διατάξεις του νομοσχεδίου με τις οποίες αυστηροποιούνται οι κυρώσεις και τα διοικητικά μέτρα, οι επιχειρήσεις αυτές θα πρέπει να κλείσουν, ώστε να διευθετηθούν οι πολεοδομικές παραβάσεις. Είναι και εδώ απαραίτητο να υπάρξει μία πρόνοια για το θέμα αυτό μέσα στο νομοσχέδιο, ώστε όταν υπάρχουν παρεμβάσεις που έχουν γίνει από το περιφερειακό κράτος, που είναι οι δήμοι, να δίνεται η δυνατότητα εκμετάλλευσης με συγκεκριμένες προϋποθέσεις. Επειδή όπως εξήγησα αναλυτικά οι διατάξεις αυτές πλήττουν άμεσα τον τουριστικό κλάδο σε άλλες περιοχές και δημιουργούν, εν πάση περιπτώσει, και ένα κλίμα παρανομίας το οποίο δεν είναι δυνατόν να το υφιστάμεθα σήμερα, με απλές και πρακτικές κινήσεις πιστεύω ότι πρέπει να υπάρξουν συγκεκριμένες τροποποιήσεις.

Θέλω να αναφερθώ στο ζήτημα της επιστροφής του ειδικού φόρου κατανάλωσης στο αγροτικό πετρέλαιο και να θίξω από το Βήμα αυτό το τεράστιο ζήτημα του πρωτογενούς παραγωγής. Κάθε χρόνο βγαίνουν οι αγρότες μας στους δρόμους, διαμαρτύρονται -δικαίως θα έλεγα τις περισσότερες φορές- και δημιουργούν ένα κλίμα διεκδίκησης. Είναι σοβαρότατο ζήτημα το ζήτημα της πρωτογενούς παραγωγής. Πρέπει να υπάρξει συγκεκριμένος διάλογος. Γήρανση πληθυσμού τεράστια, κόστος παραγωγής, μη ενημέρωση του αγροτικού πληθυσμού, εκπαίδευση του αγροτικού πληθυσμού, νερό.

Να πω ένα παράδειγμα για το νερό. Η Διεύθυνση Υδάτων Πελοποννήσου είναι μία υπηρεσία η οποία λειτουργεί με δύο άτομα και έχει τους πέντε νομούς της Περιφέρειας Πελοποννήσου. Οι αιτήσεις χρήσης νερού βρίσκονται σε καφάσια οπωροκηπευτικών. Δύο άτομα ηρωικά αγωνίζονται να διευθετήσουν τα προβλήματα. Εγώ θέλω να κάνω μια γεώτρηση στο χωριό μου και πρέπει να στείλω την αίτηση στον δήμο, ο δήμος την προωθεί στην Τρίπολη, την έδρα της Διεύθυνσης Υδάτων και η Διεύθυνση Υδάτων πρέπει να πάρει έγκριση από την αποκεντρωμένη διοίκηση. Πρέπει επιτέλους αυτό να γίνει σε επίπεδο νομού. Είμαστε μεταρρυθμιστές ως παράταξη. Είστε αυτοί και είμαστε αυτοί οι οποίοι σας στηρίζουμε βέβαια, οι οποίοι συναινούμε σε οποιαδήποτε ουσιαστική και βασική μεταρρύθμιση. Πρέπει να υπάρξει μία υπηρεσία νερού σε επίπεδο νομού και μόνον, να διοικεί το νερό, τις άδειες, τα έργα στο νερό, τις γεωτρήσεις και όλα αυτά τα οποία συνθέτουν το υδατικό πρόβλημα που έχει κάθε νομός. Δεν μπορεί να φεύγει μία αίτηση και να καταλήγει στην Τρίπολη με δύο άτομα και γι’ αυτό τα γραφεία μας είναι κατάμεστα από αιτήματα με τα οποία ζητεί ο κόσμος επίσπευση, διότι έρχεται το καλοκαίρι, υπάρχουν συνιδιοκτησίες νερού και όλα αυτά τα οποία συνθέτουν τα προβλήματα που αντιμετωπίζει ένας αγρότης στην πρωτογενή παραγωγή.

Θα ψηφίσω το νομοσχέδιο διότι θεωρώ ότι είναι προς τη σωστή κατεύθυνση. Πιστεύω ότι αποτελεί μια ακόμη μεταρρυθμιστική και ενισχυτική τής κοινωνίας προσπάθεια και ελπίζω αυτά τα οποία είπα από το Βήμα της Βουλής να αποτελέσουν την απαρχή για να υπάρξει -με βάση τις διατάξεις αυτές που είναι προς τη σωστή κατεύθυνση προς αυτές τις συγκεκριμένες περιπτώσεις που σας είπα- μια απαρχή για βαθύτερες και ουσιαστικότερες μεταρρυθμίσεις πάνω στα ζητήματα αυτά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Δαβάκη.

Τον λόγο έχει ο κ. Γιώργος Καραμέρος από τον ΣΥΡΙΖΑ.

**ΓΕΩΡΓΙΟΣ ΚΑΡΑΜΕΡΟΣ:** Κύριε Πρόεδρε, κύριου Υπουργοί, κυρίες και κύριοι συνάδελφοι, έρχομαι απευθείας από το Μαρκόπουλο, από την εκλογική μου περιφέρεια στην ανατολική Αττική, εκφράζοντας την αγωνία μιας πολύ μεγάλης κοινότητας που αριθμεί τουλάχιστον χίλιους ανθρώπους, χίλιες οικογένειες γι’ αυτό το άλλο μαγικό που κάνατε, να κλείσετε το ιπποδρόμιο Μαρκοπούλου.

Βγήκε ο κ. Θεοχάρης προχθές σε μια από τις ερωτήσεις που κάναμε οι Βουλευτές της ανατολικής Αττικής και για το ζήτημα των εργαζομένων και για το ζήτημα του χώρου και για το ζήτημα των αλόγων και των άλλων ζώων που υπάρχουν εκεί και διάβασε την ανακοίνωση της ιδιωτικής εταιρείας στοιχηματισμού που αποφάσισε να κλείσει τις ιπποδρομίες και να στείλει πίσω το ακίνητο στο ΤΑΙΠΕΔ.

Ξέρετε πώς σας λένε εκεί οι άνθρωποι, οι οποίοι σας ψήφισαν, σας στήριξαν το καλοκαίρι, μην περιμένοντας να κλείσετε τις ιπποδρομίες στην Ελλάδα, να αφήσετε χωρίς δουλειά τους αγρότες της Βοιωτίας για παράδειγμα, καθώς εκεί το μισό τριφύλλι που παράγουν πηγαίνει στα άλογα των ιπποδρομιών ή στα άλλα άλογα των επιδείξεων, εν πάση περιπτώσει; Σας λένε «μεσίτες ακινήτων» και έχει σχέση με το νομοσχέδιο που συζητάμε.

Εδώ εσείς δεν κάνετε πολιτική. Δεν ξέρω αν έχετε καταλάβει ότι είσαστε μεσίτες ακινήτων. Και χαίρομαι που είστε εδώ, κύριε Θεοχάρη, γιατί αναφερόμουν σε εσάς. Διαβάσατε για τους σαράντα επτά εργαζόμενους στις ελληνικές ιπποδρομίες. Ξέρετε ότι ολόκληρη η κοινότητα είναι ανάστατη στο Μαρκόπουλο και σε άλλες περιοχές; Πεταλωτές, αναβάτες, προπονητές, κτηνίατροι, γεωργοί, εργαζόμενοι οι οποίοι είναι στις μεταφορές. Λουκέτο στο ιπποδρόμιο Μαρκοπούλου για να γίνουν real estate τα χίλια τόσα στρέμματα ξεκάθαρα.

Έτσι λοιπόν και εδώ τώρα με τις παραλίες. Ποσώς σας ενδιαφέρει! Όλη σας η προσπάθεια είναι να φτάσουν τα ξενοδοχεία, αν είναι δυνατόν, μέσα στα δύο μέτρα. Θυμάμαι το γκαρσόνι αυτό το οποίο πήγαινε τους δίσκους με τα ποτά και τους καφέδες μέσα στη θάλασσα. Και με λύπη μου άκουσα και συναδέλφους από τα Δωδεκάνησα. Μία κουβέντα δεν είχατε να πείτε για την οικολογική καταστροφή του προηγούμενου καλοκαιριού; Κάηκε η μισή Ρόδος και έρχεστε να πείτε πόσο πιο κοντά θα φτάσουν στη θάλασσα όλες οι χρήσεις;

Καταλαβαίνουμε την τοπική οικονομία και στην ανατολική Αττική έχουμε μια τεράστια ακτογραμμή και έχουν ανάγκες οι επαγγελματίες, αλλά υπάρχει και αυτό το δύσμοιρο το περιβάλλον. Και καλά σας είπε ο εισηγητής μας ο κ. Ζαμπάρας. Αν δεν το λύσουμε εμείς, ξέρετε, αν δεν το οριοθετήσουμε σωστά, αν δεν προστατέψουμε το περιβάλλον και τις χρήσεις, θα έρθει η κλιματική κατάρρευση να τα παρασύρει όλα και μετά θα μιλάτε με όρους πολιτικής προστασίας και ασφάλειας, άλλες δαπάνες εκεί, μια αντίληψη κατασταλτική για το περιβάλλον που είναι λανθασμένη.

Για να κλείσω το θέμα του Μαρκόπουλου, σας καλούμε να επανεκκινήσετε με κάθε τρόπο τις ιπποδρομίες, έστω μέσα από τη Φίλιππο Ένωση -έχουν συγκεκριμένη κοστολογημένη πρόταση όλοι οι άνθρωποι που απαρτίζουν αυτήν την κοινότητα- και να μην μπείτε στη λογική «αξιοποίησης» ενός ολυμπιακού ακινήτου -«αξιοποίησης» σε εισαγωγικά, γιατί αυτή η λέξη συνοδεύει και το παρόν νομοσχέδιο- μετατροπή σε έναν χώρο νέου real estate, ενός χώρου που είναι αδόμητος, που έχει να κάνει με τον αθλητισμό, έχει να κάνει με όλα αυτά που περιέγραψα προηγουμένως.

Και πριν μπω στο νομοσχέδιο, θα ήθελα να πω και κάτι άλλο. Επειδή δεν μπορούμε να είμαστε απομονωμένοι εδώ από ό,τι συμβαίνει στην ελληνική κοινωνία και αντιλαμβάνομαι ότι επικοινωνιακά με ανακούφιση ο κ. Μητσοτάκης και η Κυβέρνηση της Νέας Δημοκρατίας υποδέχονται την επόμενη μέρα της πρώτης επετείου από την τραγωδία των Τεμπών, δεν μπορούμε να κλείνουμε τα αφτιά και τα μάτια σε αυτό το ψήφισμα το οποίο είναι σε εξέλιξη, όπου ένα εκατομμύριο εκατόν πενήντα χιλιάδες συμπολίτες μας έχουν υπογράψει.

Ξέρετε, μας δείχνουν όλους μαζί, κυρίως εσάς που προσπαθείτε έναν χρόνο να συγκαλύψετε αυτό το έγκλημα, αλλά και όλους εμάς. Θα πρέπει με έναν τρόπο να το θέσουμε, να το συζητήσουμε. Δεν έχει να κάνει αν έχει νομοθετική ισχύ, αν έχει ψηφιστεί ο εφαρμοστικός νόμος για το Σύνταγμα. Θα πρέπει να αντιληφθείτε ότι ένα ψήφισμα, μια λαϊκή απαίτηση ενός εκατομμυρίου εκατόν πενήντα χιλιάδων ανθρώπων δεν μπορείτε να την αγνοείτε, δεν μπορείτε να κλείνετε τα μάτια σε αυτό που νέοι άνθρωποι ως επί το πλείστον ζητούν. Κι έχουμε νέους ανθρώπους να μας παρακολουθούν και σήμερα εδώ μαζί μας. Και ζητούν δικαιοσύνη, ζητούν δημοκρατία, ζητούν διαφάνεια και δεν ζητούν ασυλία.

Θα σας πω κάτι ως νέος Βουλευτής. Είναι κωμικοτραγικό να ζητάμε οι ίδιοι την άρση της ασυλίας μας, όταν πρόκειται για μια κατηγορία, για μια συκοφαντική δυσφήμιση, για μια αγωγή, για κάτι άλλο -που στην πραγματικότητα πολλοί βουλευτές ταλαιπωρούνται από επιδιώξεις διαφόρων δικομανών και άλλων- και όταν φτάνει σε κάτι σοβαρό που έχει να κάνει με την ανθρώπινη ζωή, όταν έχουν χαθεί πενήντα επτά ανθρώπινες ζωές, να κάνετε ό,τι μπορείτε για να κρατήσετε σε ασυλία τα πολιτικά πρόσωπα.

Και δεν αποτελεί δικαιολογία το ότι εκλέχτηκε και αναβαπτίστηκε, όταν έχουν χαθεί ανθρώπινες ζωές και οφείλω να σας μεταφέρω αυτή την αγωνία για να τοποθετηθείτε.

Πηγαίνω σύντομα στην ουσία του συγκεκριμένου νομοθετήματος.

Αποδεικνύει στην πραγματικότητα πόσο εργαλειακά αντιμετωπίζετε το φυσικό περιβάλλον. Το προσεγγίζετε αποκλειστικά ως πηγή πλούτου, οικονομικού πλούτου και μόνο. Δεν αντιλαμβάνεστε ότι πλούτος και πόρος είναι το περιβάλλον. Δεν αντιλαμβάνεστε ότι είναι πηγή ζωής, ότι είναι ένα οικοσύστημα που στηρίζει τη βιοποικιλότητα σε διάφορες περιοχές.

Άκουσα με τρόμο να γίνεται αναφορά -έχει φύγει ο κ. Δαβάκης- στην Ελαφόνησο Λακωνίας, μια από τις κατ’ εξοχήν σπάνιες περιοχές, ένα σπάνιο οικοσύστημα από τα ελάχιστα που υπάρχουν στη χώρα. Δεν μπορούμε να διαπραγματευόμαστε εδώ, να είμαστε μεσίτες real estate, να είμαστε μεσίτες ομπρελάδων, μεσίτες ξενοδοχειακών επιχειρήσεων. Τέτοιον διαγωνισμό κάνατε αυτές τις τρεις μέρες της συζήτησης του νομοσχεδίου και είναι πραγματικά εξόχως προβληματικό.

Εξόχως προβληματικό είναι σε ένα νομοσχέδιο που ξεκινάει με 24 άρθρα στις επιτροπές, να φτάνει με τα διπλάσια και να τακτοποιεί διάφορες μεγάλες ή μικρές εξυπηρετήσεις. Δεν μπορεί να λειτουργήσει έτσι το Κοινοβούλιο, δεν μπορεί να λειτουργεί έτσι η δημοκρατία.

Δεν έχετε καμμία αντίληψη για τη έννοια της βιοποικιλότητας. Δεν έχετε καμία αντίληψη για το ζήτημα της διάβρωσης του εδάφους, των πλημμυρών, το τι μπορεί να συμβεί με την άνοδο της στάθμης των υδάτων, με την αύξηση της θερμοκρασίας παγκοσμίως. Δεν σας ενδιαφέρουν.

Σας ενδιαφέρει μόνο η λογική του real estate, οι εξυπηρέτησης μεγάλων συμφερόντων, ξενοδοχειακές επιχειρήσεις, επενδυτές, funds, στο όνομα μιας ανάπτυξης την οποία την πληρώνουμε ακριβά. Θα την πληρώσουμε ακριβά. Δεν το αντιλαμβάνεστε. Δεν ακούτε ούτε τους φορείς που έρχονται στις επιτροπές ούτε την αντιπολίτευση σε αυτά που σας επισημαίνει. Και δεν είναι μόνο αυτό το νομοσχέδιο που φέρνει το Υπουργείο Οικονομικών και έχει να κάνει με τις παραλίες. Στέκομαι σε αυτό γιατί αυτό είναι το μείζον.

Να αναφερθώ στις περιοχές «NATURA»; Να μιλήσω για άλλου είδους εμπορικές εκμεταλλεύσεις; Να πω για το Πρωτόκολλο της Βαρκελώνης που το αγνοείτε; Όλα αυτά σας φαίνονται πραγματικά ξένα.

Και άκουσα με προσοχή ομιλίες και συναδέλφων που έρχονται εδώ και δεν ξέρω ακριβώς αν αντιλαμβάνονται, αν υποστηρίζουν τα συμφέροντα των συμπολιτών μας και της βιώσιμης ανάπτυξης. Εμείς δεν είμαστε αρνητές της ανάπτυξης. Θέλουμε την ανάπτυξη αλλά να είναι βιώσιμη. Δεν μπορούμε να κλαίμε στη συνέχεια επικαλούμενοι την κλιματική κατάρρευση για όσα συμβαίνουν. Και αυτά θα συμβούν και στις παραθαλάσσιες περιοχές.

Δεν αποτελεί άλλοθι και επιχείρημα ότι έχουμε δεκαέξι χιλιάδες χιλιόμετρα ακτογραμμής και πρέπει να χτίσουμε κάποια από αυτά για να προχωρήσει η οικονομία της χώρας. Δεν είναι αυτό ανάπτυξη. Δεν υπακούει σε καμία λογική. Υπάρχει άλλος δρόμος για την οικονομική ανάπτυξη, με οφέλη για τους πολίτες, με σεβασμό στο οικοσύστημα και σε αυτόν τον δρόμο βαδίζει ο ΣΥΡΙΖΑ - Προοδευτική Συμμαχία.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Καραμέρο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και δύο εκπαιδευτικοί συνοδοί τους από το 1ο Γυμνάσιο Κορωπίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στην κ. Πούλου Γιώτα από τον ΣΥΡΙΖΑ.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, έχω επιλέξει κάθε φορά που μιλάω από το Βήμα της Ολομέλειας να καταγγέλλω το συνεχιζόμενο έγκλημα που προκαλούν οι ισραηλινές δυνάμεις σε βάρος του παλαιστινιακού λαού στη Γάζα με δεκάδες χιλιάδες θύματα και αθώα παιδιά. Αισθάνομαι ντροπή που η χώρα μου συμμετέχει στη συνέχιση του προβλήματος και όχι στη λύση του.

Αισθάνομαι επίσης ντροπή ως μέλος της Βουλής των Ελλήνων, που έναν χρόνο μετά το τραγικό έγκλημα στα Τέμπη δεν έχει αποδοθεί δικαιοσύνη για τα πενήντα επτά θύματα, τους εκατόν ογδόντα τραυματίες, τους επιβάτες της αμαξοστοιχίας και τις οικογένειές τους.

Η Νέα Δημοκρατία αλλά δυστυχώς και το Κομμουνιστικό Κόμμα έχουν μεγάλες ευθύνες για την επιλογή εξεταστικής και όχι προανακριτικής επιτροπής, που θα μπορούσε να αποδώσει συγκεκριμένες ευθύνες.

Ντρέπομαι επίσης ως μέλος της Βουλής των Ελλήνων που η πλειοψηφία της δεν ευαισθητοποιήθηκε από το πόρισμα της ευρωπαίας εισαγγελέως και το αγνόησε εντελώς και χρειάστηκε να ενεργήσουν οι συγγενείς των θυμάτων με πραγματογνώμονες και στοιχεία, ώστε να ευαισθητοποιηθεί η εισαγγελέας του Αρείου Πάγου κ. Αδειλίνη για να ζητήσει την περαιτέρω διερεύνηση των καταγγελιών τους. Η συγκάλυψη της απόδοσης ευθυνών που επιχείρησε η Νέα Δημοκρατία από την πρώτη στιγμή του τραγικού εγκλήματος και τα ευτράπελα που συνέβησαν από τους εκπροσώπους της στην εξεταστική επιτροπή δεν θα ξεχαστούν.

Η κοινωνία βράζει, οι αγρότες στους δρόμους, οι φοιτητές σε καταλήψεις και γενικές συνελεύσεις, οι υγειονομικοί επίσης, η ΑΔΕΔΥ, οι ομοσπονδίες, τα εργατικά κέντρα σε όλη τη χώρα στέλνουν στην Κυβέρνηση της Νέας Δημοκρατίας ένα ξεκάθαρο μήνυμα, «Όχι στη φτωχοποίηση λόγω της ανεξέλεγκτης ακρίβειας και της αισχροκέρδειας, όχι στην ιδιωτικοποίηση των δημόσιων αγαθών, της δημόσιας υγείας και παιδείας, όχι στην κατεδάφιση του κράτους δικαίου, όχι στη συγκάλυψη των κυβερνητικών ευθυνών για το έγκλημα στα Τέμπη».

Ως ΣΥΡΙΖΑ - Προοδευτική Συμμαχία ενώνουμε τη φωνή μας με τη δική τους φωνή για να μπει τέλος στις αντιδραστικές και αντικοινωνικές πολιτικές της Νέας Δημοκρατίας. Και βέβαια οι πολιτικές αυτές εντοπίζονται και στο νομοσχέδιο του Υπουργείου Εθνικής Οικονομίας και Οικονομικών για την αξιοποίηση της δημόσιας περιουσίας στις παραθαλάσσιες περιοχές που συζητούμε σήμερα, μία ακόμη απαράδεκτη διαδικασία νομοθέτησης, που παραβιάζει τους κανόνες της διαβούλευσης, αφού σχεδόν το μισό νομοσχέδιο είναι εκτός διαβούλευσης.

Και τα χίλια διακόσια σχόλια φορέων και πολιτών τα πετάξατε, κύριοι Υπουργοί, στο καλάθι των αχρήστων. Έτσι νομοθετείτε εσείς οι δήθεν άριστοι μεταρρυθμιστές εδώ και σχεδόν πέντε χρόνια, πρόχειρα και χωρίς τη συναίνεση των πολιτικών κομμάτων και της κοινωνίας.

Εκτός όμως από τη νομοθετική διαδικασία, και το περιεχόμενο του νομοσχεδίου επιβεβαιώνει τη στρατηγική επιλογή της Κυβέρνησης, που εξυπηρετεί συστηματικά συγκεκριμένους πολιτικούς στόχους. Κυρίες και κύριοι συνάδελφοι, ο πρώτος στρατηγικός στόχος της Κυβέρνησης είναι το συνεχιζόμενο ξεπούλημα κρίσιμων δημόσιων αγαθών σε βάρος του δημοσίου συμφέροντος αλλά και της προστασίας του περιβάλλοντος. Ο αιγιαλός και η διαχείρισή του είναι ένα από αυτά τα κρίσιμα δημόσια αγαθά.

Με το παρόν νομοσχέδιο επιβεβαιώνεται η συστηματική κριτική μας για τη μη κύρωση του πρωτοκόλλου της Σύμβασης της Βαρκελώνης για την προστασία της Μεσογείου, που αφορά στην ολοκληρωμένη διαχείριση των παράκτιων ζωνών, το πρωτόκολλο δηλαδή που καθορίζει τις παράκτιες ζώνες από την υψηλότερη χειμερινή ίσαλο γραμμή και στις οποίες δεν επιτρέπεται η δόμηση. Μας δίνετε τώρα την απάντηση γιατί δεν προχωρήσατε στην κύρωση εδώ και πέντε χρόνια, γιατί τα σχέδια σας, που φαίνονται στις διατάξεις, καταργούν τον ορισμό του αιγιαλού ως ουσιώδους στοιχείου του φυσικού περιβάλλοντος, που προστατεύεται από την πολιτεία, και ως κοινόχρηστου χώρου.

Επίσης αναφορικά με την παραλία καθορίζετε το πλάτος της μέχρι πενήντα μέτρα από τη γραμμή του αιγιαλού, καταργώντας ουσιαστικά το ελάχιστο όριο των τριάντα μέτρων. Έτσι δίνετε πράσινο φως σε πράξεις οριοθέτησης που επιτρέπουν τη δόμηση κυριολεκτικά πάνω στο κύμα.

Επιπλέον προστατεύετε μόνο αιγιαλούς και παραλίας εντός του δικτύου «NATURA», αγνοώντας τα υπόλοιπα καθεστώτα προστασίας.

Τέλος, χαρίζετε στους μικρούς τους μικρούς αιγιαλούς μέχρι εκατόν πενήντα τετραγωνικά μέτρα στους αγαπημένους σας επενδυτές. Κυριολεκτικά τους δίνετε γη και ύδωρ.

Οι τεκμηριωμένες καταγγελίες των οκτώ περιβαλλοντικών οργανώσεων και του Συλλόγου Ελλήνων Πολεοδόμων και Χωροτακτών αλλά και οι επισημάνσεις του Συνηγόρου του Πολίτη αποκαλύπτουν το πραγματικό σχέδιό σας, που είναι η οικοπεδοποίηση τελικά των αιγιαλών.

Κυρίες και κύριοι συνάδελφοι, ο δεύτερος στρατηγικός στόχος του νομοσχεδίου είναι η ενίσχυση του συγκεντρωτισμού σε βάρος της αποκέντρωσης και της αυτοδιοίκησης. Ήδη από το 2019 η Νέα Δημοκρατία υποσχέθηκε στους ΟΤΑ αρμοδιότητες και πόρους, αλλά το μόνο που τους έδωσε είναι συγκεντρωτισμό, χειραγώγηση και φυσικά υποχρηματοδότηση και υποστελέχωση.

Θα αναφερθώ στη συνέχεια σε έξι χαρακτηριστικά σημεία του νομοσχεδίου, κύριοι Υπουργοί, που επιβεβαιώνουν ότι συνεχίζεται ακάθεκτοι την απαξίωση της αυτοδιοίκησης. Κατ’ αρχάς με το άρθρο 7 υφαρπάζετε την αρμοδιότητα παραχώρησης απλής χρήσης αιγιαλού και παραλίας από τους δήμους και την αποδίδετε στο δημόσιο και την «Εταιρεία Ακινήτων Δημοσίου Α.Ε.» και ταυτόχρονα τους στερείτε τα συνταγματικώς κατοχυρωμένα τοπικά έσοδα από τα μισθώματα, αφού τους αποδίδετε μόνο το 60% του ποσοστού επί του ανταλλάγματος από την παραχώρηση απλής χρήσης.

Η ΚΕΔΕ σάς λέει τα εξής: «Η ρύθμιση αυτή προσκρούει στο άρθρο 102 παράγραφος 1 του Συντάγματος, καθώς η παραχώρηση χρήσης αιγιαλού και παραλίας αποτελεί αδιαμφισβήτητα τοπική υπόθεση και ανήκει στους ΟΤΑ.

Επίσης προσκρούει και στην παράγραφο 4 του ίδιου άρθρου, καθώς συνιστά κανονιστική δράση του κοινού νομοθέτη, που εμποδίζει την πρωτοβουλία και την ελεύθερη δράση των ΟΤΑ.»

Δεύτερον, επειδή ισχύουν τα προηγούμενα, ορθά η ΚΕΔΕ σάς ζητά η δημοπρασία για τις παραχωρήσεις να μην γίνονται από τη δραματικά υποστελεχωμένη Κτηματική Υπηρεσία, όπως άλλωστε όλες οι υπηρεσίες του δημοσίου, όπως το νομοθετείτε στα άρθρα 10 και 15, αλλά από τους δήμους μέσω της πλατφόρμας της ΚΕΔΕ.

Εξάλλου υπάρχει το πολύ επιτυχημένο προηγούμενο της διόρθωσης των τετραγωνικών μέτρων στις κατοικίες, που έγιναν μέσω της ειδικής πλατφόρμας της ΚΕΔΕ. Γιατί δεν αξιοποιείτε την τεχνογνωσία της ΚΕΔΕ; Ούτε την ΚΕΔΕ δεν εμπιστεύεστε τελικά;

Τρίτον, ξηλώνετε τους δήμους ακόμη και από την Επιτροπή Καθορισμού των Ορίων του Αιγιαλού, στο άρθρο 5, για να μην έχουν κανέναν λόγο στην οριοθέτηση.

Τέταρτον, στο άρθρο 9 για τον καθορισμό των τμημάτων αιγιαλών και παραλιών, που μπορούν να παραχωρηθούν για απλή χρήση, καθώς και στο άρθρο 11, για τη διαδικασία παραχώρησης απλής χρήσης σε όμορη επιχείρηση ή σωματείο, πρέπει να απαιτείται η σύμφωνη και όχι η απλή γνώμη του δήμου, όπως προβλέπεται στο νομοσχέδιό σας.

Κι εδώ προσπαθείτε να περιορίσετε το ρόλο των δήμων, ακόμη και ενάντια στο δημόσιο συμφέρον και την απλή λογική. Σκεφτείτε για παράδειγμα περιπτώσεις όμορων επιχειρήσεων με σημαντικές οφειλές προς τους δήμους. Είναι σωστό αυτές να συμμετέχουν κανονικά στη διαδικασία της μίσθωσης όπως και οι επιχειρήσεις που είναι συνεπείς;

Πέμπτον, προσπαθείτε να φορτώσετε στους δήμους ακόμα και το έξοδο των ναυαγοσωστών και του εξοπλισμού τους. Ειδικά όμως στις παραλίες που έχουν σοβαρό οικονομικό αντικείμενο και οι παραχωρησιούχοι έχουν μεγάλα έσοδα πρέπει αυτοί να αναλάβουν το συγκεκριμένο έξοδο.

Έκτον, αν και πετσοκόβετε τις διαχειριστικές αρμοδιότητες των δήμων για τις παραλίες και αρπάζετε τα έσοδά τους, ταυτόχρονα τους φορτώνετε όλη τη διοικητική και ελεγκτική λάντζα, που είναι ευθύνη του κράτους. Οφείλουν να μεριμνούν λοιπόν στο άρθρο 14 για τις πλατφόρμες των αναπήρων και την καθαριότητα, να τοποθετούν πινακίδες, να ενημερώνουν τις αστυνομικές αρχές και τις κτηματικές υπηρεσίες για καταπατήσεις και να συμμετέχουν στα κλιμάκια ελέγχου, ενώ στο άρθρο 17 οφείλουν να πραγματοποιούν ελέγχους και να πιστοποιούν πρόστιμα και ποινές.

Και σας ρωτάμε, κύριε Υπουργέ: Οι δήμοι, που δεν τους θεωρείτε αξιόπιστους για να διαχειρίζονται τις παραλίες, είναι τώρα αρκετά αξιόπιστοι για να ελέγχουν τις σχετικές διαδικασίες; Θεωρείτε μήπως τις δημοτικές αρχές εξ ορισμού αναποτελεσματικές και διεφθαρμένες και γι’ αυτό αρπάζετε τους πόρους και τις διαχειριστικές αρμοδιότητές τους; Ποιοι; Εσείς! Η Κυβέρνηση των απευθείας αναθέσεων, των ολιγαρχών χορηγών, των «ημετέρων» και της υπονόμευσης του κράτους δικαίου.

Αλλά ακόμη και αυτόν τον έλεγχο με ποιο προσωπικό θα το κάνουν οι δήμοι, αφού τους έχετε καταδικάσει σε πρωτοφανή υποστελέχωση; Μόλις επτακόσιες προσλήψεις θα προκηρυχθούν για όλους τους ΟΤΑ το 2024 και αξίζει να θυμηθούμε ότι ήταν η κυβέρνηση ΣΥΡΙΖΑ το 2018 που με την προκήρυξη 3Κ ενίσχυσε την αυτοδιοίκηση με οκτώ χιλιάδες εκατόν εξήντα έξι θέσεις μόνιμου προσωπικού. Εσείς τι κάνατε έκτοτε στα πέντε χρόνια που κυβερνάτε;

Κυρίες και κύριοι συνάδελφοι, το τσουνάμι του συγκεντρωτισμού και της ιδιωτικοποίησης της Κυβέρνησης Μητσοτάκη σαρώνει μέσω του νομοσχεδίου αυτού ό,τι έχει μείνει από το καθεστώς προστασίας του αιγιαλού. Εμείς συντασσόμαστε με την κοινωνία και σας λέμε «κάτω τα χέρια από τις παραλίες».

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε την κ. Πούλου.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας», που οργανώνει το Ίδρυμα της Βουλής, δεκαεπτά μαθήτριες και μαθητές και δύο συνοδοί εκπαιδευτικοί από το 3ο Δημοτικό Σχολείο Χολαργού.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα δώσω τώρα τον λόγο στον Πρόεδρο της Κοινοβουλευτικής Ομάδας της Νέας Αριστεράς κ. Αλέξη Χαρίτση.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ κύριε Πρόεδρε.

Κύριε Υπουργέ, κυρίες και κύριοι συνάδελφοι, θα μου επιτρέψετε να ξεκινήσω με μια πολύ εύστοχη, κατά τη γνώμη μου, παρατήρηση που έκανε ο συνάδελφός μου μηχανικός, εκπρόσωπος του ΤΕΕ, στην ακρόαση των φορέων στην επιτροπή. Είπε, λοιπόν, ότι το νομοσχέδιο φαίνεται να αντιμετωπίζει το θαλάσσιο μέτωπο της χώρας πρωτίστως ως αξιοποιήσιμη έκταση και δευτερευόντως ως μια ευαίσθητη κοινόχρηστη περιοχή, ως δημόσιο χώρο και δημόσιο αγαθό δηλαδή, το οποίο χρήζει προστασίας και ανάδειξης.

Σε αυτή ακριβώς τη φράση περικλείεται, κατά τη γνώμη μου, όλος ο σκοπός του νομοσχεδίου, περικλείεται η πρόθεση της Κυβέρνησης σας. Τι κάνετε ακριβώς με αυτό το νομοσχέδιο; Αυξάνετε την κάλυψη των παραλιών με ομπρελοκαθίσματα, μειώνετε την απόσταση από την ακτογραμμή και επιτρέπετε την εκμετάλλευση ακόμη και μικρών παραλιών, περνάτε τον μικρό, τον παλιό αιγιαλό στην ιδιωτική περιουσία του δημοσίου, για να μπορεί βεβαίως, αυτός να τύχει αξιοποίησης. Στο πλάι βεβαίως, εισάγετε και κάποιες ρυθμίσεις για ηλεκτρονικές δημοπρασίες, ελέγχους, πρόστιμα, προσπαθώντας να αμβλύνετε τις κάκιστες εντυπώσεις.

Έχετε καθόλου συναίσθηση των συνθηκών στις οποίες βρισκόμαστε; Πού βρισκόμαστε σήμερα; Πού βρισκόμαστε και χρονικά και γεωγραφικά, αν θέλετε; Βρισκόμαστε, λοιπόν, στο hot spot της κλιματικής κρίσης. Η Μεσόγειος, οι χώρες της Μεσογείου, η Ελλάδα, μία από αυτές, βρίσκονται στο επίκεντρο, στον πυρήνα της κλιματικής κρίσης, γι’ αυτό για το οποίο οι επιστήμονες κρούουν τον κώδωνα του κινδύνου εδώ και καιρό.

Ζούμε σε μια εποχή που η κλιματική κρίση απαιτεί επιτακτικά την αλλαγή του οικονομικού και παραγωγικού μοντέλου, ώστε αυτό να καταστεί περιβαλλοντικά βιώσιμο. Και αυτό δεν πρόκειται για την ιδεολογική εμμονή, αν θέλετε, κάποιον κολλημένων οικολόγων, όπως πολλές φορές ακούμε από την δεξιά στην Ευρώπη και στη χώρα μας, να αποκαλούνται. Είναι πλέον ζήτημα επιβίωσης για την κοινωνία μας. Κι εσείς τι κάνετε; Επικοινωνιακά βεβαίως, δηλώνετε φιλοπεριβαλλοντικοί. Όμως, στην πραγματικότητα οδηγείτε ξανά τη χώρα, όπως έγινε και πριν από την δημοσιονομική κρίση σε μια ασύδοτη και στρεβλή ανάπτυξη που ουδεμία σχέση έχει με την προστασία του περιβάλλοντος και τη θωράκιση από την κλιματική κρίση, μια ανάπτυξη που συνεχίζει και επιτείνει τη στρεβλότητα. Και τι άλλο κάνετε, βεβαίως; Αυτό το οποίο το γνωρίζετε πάρα πολύ καλά. Ένα τέλειο ξεπούλημα της δημόσιας περιουσίας για να εξυπηρετήσετε για μια ακόμη φορά συγκεκριμένα ιδιωτικά συμφέροντα.

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, το περασμένο καλοκαίρι, το καλοκαίρι του 2023 αναπτύχθηκε στη χώρα μας ένα αυθόρμητο κίνημα πολιτών, αυτό το οποίο έγινε γνωστό ως το κίνημα της πετσέτας. Άνθρωποι όλων των ηλικιών στις παραλίες της χώρας φώναζαν ένα απλό και πολύ περιεκτικό και ουσιαστικό μήνυμα. «Τέρμα στην ασυδοσία και τέρμα στην κυβερνητική ανοχή στην ασυδοσία». Ήταν ένα κίνημα αγανάκτησης απέναντι στην καταπάτηση του δημόσιου χώρου, απέναντι σε μια Κυβέρνηση που δεν προστατεύει στοιχειώδη δικαιώματα των πολιτών, όπως είναι η ελεύθερη πρόσβαση σε κοινόχρηστους χώρους, στην προκειμένη περίπτωση της παραλίας, απέναντι σε μια Κυβέρνηση που δεν ελέγχει κι άρα εφόσον δεν ελέγχει ανέχεται και στηρίζει συμφέροντα που αυθαιρετούν, τα οποία πολλές φορές χρησιμοποιούν ακόμα και μαφιόζικες πρακτικές, απέναντι σε ένα μοντέλο ανάπτυξης και σε ένα τουριστικό μοντέλο, το οποίο καταστρέφει τη φύση, απέναντι στη λογική της αρπαχτής. Το κίνημα απευθύνθηκε σε ένα κράτος που δεν παρεμβαίνει, κάνοντας τους πολίτες να νιώθουν και να είναι τελικά αβοήθητοι.

Και ζητούσε κάτι αυτό το κίνημα, ζητούσαν κάτι οι συμπολίτες μας, το οποίο βεβαίως η Νέα Δημοκρατία καταστατικά δεν επιδιώκει, την τήρηση της νομιμότητας απέναντι στην ασυδοσία.

Τι κατήγγειλαν οι πολίτες που ξεσηκώθηκαν; Παράνομη κατάληψη αιγιαλού χωρίς άδεια, παράνομη κατάληψη έκτασης δημόσιου χώρου μεγαλύτερης από εκείνη που προβλέπει η μίσθωση, με αποτέλεσμα σε πάρα πολλές περιπτώσεις πυκνά τραπεζοκαθίσματα που φτάνουν στην ακτογραμμή, παράνομες κατασκευές, προσωρινή μόνο συμμόρφωση για ελάχιστες ημέρες και μετά επαναφορά της αυθαιρεσίας, μόλις οι ελεγκτές της κτηματικής υπηρεσίας αποχωρούσαν. Ακόμα και μπράβους κατήγγειλαν που τραμπούκιζαν όσους τολμούσαν να διαμαρτυρηθούν. Όλα αυτά δηλαδή, τα οποία μια οργανωμένη, μια συντεταγμένη, μια ευνομούμενη πολιτεία οφείλει να τα ελέγχει, οφείλει να απαιτεί συμμόρφωση και να επιβάλλει κυρώσεις στις περιπτώσεις παραβάσεων.

Και τι διεκδικούσαν τελικά αυτοί οι πολίτες; Διεκδικούσαν την τροποποίηση της νομοθεσίας, ώστε ο δημόσιος χώρος και η ελεύθερη πρόσβαση να διασφαλίζονται πραγματικά. Διεκδικούσαν την τροποποίηση της νομοθεσίας, ώστε να σταματήσει η περιβαλλοντική καταστροφή και η αισθητική επιβάρυνση των κοινόχρηστων χώρων.

Απαντά σε αυτά τα αιτήματα των πολιτών η Κυβέρνηση, έστω σε κάποιες από τις ανησυχίες των πολιτών με αυτό το νομοσχέδιο; Δυστυχώς, όχι. Κάνει ακριβώς το αντίθετο. Νομοθετεί την ανομία.

(Χειροκροτήματα από την πτέρυγα της Νέας Αριστεράς)

Κυρίες και κύριοι συνάδελφοι, υπάρχουν δυο συμπληρωματική τρόποι για να προστατέψει κανείς τα κοινόχρηστα αγαθά, την προστασία των οποίων επιβάλλει βεβαίως το Σύνταγμα της χώρας. Αφ’ ενός να τα ορίσει με τέτοιο τρόπο στα νομοθετικά κείμενα, ώστε να διασφαλίζεται στο παρόν, αλλά και μελλοντικά, η προστασία τους, να μένουν εκτός συναλλαγής, να μην παραδίδονται σε εμπορική χρήση, να διασφαλίζεται η ελεύθερη χρήση τους από όλους ανεξαιρέτως τους πολίτες και αφετέρου να υπάρχει ένα κράτος που με τους ελεγκτικούς του μηχανισμούς επιβεβαιώνει και διασφαλίζει αυτή την προστασία. Δυστυχώς, το σημερινό σχέδιο νόμου αποτυγχάνει να κάνει οτιδήποτε από τα δύο.

Όπως γνωρίζετε, κυρίες και κύριοι συνάδελφοι, εμείς η Νέα Αριστερά καταψηφίσαμε στην Επιτροπή το συγκεκριμένο νομοσχέδιο και είδα ότι ο κ. Υπουργός, ο κ. Χατζηδάκης -περαστικά του κιόλας- αναφέρθηκε στην καταψήφιση αυτή από τη Νέα Αριστερά, αναρωτούμενος γιατί το κομματικό πάθος να τυφλώνει τόσο πολύ, ειδικά όταν πρόκειται για ένα νομοσχέδιο που, όπως είπε ξεκάθαρα, έρχεται και ανταποκρίνεται σε αιτήματα της κοινωνίας.

Βέβαια, αν κάποιο πάθος είναι γνωστό, είναι αυτό που επιδεικνύει κάθε φορά ο κύριος Υπουργός ενάντια στα δημόσια αγαθά και υπέρ ιδιωτικών συμφερόντων.

(Χειροκροτήματα από την πτέρυγα της Νέας Αριστεράς)

Θα ήταν βεβαίως, όντως περίεργο, αν ο αιγιαλός και οι παραλίες ξέφευγαν από αυτό το πάθος.

Η κατεύθυνση είναι άλλωστε γνωστή, ήδη από προηγούμενες νομοθετικές ρυθμίσεις - παρεμβάσεις της Νέας Δημοκρατίας. Σε μια ειδική βεβαίως συνθήκη για τη χώρα μας, όπως και για τον κόσμο, στην υγειονομική κρίση, παραχωρήθηκε μεγαλύτερο ποσοστό των παραλιών και εν γένει του δημόσιου χώρου. Τώρα όμως, που δεν είμαστε πλέον μέσα στην πανδημία, έρχεται η Κυβέρνηση και μετατρέπει την έκτακτη συνθήκη σε κανονικότητα.

Κύριε Υπουργέ, οι σημερινές τροποποιήσεις θα έπρεπε να γίνονται, έχοντας υπόψη μια άλλη κρίση, όχι μόνο την πανδημία, αλλά και μια άλλη κρίση ιδιαίτερα απειλητική, αυτή της κλιματικής κατάρρευσης και της περιβαλλοντικής υποβάθμισης των οικοσυστημάτων της χώρας μας.

Παρ’ όλα αυτά, δυστυχώς, το σημερινό νομοσχέδιο δεν διαθέτει το πρόσημο της περιβαλλοντικής και αναπτυξιακής βιωσιμότητας, ούτε φυσικά μέριμνα για τη διασφάλιση του δημοσίου έναντι του ιδιωτικού. Μάλλον αυτό δεν πρέπει να εκπλήσσει κανέναν, πόσο μάλλον εμάς στη Νέα Αριστερά.

Βεβαίως, για να έχουμε όλη την εικόνα, εγώ θα πω ότι υπάρχουν και κάποιες επιμέρους θετικές διατάξεις. Η χρήση ψηφιακών μέσων στον έλεγχο και την καταγγελία της παραβίασης των όρων για χρήση αιγιαλού και παραλιών. Η θεσμοθέτηση κεντρικού συστήματος ηλεκτρονικού διαγωνισμού για την παραχώρηση των μισθώσεων. Κρατάμε, όμως, δυστυχώς και εδώ, κύριε Υπουργέ, μικρό καλάθι.

Πρώτον, διότι τι αποτέλεσμα θα έχει τελικά η ψηφιοποίηση της διαδικασίας των καταγγελιών; Ξέρουμε -και το γνωρίζετε, βεβαίως, και εσείς πολύ καλά- ότι οι κτηματικές υπηρεσίες είναι τόσο πολύ υποστελεχωμένες, που είναι μάλλον αδύνατον να ανταποκριθούν σε μεγάλο αριθμό καταγγελιών. Δηλαδή, από τη μία καθίσταται πιο εύκολη -και ορθά- η διαδικασία της καταγγελίας για τον πολίτη, από την άλλη, όμως, κανείς δεν γνωρίζει αν θα υπάρχει ελεγκτής εκεί για να ελέγξει αυτήν την καταγγελία. Άρα αποτέλεσμα μηδέν τελικά.

Και δεύτερον, γιατί και πώς αφαιρείτε από την τοπική αυτοδιοίκηση την αρμοδιότητα των τοπικών υποθέσεων; Γιατί εδώ, βεβαίως, και αυτό είναι κάτι το οποίο σας το επισήμανε μετ’ επιτάσεως και ΚΕΔΕ, τίθεται και ένα ζήτημα συνταγματικής τάξης.

Πάμε, όμως, να δούμε λίγο, κύριε Υπουργέ, κυρίες και κύριοι συνάδελφοι, και τη μεγάλη εικόνα που σκιαγραφεί αυτό το νομοσχέδιο με τις ρυθμίσεις για την κατάργηση της ήδη ανεπαρκούς ζώνης πλάτους τριάντα μέτρων από τη γραμμή αιγιαλού, με την κατάργηση του κοινόχρηστου χαρακτήρα του παλαιού αιγιαλού, που πλέον ως ιδιωτική περιουσία του δημοσίου θα μπορεί να παραχωρείται προς εκμετάλλευση, με την άρση της απαγόρευσης παραχώρησης μικρών αιγιαλών, που πλέον θα δίνονται σε όμορες ξενοδοχειακές μονάδες, με την κατάργηση του ειδικού καθεστώτος επιπλέον ζώνης δώδεκα μέτρων από το όριο του αιγιαλού, ειδικά στα Δωδεκάνησα, εκεί όπου μέχρι σήμερα είναι κοινόχρηστη και από δω και πέρα θα συνιστά ιδιωτική περιουσία του δήμου, που θα μπορεί πλέον να παραχωρηθεί.

Να φανταστούμε, λοιπόν, λίγο την Ελλάδα που οραματίζεται η Κυβέρνηση της Νέας Δημοκρατίας με αυτό το νομοσχέδιο και τι μέλλον επιφυλάσσει το σχέδιο της Κυβέρνησης Νέας Δημοκρατίας, γι’ αυτή τη σπάνια ακτογραμμή της χώρας μας. Ομπρελοκαθίσματα παντού, μεγάλες ξενοδοχειακές μονάδες με πριβέ παραλίες, δομημένες παραλίες, αυτό που λέμε πάνω στο κύμα, μπλοκάρισμα της ελεύθερης πρόσβασης για τους πολίτες. Λαμπρά! Συγχαρητήρια! Αυτό είναι το όραμα σας, κύριοι της Κυβέρνησης, για το μέλλον των παραλίων της χώρας μας;

Έχετε συνειδητοποιήσει ότι αυτή τη στιγμή τρία νησιά των Κυκλάδων -Σίφνος Σέριφος, Φολέγανδρος- έχουν συμπεριληφθεί στη βραχεία λίστα με τα έντεκα πιο απειλούμενα μνημεία και τόπους πολιτιστικής κληρονομιάς στην Ευρώπη από την Europa Nostra, την ευρωπαϊκή φωνή της Κοινωνίας των Πολιτών, που έχει δεσμευτεί για τη διαφύλαξη και την προώθηση της πολιτιστικής και φυσικής κληρονομιάς και το Ινστιτούτο της Ευρωπαϊκής Τράπεζας Επενδύσεων;

Έχετε καταλάβει ότι υπάρχει ένας όρος που ονομάζεται «φέρουσα ικανότητα» και αφορά και μνημεία πολιτιστικής κληρονομιάς, αφορά, όμως, και τα οικοσυστήματα; Έχετε ακούσει για την τουριστική φέρουσα ικανότητα και πώς την ορίζει ο ίδιος Παγκόσμιος Οργανισμός Τουρισμού;

Βρισκόμαστε, κυρίες και κύριοι συνάδελφοι, μπροστά σε μία παρατεταμένη κρίση, αυτή που αφορά το κλίμα. Και το στρατηγικό ερώτημα είναι: Πώς θα προσαρμοστούμε στις νέες αυτές συνθήκες; Προσέξτε, δεν μιλάμε πλέον για έκτακτες συνθήκες, όπως η πανδημία. Έκτακτες σημαίνει ότι είναι κάποιες συνθήκες οι οποίες έρχονται και κάποια στιγμή τελειώνουν και ολοκληρώνεται αυτή η κρίση. Εδώ μιλάμε για αλλαγή, μιλάμε για μια μόνιμη αλλαγή.

Τι κάνετε για να προσαρμοστεί η χώρα σε αυτή την αλλαγή; Σας το είπαν και οι περιβαλλοντικές οργανώσεις με εκτεταμένα σχόλια στη διαβούλευση, με υπομνήματα, με ομιλίες των εκπροσώπων τους στην ακρόαση των φορέων. Σας λέει η «WWF» ξεκάθαρα ότι: «Το νομοσχέδιο δεν εισάγει καμμία μεταρρύθμιση για την αποτελεσματική προστασία και διαχείριση του εξαιρετικής οικολογικής σημασίας παράκτιου χώρου, ο οποίος ήδη επηρεάζεται σοβαρά από την κλιματική κρίση. Απουσιάζουν από το νομοσχέδιο προβλέψεις που σχετίζονται με την προσαρμογή στην κλιματική αλλαγή». Αυτά λέει η «WWF», δεν τα λέμε εμείς.

Θα περιμέναμε μάλιστα από τον Υπουργό μιας φιλοπεριβαλλοντικής, όπως αυτοπροσδιορίζεται, Κυβέρνησης να αντιμετωπίζει τις επισημάνσεις, τις αιτιάσεις, τις διεκδικήσεις των περιβαλλοντικών οργανώσεων με λίγο λιγότερη ειρωνεία και με λίγο λιγότερη απαξία, όπως το αίτημά τους για θέσπιση ακόμη της ζώνης εκατό μέτρων για νέες κατασκευές, όπως επιτάσσει το πρωτόκολλο για την ολοκληρωμένη διαχείριση των παράκτιων ζωνών της Μεσογείου. Είναι η γνωστή Σύμβαση της Βαρκελώνης.

Κύριε Υπουργέ, κυρίες και κύριοι συνάδελφοι, δεν είναι, όμως, μόνο οι επιβαρυντικές για τις παραλίες και τον αιγιαλό διατάξεις για τις οποίες το σχέδιο νόμου μας βρίσκει αντίθετους και αντίθετες. Είναι, θα έλεγα, ο γενικότερος, ο συνολικότερος προσανατολισμός αυτής της Κυβέρνησης σε σχέση με τη διαχείριση του δημόσιου χώρου, σε σχέση με τη διαχείριση των οικοσυστημάτων, σε σχέση με τη λογική της τουριστικής ανάπτυξης. Αυτό είναι που μας βρίσκει ριζικά αντίθετους.

Και μπορεί, σε μια άλλη εποχή, αυτά να ήταν απλώς και μόνο μια συζήτηση που αφορούσε διαφορετικές ιδεολογικές προσεγγίσεις. Σήμερα, όμως, που η κλιματική κρίση είναι εδώ μπροστά μας είναι παρούσα, τη βιώνουμε ήδη, οι επιλογές αυτές είναι ακατανόητες και είναι εξαιρετικά επικίνδυνες.

Δεν μπορεί ένα σχέδιο νόμου το οποίο τιτλοφορείται «Αξιοποίηση των παραλιών» να συζητείται με αυτόν τον αποσπασματικό τρόπο στο Κοινοβούλιο μιας μεσογειακής χώρας, όπως είναι η δική μας, που βρίσκεται στον πυρήνα των επιπτώσεων της κλιματικής κρίσης. Ξεχνάτε τις πυρκαγιές που πλήττουν ολόκληρη την κοινωνία βεβαίως και πρωτίστως, αλλά πλήττουν έμμεσα και άμεσα και τον ίδιο το τουριστικό κλάδο στην Εύβοια, στην Κέρκυρα, στη Ρόδο; Ξεχνάτε ότι σύμφωνα με τις εκτιμήσεις όλων των διεθνών οργανισμών, ο τουρισμός στη χώρα μας θα αποτελέσει τον κατ’ εξοχήν ευάλωτο κλάδο της οικονομίας εξαιτίας των επιπτώσεων της κλιματικής αλλαγής και ως εκ τούτου ένα τέτοιο νομοσχέδιο θα έπρεπε να έχει ως προμετωπίδα του την ολοκληρωμένη διαχείριση των παράκτιων ζωνών;

Η παράκτια ζώνη απαιτεί ολοκληρωμένη διαχείριση από την οποία θα συνάγεται η οικονομική αξιοποίηση και όχι το αντίθετο. Η επιχειρηματική και οικοδομική ανάπτυξη είναι αυτή που πρέπει να προσαρμοστεί στα νέα δεδομένα.

Οι περιβαλλοντικές οργανώσεις, κατά τη διαβούλευση και την ακρόαση των φορέων, διατύπωσαν πολύ λογικά αιτήματα με τα οποία εμείς συντασσόμαστε. Και σας υπέδειξαν με σαφήνεια ότι το σημερινό σχέδιο νόμου υπογραμμίζει την ουσιαστική σας αδιαφορία απέναντι σε υποχρεώσεις που πηγάζουν από τη Σύμβαση της Βαρκελώνης.

Η πολιτική της Κυβέρνησης για την αξιοποίηση των παραλιών, όπως και η πολιτική που άπτεται του τουρισμού συνολικότερα, παραμένει προσκολλημένη μυωπικά στις επιλογές μεμονωμένων, συγκεκριμένων ιδιωτικών συμφερόντων. Για όποιον έχει την παραμικρή αμφιβολία ή δεν έχει καταλήξει ακόμα αναφορικά με το πρόσημο των διατάξεων που νομοθετεί η Κυβέρνηση σήμερα, θα πρέπει ίσως να τις σκεφτεί συνδυαστικά και με ένα άλλο σχέδιο νόμου που έχει εξαγγείλει το Υπουργείο Ενέργειας και Περιβάλλοντος και το οποίο επιτρέπει την εκτός σχεδίου δόμηση για οικόπεδα που διαθέτουν πρόσωπο σε παρανόμως διανοιχθέντες οδούς. Είναι μια ρύθμιση που το Συμβούλιο της Επικρατείας επανειλημμένα ακυρώνει ως αντισυνταγματική, μια ρύθμιση σε οικόπεδα που διαθέτουν πρόσωπο σε παρανόμως διανοιχθέντες δρόμους, μια ρύθμιση που αφορά κατ’ εξοχήν τους νησιωτικούς τουριστικούς προορισμούς.

Αν άκουγε, όμως, η Κυβέρνηση της Νέας Δημοκρατίας τα αιτήματα της κοινωνίας, θα άκουγε και τα αιτήματα των νησιωτών, των κατοίκων των νησιών, που διαμαρτύρονται για τις συνέπειες, για τις επιπτώσεις του ανεξέλεγκτου υπερτουρισμού. Έχουν βρεθεί τα τελευταία χρόνια τα νησιά στο στόχαστρο της εγχώριας και διεθνούς κτηματαγοράς, έχουν παραδοθεί στην έντονη δόμηση, με αποτέλεσμα να αλλοιώνεται ανεπανόρθωτα το τοπίο και να υπονομεύεται η ίδια η βιωσιμότητά τους, ιδιαίτερα των μικρότερων νησιών, τα οποία δεν διαθέτουν τις αναγκαίες υποδομές ούτε σε οδικό δίκτυο, ούτε στη διαχείριση των απορριμμάτων, ούτε στη διαχείριση του νερού, για να μπορέσουν να υποδεχτούν τέτοιο εύρος δραστηριοτήτων.

Αν άκουγε η Κυβέρνηση την επιστημονική γνώση, θα είχε κάτι να πει και για το γεγονός ότι το Υπουργείο Κλιματικής Κρίσης δεν έχει, παρ’ ότι αρμόδιο, κανένα σχέδιο για την ενίσχυση της ανθεκτικότητας των νησιών απέναντι στην κλιματική κρίση, παρ’ όλη την αύξηση της τρωτότητας που καταγράφεται εξαιτίας της ανεξέλεγκτης οικοδομικής δραστηριότητας. Ο αιγιαλός, οι παραλίες είναι κεφάλαια φυσικού κάλλους, αποτελούν δημόσια αγαθά και ως τέτοια είναι και κεφάλαια ανάπτυξης. Είναι το κεφάλαιο που ήδη σε μεγάλο βαθμό έχει σπαταληθεί και που με αυτό το νομοσχέδιο, πολύ φοβάμαι, δεν έχετε καμμία διάθεση να αποτρέψετε αυτή τη σπατάλη.

Κυρίες και κύριοι συνάδελφοι, με το συγκεκριμένο νομοσχέδιο, αλλά και με όλη την πολιτική της Κυβέρνησης στα ζητήματα του δημόσιου χώρου, στα ζητήματα της προστασίας των κοινόχρηστων χώρων και των δημόσιων αγαθών, πολύ φοβάμαι ότι σύντομα θα πρέπει να ξεχάσουμε τις παραλίες που ξέραμε, να ξεχάσουμε τις εικόνες που έχουμε από τα παιδικά μας χρόνια, να ξεχάσουμε την ελεύθερη πρόσβαση. Πρέπει νομίζω όλες και όλοι, ανεξαιρέτως και ανεξάρτητα από την κομματική μας τοποθέτηση, να φοβόμαστε και να ανησυχούμε, να ανησυχούμε για το φαινόμενο του υπερτουρισμού, να ανησυχούμε για την φέρουσα ικανότητα, ειδικά των μικρών νησιών, να ανησυχούμε για την παντελή έλλειψη στρατηγικής της Κυβέρνησης, προκειμένου να προσαρμοστεί η χώρα μας στις συνθήκες της κλιματικής αλλαγής.

(Χειροκροτήματα από την πτέρυγα της Νέας Αριστεράς)

Δεν θέλω, κύριε Υπουργέ, να γίνω μάντης κακών, αλλά κάποια στιγμή πιθανόν η αλλαγή και οι επιπτώσεις να είναι ανεπίστρεπτες και τότε θα είναι πολύ αργά για δάκρυα. Και πρέπει βεβαίως να ανησυχούμε διπλά γιατί με τέτοιες καταστροφικές αντιπεριβαλλοντικές πολιτικές, δεν υπονομεύετε μόνο το παρόν υπονομεύετε πρωτίστως το μέλλον των επόμενων γενεών. Και το υπονομεύει η Κυβέρνηση για χάρη μιας κοντόφθαλμης, ιδιοτελούς πολιτικής, παλαιοκομματικής και ρουσφετολογικής, με πλήρη παράδοση του δημόσιου χώρου στα ιδιωτικά συμφέροντα, σε βάρος των συμφερόντων της κοινωνίας, σε βάρος του μέλλοντος των παιδιών μας, για αυτό και εμείς καταψηφίζουμε το νομοσχέδιο.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Πρόεδρο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα οκτώ μαθήτριες και μαθητές και τρεις εκπαιδευτικοί συνοδοί τους από το 1ο Γυμνάσιο Κορωπίου (δεύτερο τμήμα).

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Πριν δώσω τον λόγο στον κ. Βελόπουλο, θα πάρει τον λόγο ο Υφυπουργός κ. Πετραλιάς για να κάνει κάποιες νομοτεχνικές βελτιώσεις.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Καταθέτουμε νομοτεχνικές βελτιώσεις. Έχουν ληφθεί υπ’ όψιν τα σχόλια της Επιστημονικής Υπηρεσίας της Βουλής, καθώς και αρκετά από τα σχόλια Βουλευτών της Συμπολίτευσης και της Αντιπολίτευσης που ειπώθηκαν και στις επιτροπές και στην Ολομέλεια. Θα αναφερθώ σε επτά σημεία από αυτά.

Κατ’ αρχάς, σε κάποια πράγματα που αναφέρθηκε και ο κ. Χαρίτσης, να πούμε ότι προστίθεται εδάφιο στην περίπτωση α΄ του άρθρου 3 ως εξής: «Ο αιγιαλός αποτελεί ουσιώδες στοιχείο του φυσικού περιβάλλοντος που προστατεύεται από την πολιτεία, η οποία το διαχειρίζεται, σύμφωνα με τη φύση του και τον κοινόχρηστο χαρακτήρα του». Υπήρχε παλιότερα αυτή η πρόληψη και επανέρχεται, σωστό, και το δεχόμαστε.

Δεύτερο ήταν το σχόλιο του κ. Κατρίνη, και το δεχόμαστε. Οπότε στο άρθρο 5 του σχεδίου νόμου, στο δεύτερο εδάφιο της παραγράφου 1, η φράση «την εγκεκριμένη γραμμή δόμησης» αντικαθίσταται από τη φράση «την εγκεκριμένη ρυμοτομική γραμμή». Αφορά προβλήματα του σχεδίου πόλεως στην περιοχή του Κατακόλου. Το δεύτερο αίτημα που έχουν, το οποίο το εξετάζουμε και κοιτάμε πώς θα διευθετηθεί μέσω του προεδρικού διατάγματος, για την επαναχάραξη του σχετικού προεδρικού διατάγματος.

Το τρίτο που θέλω να αναφέρω είναι -νομίζω ειπώθηκε από τους περισσότερους Βουλευτές της Συμπολίτευσης και της Αντιπολίτευσης- για τις μικρές παραλίες κάτω από τέσσερα μέτρα ή εκατόν πενήντα τετραγωνικά, για να μην δημιουργηθεί πρόβλημα σε πολλές υφιστάμενες επιχειρήσεις, κυρίως εστίασης σε νησιά, παραμένει η ρύθμιση που υπήρχε ως σήμερα, η μεταβατική του ΣΥΡΙΖΑ, δηλαδή συνεχίζεται η φράση «εκατόν πενήντα μέτρων» και «εκτός από τις περιπτώσεις που είναι σε ισχύ άδειες λειτουργίας επιχείρησης και μέχρι τη λήξη τους», όπως είναι σήμερα ο νόμος.

Επίσης, στο τέλος της παραγράφου 5 του άρθρου 11 τι κάνουμε; Λέμε σε όμορες επιχειρήσεις αυξάνεται από τέσσερα στα έξι μέτρα η απόσταση μεταξύ τους. Αυτό λέει σήμερα το νομοσχέδιο. Λέμε, ειδικά σε περιπτώσεις -γιατί όντως τέθηκε επίσης σε νησιά ότι δημιουργεί πρόβλημα σε διάφορες περιπτώσεις- επιχειρήσεων που βρίσκονται σε εφαπτόμενα κτήρια -αφορά κυρίως καταστήματα εστίασης- το πλάτος παραμένει στα τέσσερα μέτρα, όπως ισχύει σήμερα. Άρα, σε αυτές τις περιοχές παραμένει όπως ισχύει σήμερα. Σε αυτές που δεν είναι εφαπτόμενα κτήρια, αυξάνεται στα έξι.

Επίσης, αυστηροποιούμε το πρόστιμο, τους όρους των κυρώσεων. Το είχαμε αναφέρει στην επιτροπή. Τι συμβαίνει; Αν δούμε παράβαση της κάλυψης της παραλίας, έχεις τετραπλάσιο πρόστιμο της παραχώρησης. Αν έχεις δεύτερη φορά παράβαση, και αυτή αφορούσε πάνω από το 50% της έκτασης παραχώρησης, δεν έχεις δικαίωμα να ξανασυμμετέχεις σε διαγωνισμό για πέντε έτη. Αυτό το 50% μειώνεται στο 30%. Άρα, αν έχεις πάνω από το 30% κάλυψη, δεν μπορείς να συμμετέχεις σε διαγωνισμό για πέντε έτη. Και αν επαναλάβεις για τρίτη φορά την παράβαση, για δέκα έτη.

Προστίθεται, επίσης, ένα πρόστιμο για παράλειψη ανάρτησης πινακίδας 1.000 ευρώ. Δεν υπήρχε μέσα στον κατάλογο. Μπαίνει η πρόβλεψη για τα ναυταθλητικά σωματεία, οι συντελεστές βαρύτητας της ΚΥΑ ρητώς να είναι μικρότερη, σε σχέση με τις άλλες δραστηριότητες. Θα το προβλέψουμε στην ΚΥΑ να είναι αρκετά μικρή, το έχουμε, αλλά μπαίνει και ρητή πρόβλεψη. Και μπαίνει και μια εξουσιοδότηση: πότε και με ποιους όρους και με ποια όρια -ήταν σωστό και νομίζω ότι ήταν από τον κ. Κουκουλόπουλο- μπορεί να παίρνει ναυαγοσώστη, αν δεν μπορεί να διορίσει ο δήμος, πότε και με ποιες προϋποθέσεις, γιατί όντως έπρεπε να εξειδικευτεί.

Ευχαριστώ πολύ.

(Στο σημείο αυτό ο Υφυπουργός Εθνικής Οικονομίας και Οικονομικών κ. Αθανάσιος Πετραλιάς καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 83-86)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ να διανεμηθούν οι νομοτεχνικές βελτιώσεις.

Τον λόγο έχει ο Πρόεδρος της Ελληνικής Λύσης, ο κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κύριε Πρόεδρε.

Θα ήθελα, ξεκινώντας, κύριε Υπουργέ, να πω ότι έχω μάθει τα καλύτερα από τους ανθρώπους της Ελληνικής Λύσης σε σχέση με τις γνώσεις σας για την οικονομία. Αυτό είναι θετικό για εσάς. Αλλά έχετε ένα αρνητικό, μπλέξατε με περίεργους εκεί στο Υπουργείο. Γελάει ο Υπουργός. Δυστυχώς, έχει μπλέξει ο άνθρωπος. Και θα σας αποδείξω γιατί μπλέξατε, Υπουργέ, σε λίγο. Είναι μια Κυβέρνηση η οποία νομοθετεί πάνω στο πόδι, όπως ακριβώς το λέμε. Και θα ξεκινήσω από τα δυσκολότερα σε επίπεδο, αν θέλετε, κοινωνικής πολιτικής.

Κύριε Υπουργέ, πείτε μου για ποιον λόγο νομοθετήσατε τα POS; Θέλω να μου απαντήσετε. Ποιος είναι ο λόγος που νομοθετεί η Κυβέρνηση σήμερα τα POS. Να μάθουν τα παιδιά επάνω πώς νομοθετεί η Νέα Δημοκρατία. Πήγαν και σύνδεσαν τα χρήματα του Ταμείου Ανακάμψεως με δέσμευσή τους ότι θα επιβάλουν POS. Είναι έτσι; Και σύνδεση με τις ταμειακές μηχανές. Είναι έτσι, κύριε Υπουργέ;

Άρα, εδώ, εκβιαζόμενη η Κυβέρνηση, έρχεται σε πλήρη σύγκρουση με την κοινωνία, διότι δεν μερίμνησε να μην συνδέσει το ένα με το άλλο και το τρίτο. Και έρχεται τώρα η κοινωνία αντιμέτωπη με ένα πολύ σημαντικό θέμα, που λέγεται POS, να αντιμετωπίσει μια κατάσταση που υπαίτια είναι η Κυβέρνηση, λόγω ανικανότητας, για να μην χαθούν χρήματα από τα Ταμεία Ανάκαμψης.

Κύριε Βεσυρόπουλε, ξέρετε οικονομικά, συμβουλέψτε τους λίγο. Συμβουλέψτε τους, κύριε πρώην Υπουργέ. Οι άνθρωποι δεν μπορούν, δεν το έχουν, τι να κάνουμε τώρα; Δεν ξέρουν από την κοινωνία. Νομοθέτησαν, για να καταλάβετε, τη διασύνδεση δύο άσχετων πραγμάτων και αντικειμένων μεταξύ τους, την πώληση με την είσπραξη.

Δηλαδή, αυτό είναι αδιανόητο, κύριε Υπουργέ. Δεν έχει ξαναγίνει. Και εάν δεν το κάνει αυτό η Κυβέρνηση, θα χάσουν λεφτά οι Έλληνες από το Ταμείο Ανάκαμψης. Αυτό που κάνετε εσείς εδώ δεν γίνεται σε καμμία άλλη ευρωπαϊκή χώρα, είμαστε η μοναδική ευρωπαϊκή χώρα. Πρωτοτυπία παγκόσμια, πανευρωπαϊκή! Διότι οι υποδομές των επιχειρήσεων δεν μπορούν να υποστηρίξουν το σύστημα αυτό με τα POS. Θα πρέπει όλοι να αγοράσουν, πάλι θα κονομήσουν οι κολλητοί, πάλι θα κονομήσουν οι κολλητοί. Είχα πει ότι στου κ. Πιτσιλή την ιστοσελίδα υπήρχε διαφήμιση μιας εταιρείας με POS. Τυχαίο αυτό! Θα οικονομήσουν οι κολλητοί και πρέπει να αναβαθμίσουν τις ταμειακές μηχανές και τα POS τους. Πάλι θα οικονομήσουν οι κολλητοί σας! Συμπτωματικά δυο, τρεις εταιρείες που συναγελάζονται με το Μαξίμου έχουν τη δυνατότητα αυτή, διότι οι εταιρείες πληροφορικής, όπως οι ίδιοι είπαν στην επιτροπή, δεν είναι έτοιμες για την αναβάθμιση.

Μπάχαλο τα κάνατε! Είστε μία Κυβέρνηση μπάχαλο που δημιουργείτε στους Έλληνες κάθε μέρα προβλήματα. Και το λέω αυτό, γιατί, δυστυχώς, η Κυβέρνηση δεν λαμβάνει υπ’ όψιν της την κοινωνία, δεν λαμβάνει υπ’ όψιν της την επιχειρηματικότητα, δεν λαμβάνει υπ’ όψιν της κάτι πολύ απλό -και θα το πω με απλά λόγια για να το καταλάβετε- όταν νομοθετεί η Βουλή, πρέπει να δει και τις αντιδράσεις και τι θα επιφέρει στην κοινωνία ως θετική ή αρνητική εξέλιξη. Τα POS είναι ό,τι χειρότερο έχετε κάνει τις τελευταίες μέρες.

(Χειροκροτήματα από την πτέρυγα της Ελληνικής Λύσης)

Δεν μπορούμε πλέον να μαζέψουμε τα αποκαΐδια από πίσω σας. Είναι λάθη, είναι εγκλήματα! Θα βάλετε στη λαϊκή POS. Βάλτε, ρε παιδί μου, παντού POS! Βάλτε ένα POS στο κεφάλι του Έλληνα να τριγυρνάει με το POS για να οικονομάνε οι κολλητοί σας. Ε, δεν πάει έτσι! Γελάνε οι νέοι από πάνω.

Πάμε στην άλλη «αρπακολλατζίδικη» τροπολογία που φέρατε, κύριε Υπουργέ, όχι εσείς. Ποια είναι αυτή η Μιχαηλίδου, ρε παιδιά; Την ξέρει κανένας στη Νέα Δημοκρατία; Νέα Δημοκρατία ήταν η κυρία; Η κ. Δόμνα Μιχαηλίδου, ποια είναι αυτή; Αλεξίπτωτο είναι, ε; Ναι, έχει πολλά αλεξίπτωτα ο κ. Μητσοτάκης από το «Σημιτικό» μπλοκ και από διάφορους περίεργους, ιδεολογικά ανένταχτους, αδέσποτους ιδεολογικά.

**ΣΤΥΛΙΑΝΟΣ ΠΕΤΣΑΣ:** Μην προσβάλλετε, όμως!

(Θόρυβος - διαμαρτυρίες από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Προσβάλλει τη Νέα Δημοκρατία η παρουσία των «Σημιτικών» και όχι η αλήθεια που λέω εγώ, αν θέλετε να μιλήσουμε ανοιχτά.

(Χειροκροτήματα από την πτέρυγα της Ελληνικής Λύσης)

Κάντε την αυτοκριτική σας και μετά κάντε τη διακοπή σε εμένα.

Έφερε, λοιπόν, μια τροπολογία. Η τροπολογία που θα ψηφίσεις εσύ που διακόπτεις εμένα δίνει άδεια λοχείας στον Μήτσο που παντρεύεται τον Νίκο. Κατάλαβες; Δίνει άδεια λοχείας! Το αντιλαμβάνεστε;

**ΣΤΥΛΙΑΝΟΣ ΠΕΤΣΑΣ:** Δεν υπάρχει αυτό!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αυτή είναι η συντηρητική παράταξη; Αυτή είναι η λογική σας; Αυτή η λογική δεν έχει καμμία σχέση ούτε με το παρά φύσιν που εσείς πρεσβεύετε ούτε με το κατά φύσιν.

**ΣΤΥΛΙΑΝΟΣ ΠΕΤΣΑΣ:** Δεν υπάρχει αυτό, λοχείας!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Υπάρχει, θα σας πω εγώ τι δίνει, ένα, ένα. Κοιτάξτε, τα ελληνικά μου είναι πάρα πολύ καλά, δικαιώματος άδειας επτά μηνών έχει.

**ΣΤΥΛΙΑΝΟΣ ΠΕΤΣΑΣ:** Λοχείας δεν λέει, διευκρινίζει μετά τη λοχεία.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εντάξει, λοχία έχετε εσείς τον Σημίτη στο κόμμα σας. Έχετε λοχία τον Σημίτη στο κόμμα σας, δυστυχώς και αυτός σας κυβερνάει.

(Χειροκροτήματα από την πτέρυγα της Ελληνικής Λύσης)

Μπορεί άδεια λοχείας να μην θέλετε να δώσετε, αλλά θα τη δώσετε στο τέλος.

Πάμε, λοιπόν, για να καταλάβετε. Σε περίπτωση, λοιπόν, απόκτησης κοινού παιδιού από ομοφυλόφιλους συζύγους, ο γονέας δικαιούχος της κοινής παραδοχής του παρόντος καθορίζεται με κοινή δήλωση των συζύγων στον ΕΦΚΑ. Δηλαδή, θα λέμε ότι είναι και λεχώνα ο Γιώργος; Αυτό λέει.

**ΣΤΥΛΙΑΝΟΣ ΠΕΤΣΑΣ:** Δεν λέει αυτό! Διαβάστε το!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Αυτό λέει!

Θα θέλαμε, λοιπόν, να δούμε μερικά βασικά πραγματάκια. Ποια είναι τα δικαιώματα; Δικαιώματα στο επίδομα παιδιού «Α 21» -ακούστε!- αφορολόγητο λόγω τέκνων, άδεια πατρότητας δεκατέσσερις μέρες με αποδοχές, γονική άδεια διάρκειας τεσσάρων μηνών, άδεια φροντίδας υιοθετημένων παιδιών, άδεια φροντίδας παιδιών που αποκτήθηκαν μέσω παρένθετης μητέρας.

Δηλαδή, για να το καταλάβουν οι Έλληνες που βλέπουν τη Νέα Δημοκρατία, το κόμμα του Κωνσταντίνου Καραμανλή και να καταλάβουν και τα παιδιά από πάνω: Έρχεστε και λέτε ως Κυβέρνηση -ακούστε με λίγο!- «δεν υπάρχει δημοσιονομικό κενό για να δώσω στους αγρότες λεφτά», αλλά εδώ με αυτό που κάνετε θα αναγκαστεί το ελληνικό κράτος και να χάσει λεφτά και να δώσει λεφτά. Ε, λοιπόν, είστε άξιοι αυτού που θα πάρετε στις Ευρωεκλογές! Ό,τι και να σας λένε και όσο και αν οι δημοσκοπήσεις λένε ψέματα, θα πάθετε συντριβή!

(Χειροκροτήματα από την πτέρυγα της Ελληνικής Λύσης)

Συγκρούεστε με τη λογική και με την κοινωνία. Θέλουν, δηλαδή, αυτοί που παντρεύονται, ο Γιώργος με τον Νίκο, η Σταυρούλα με τη Σοφούλα, να έχουν ισότιμα δικαιώματα σε έναν και μοναδικό ρόλο, σε έναν ρόλο που ζηλεύει μία μάνα, στον ρόλο της Ελληνίδας μάνας, της μητέρας. Καταλαβαίνετε τι κάνατε; Της μητέρας!

(Χειροκροτήματα από την πτέρυγα της Ελληνικής Λύσης)

Τι θα κάνουν, λοιπόν, οι Βουλευτές της Νέας Δημοκρατίας που ψήφισαν αποχή ή κατά; Θα ψηφίσουν υπέρ της τροπολογίας; Τι θα κάνει το ΠΑΣΟΚ; Τι θα κάνει; Καλά, οι άλλοι ξέρουμε, μέχρι εδώ σταματάω. Τι θα κάνετε; Ε, λοιπόν, θα σας το πω: Είστε μία Κυβέρνηση η οποία συμπεριφέρεστε ρατσιστικά έναντι των Ελλήνων και συμπεριφέρεστε και αντιχριστιανικά και αντικοινωνικά. Και θα σας το αποδείξω τώρα: Από 1η Μαρτίου όποιος Έλληνας δεν πληρώνει ΕΦΚΑ, ή δεν έχει να πληρώσει, ή έχει κενά στις πληρωμές του θα πεθαίνει στην καρότσα! Στην καρότσα! Το καταλαβαίνετε; Δεν θα έχει νοσοκομείο, δεν θα έχει φάρμακα ο Έλληνας, το έχετε καταλάβει; Αυτό νομοθετήσατε. Και το χειρότερο δε, θα πηγαίνει ο κάθε Χασάν και θα τα έχει όλα δωρεάν, για να τα ακούσουν τα παιδιά από πάνω. Δεν πληρώνει ασφάλεια ο Χασάν, αλλά τα έχει όλα δωρεάν. Πρώτα οι Έλληνες, πρώτα η Ελλάδα και μετά όλοι οι άλλοι! Σταματήστε να είστε ελληνοφοβικοί!

(Χειροκροτήματα από την πτέρυγα της Ελληνικής Λύσης)

Και πάμε σε αυτή την κατάντια μπροστά στη Βουλή. Δεν πέρασαν δώδεκα ολόκληρες ώρες -δώδεκα ώρες!- και λυπάμαι που θα το πω και πήγαν κάποιοι και έσβησαν τα ονόματα των παιδιών που δολοφονήθηκαν στα Τέμπη. Αυτό, λοιπόν, το έγκλημα, το δικό σας έγκλημα -γιατί κάποιος τα έσβησε εκεί- μαθαίνω ότι θα το φορτώσετε στον φρούραρχο.

(Θόρυβος - διαμαρτυρίες από την πτέρυγα της Νέας Δημοκρατίας)

Ένα, ένα, ξέρω τι σας λέω, μαθαίνω ότι θα τα φορτώσετε στον φρούραρχο. Μην πετάγεστε, δεν ξέρετε. Το συνεργείο, όμως, ήταν του Δούκα. Άρα, λοιπόν, μην τολμήσετε να τα φορτώσετε στον φρούραρχο, γιατί αυτός που το έκανε έδωσε εντολή και ο δήμος τα έσβησε.

(Χειροκροτήματα από την πτέρυγα της Ελληνικής Λύσης)

Σας ξέρω ποιοι είστε, είστε φοβικοί, πολύ φοβικοί!

Εμείς λέμε κάτι πολύ απλό και ακόμα απαντήσεις δεν πήραμε για τα Τέμπη.

Καλώ τον Πρόεδρο της Βουλής, να διαλευκάνει το έγκλημα ο Πρόεδρος της Βουλής για το ποιος έδωσε εντολή να σβήσουν τα ονόματα. Από το πρωί γίνεται ο χαμός, αλλά είπα ότι δεν θα τα φορτώσετε στον φρούραρχο. Ο Δούκας έστειλε το συνεργείο. Αυτός πρέπει να απολογηθεί κατά την άποψή μας, εκτός αν πήρε εντολή από κάποιον -λέω εγώ, από τον Πρόεδρο του ΠΑΣΟΚ, τον Πρόεδρο της Νέας Δημοκρατίας, τον Πρόεδρο της Ελληνικής Λύσης, ή τον Πρόεδρο της Βουλής- λέω να μας πουν ποιοι έδωσαν την εντολή.

Πάμε και στα υπόλοιπα, γιατί βλέπω πάλι τα κανάλια, τα πρωινάδικα, τον Λιάγκα να ψάχνει το ένα, τον χριστιανό, τον παλαιοχριστιανό, να ψάχνει τα Τέμπη. Εγώ θα θέσω γρήγορα μερικά ερωτήματα.

Κανείς δεν μιλάει, δεν μίλησε ποτέ -ήμουν εδώ- ούτε το ΠΑΣΟΚ ούτε η Νέα Δημοκρατία ούτε ο ΣΥΡΙΖΑ. Φώναζα τότε που σας είχα πει ότι κάτι περίεργο μετέφερε η εμπορική αμαξοστοιχία, σας το έλεγα εδώ, το έλεγα και τώρα επιβεβαιώνομαι και τώρα άλλοι κλαίνε. Πήγε ο κ. Κασσελάκης –λέει- στο συλλαλητήριο για τα Τέμπη. Το κόμμα του δεν με βοήθησε ποτέ. Τότε, λοιδορήθηκα, πολεμήθηκα, ευτέλισαν την παρουσία μας, προσπάθησαν να μας αποδομήσουν. Τρία βαγόνια χαμένα! Ξέρετε αυτά τα βαγόνια από πού ήρθαν; Σήμερα το λέει η «ΚΑΘΗΜΕΡΙΝΗ», το γράφει η «ΚΑΘΗΜΕΡΙΝΗ». Τα τρία βαγόνια ήρθαν από τα Σκόπια, τα τρία βαγόνια ήρθαν ανεξέλεγκτα από τα Σκόπια και πέρασαν στην Ελλάδα και κατευθύνθηκαν προς τον νότο. Όταν το έλεγα εγώ εδώ μέσα, γελούσατε όλοι εδώ και σήμερα επιβεβαιώθηκα. Τι μετέφεραν, λοιπόν, τα τρία βαγόνια της εμπορικής; Τι έχει στα Σκόπια; Εργοστάσιο επεξεργασίας χημικών ενώσεων για λαθρεμπόριο πετρελαίου και βενζίνης. Το είχα πει εδώ και σήμερα επιβεβαιωθήκαμε από την «ΚΑΘΗΜΕΡΙΝΗ».

(Χειροκροτήματα από την πτέρυγα της Ελληνικής Λύσης)

Αυτές είναι οι απαντήσεις που έπρεπε να πάρει κάθε Λιάγκας και κάθε εκπομπή στην τηλεόραση, γιατί σβήστηκαν τα βίντεο. Ποιος έσβησε τα βίντεο της φορτωτικής; Γιατί όλοι πάτε να τα ρίξετε στον σταθμάρχη, τον μηχανοδηγό, που με ρουσφέτι μπήκε, λες και δεν γίνονται ρουσφέτια. Σήμερα πάνω στην επιτροπή έγινε χαμός, η κ. Κωνσταντοπούλου, όλοι φώναζαν γιατί ένας τύπος θα διοριστεί –λέει- κάπου στην «ΟΛΥΜΠΙΑΚΗ» ως προϊστάμενος ελεγκτής εναέριας κυκλοφορίας, δεν ξέρω αν ήταν στην Πολιτική Προστασία, στην Πολιτική Αεροπορία, «και τι είναι αυτά;», «ασυμβίβαστο, κομματικοί».

Λες και δεν ξέρουμε ότι στις ανεξάρτητες αρχές βολεύεστε όλοι και οι φίλοι σας. Στις ανεξάρτητες αρχές βολεύονται όλοι οι κομματικοί σας φίλοι. Όλοι!

**ΜΙΧΑΗΛ ΚΑΤΡΙΝΗΣ:** …(δεν ακούστηκε).

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εγώ έχω φίλο μόνο τον ελληνικό λαό. Εσείς έχετε πρόβλημα, που διορίζετε δικούς σας.

(Χειροκροτήματα από την πτέρυγα της Ελληνικής Λύσης)

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής, κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Και αν ψαχτείτε και μεταξύ σας, κύριε Κατρίνη, όλοι οι πασόκοι του Σημίτη στην Κυβέρνηση της Νέας Δημοκρατίας είναι διορισμένοι. Όλοι διορισμένοι! Όλοι!

(Χειροκροτήματα από την πτέρυγα της Ελληνικής Λύσης)

**ΜΙΧΑΗΛ ΚΑΤΡΙΝΗΣ:** Χαίρομαι που το παραδέχεστε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Θα σας πω και κάτι άλλο, κύριε Κατρίνη.

Όταν κάνει μήνυση ο Αρχηγός σας κατά του Δημητριάδη, έλα να μου μιλήσεις. Να κάνει μήνυση στον Δημητριάδη και στον Πρωθυπουργό, σε αυτούς που ήταν υπεύθυνοι. Αφήστε τα «παραμύθια», κύριε Κατρίνη.

**ΜΙΧΑΗΛ ΚΑΤΡΙΝΗΣ:** Όχι «έλα», στον πληθυντικό!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο πληθυντικός είναι για τους Γάλλους. Εδώ είναι Ελλάδα, αν δεν το ξέρετε, κύριε Κατρίνη μας.

**ΜΙΧΑΗΛ ΚΑΤΡΙΝΗΣ:** …(δεν ακούστηκε).

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μην με διακόπτετε, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Έχετε δίκιο σε αυτό, αλλά στον πληθυντικό.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Μην με διακόπτετε, κύριε Κατρίνη. Μην με διακόπτετε.

Κύριε Πρόεδρε…

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε…

**ΠΡΟΕΔΡΕΥΩΝ (Οδυσσέας Κωνσταντινόπουλος):** …ο κύριος Πρόεδρος. Έγινε μια συζήτηση, τελείωσε. Μην ανησυχείτε, κύριε Χήτα.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ο κύριος Πρόεδρος θα πει το εξής στον κ. Κατρίνη και στον κάθε Κατρίνη: Η γυναίκα του Καίσαρα δεν πρέπει να φαίνεται, αλλά και να είναι έντιμη και τίμια.

Αν πραγματικά θέλατε εσείς και ο Αρχηγός σας να οδηγηθεί στη φυλακή ο Πρωθυπουργός και ο κ. Δημητριάδης, θα του έπρεπε να κάνει μήνυση σε αυτόν προσωπικά, όχι κατά παντός υπευθύνου. Ο υπεύθυνος ήταν ένας, ο Δημητριάδης και ο Πρωθυπουργός. Κάντε τους μήνυση και το ξανασυζητάμε. Τελεία και παύλα!

(Χειροκροτήματα από την πτέρυγα της Ελληνικής Λύσης)

Δεν είναι θέμα της παρούσης. Μιλάω για τα Τέμπη και μου πετάγεστε για πράγματα που δεν ισχύουν. Ακόμα το αίμα είναι νωπό.

Τότε που ήσασταν, κύριοι του ΠΑΣΟΚ, όταν έλεγα για το βενζόλιο και το ξυλόλιο; Πού ήσασταν όταν σας έλεγα ότι υπάρχουν τρία βαγόνια που χάθηκαν; Δεν μιλήσατε. Κανείς δεν με στήριξε εδώ μέσα. Κανένας σας! Σας λέω ότι έσβησαν τα βίντεο, δεν υπάρχουν βίντεο από τις φορτωτικές για πρώτη φορά στα χρονικά. Τα βίντεο από τη φορτωτική, τι φορτώθηκε!

Θα σας πω και κάτι ακόμα. Μπορεί να έσβησαν τα βίντεο αυτοί, αλλά εμείς θα σβήσουμε τα ψέματά τους, γιατί οδηγούν την ιστορία στη συγκάλυψη.

(Χειροκροτήματα από την πτέρυγα της Ελληνικής Λύσης)

Και επειδή η αριθμητική είναι αριθμητική και απλά μαθηματικά, θα σας διαβάσω ότι πενήντα επτά δεν ήταν οι νεκροί. Πάλι λέει ψέματα η Κυβέρνηση. Δεν ήταν πενήντα επτά οι νεκροί. Τριακόσιοι πενήντα ήταν οι επιβάτες στο μοιραίο τρένο, το επιβατικό. Υπάρχει ανακοίνωση της εταιρείας σε προγενέστερο χρόνο. Εκατόν ενενήντα πέντε γύρισαν με λεωφορείο στη Θεσσαλονίκη. Είκοσι πέντε πήγαν στο νοσοκομείο της Λάρισας, είκοσι στο νοσοκομείο της Θεσσαλονίκης και πενήντα επτά είναι οι νεκροί.

Ξέρετε πόσοι λείπουν; Πενήντα τρία άτομα είναι στα απολεσθέντα. Δεν ξέρει κανείς πού είναι. Κάντε την πρόσθεση και την αφαίρεση. Δεν ξέρουμε που είναι πενήντα τρία άτομα.

Και ξέρετε γιατί; Γιατί μπήκαν από τη Λάρισα χωρίς εισιτήρια. Δεν παίρνεις εισιτήριο στη Λάρισα. Μπαίνεις και μετά ο ελεγκτής σε ελέγχει και πληρώνεις το εισιτήριο. Δεν έχετε κάνει τη διαδρομή με τρένο. Τι σας κάνω; Ρωτήστε εμένα που κάνω. Στη Λάρισα, όταν μπαίνεις για να πας Θεσσαλονίκη, δεν κόβεις εισιτήριο. Ήταν η μέρα τέτοια. Ήταν κλειστό το μαγαζί. Και τους είπαν ότι θα πάρετε επάνω το εισιτήριό σας.

Λογικό είναι να μην ξέρετε, αλλά πέρασε ένας χρόνος. Πέρασε ένας χρόνος!

**ΖΩΗ ΡΑΠΤΗ:** Εσείς ξέρετε πόσοι ήταν;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εγώ ξέρω την αριθμητική, με βάση τα δελτία Τύπου της εταιρείας. Σας λέω ότι λείπουν πενήντα τρία άτομα. Σας λέω ότι λείπουν πενήντα τρεις ψυχές. Αυτό δεν μας αφορά; Ούτε αυτό μας αφορά. Δεν πειράζει. Δεν μας αφορά.

Εγώ θα σας πω κάτι πολύ απλό. Θέλετε να πιστέψουμε εσάς στη Νέα Δημοκρατία ότι δεν θέλετε συγκάλυψη; Πρόταση! Εμείς δεν κάνουμε μόνο κριτική. Μία είναι η πρόταση.

Θα βγει ο Πρωθυπουργός σήμερα δυόμισι το μεσημέρι και θα πει ότι από τώρα δεσμεύεται να αρθεί η ασυλία όλων των πολιτικών -δήλωση δημοσίως- που εμπλέκονται στην ιστορία, μετά την απόφαση της δικαιοσύνης.

(Χειροκροτήματα από την πτέρυγα της Ελληνικής Λύσης)

Τώρα, όμως, να το πει ότι δεσμεύεται ο Πρωθυπουργός να αρθεί η ασυλία τους. Όχι να ξεχάσουμε σε μερικούς μήνες. Εμείς δεν ξεχνάμε.

Και ξέρετε γιατί απαξιώνετε την πολιτική; Βρήκαν την ιστορία με την ψήφο των ομογενών και κάνουν ταξιδάκια αναψυχής. Ταξιδάκια! Μαθαίνω τώρα ότι θα πάει ένας Υπουργός -ακούστε τώρα, κύριε Υπουργέ μου- για ενημέρωση στο Σικάγο. Και η άλλη Υπουργός θα φύγει στις 29 Μαρτίου και θα πάει στις ΗΠΑ δωρεάν. Θα πάει στην Τάμπα στη δυτική Φλόριντα, θα πάει στο Μαϊάμι στο Τάρπον Σπρινγκς. Δωρεάν όλα! Για ενημέρωση των ομογενών στην Τάμπα! Είχε και στο χωριό της Τάμπα η Υπουργός. Είχατε Φλόριντα και στο χωριό μας στη Φλώρινα. Δηλαδή, τουρισμός με κρατικό χρήμα, για να κάνουν βολτούλες οι Υπουργοί τους.

Αυτά, με την Ελληνική Λύση, κομμένα! Τα χρήματα του ελληνικού λαού δεν θα τα παίζετε «κορώνα - γράμματα».

(Χειροκροτήματα από την πτέρυγα της Ελληνικής Λύσης)

Να σας αποδείξω γιατί απαξιώνετε την πολιτική; Θα σας το πω τώρα και δεν πειράζει αν ενοχληθούν κάποιοι.

Την ώρα που παίρνουμε τα σπίτια των Ελλήνων -όχι εμείς, τα funds που εκθρέψατε εσείς οι τρεις, ΣΥΡΙΖΑ, ΠΑΣΟΚ, Νέα Δημοκρατία. Εσείς κάνατε τα funds που, χωρίς ΑΦΜ στην Ελλάδα, παίρνουν τα σπίτια των Ελλήνων, τους τα παίρνουν τα σπίτια-, υπάρχει πολιτικός με δύο σπίτια το 2020, σύμφωνα με το «πόθεν έσχες» του, και είκοσι έξι σπίτια το 2024. Άλλος πολιτικός είχε ένα σπίτι το 2020 και είκοσι ένα σπίτια το 2024. Πολιτικός είχε δύο σπίτια το 2021 και το 2024, τώρα δηλαδή, έχει δεκαεπτά σπίτια.

Εγώ που είμαι επιχειρηματίας -ξέρει ο κ. Βεσυρόπουλος- και έχω εκατοντάδες εργαζόμενους, δεν έχω πέντε σπίτια και δουλεύω από τα είκοσι επτά μου.

Αυτό είναι το πρόβλημα που βλέπει ο πολίτης και λέει ότι μας παίρνουν τα σπίτια και αυτοί βγάζουν κάθε χρόνο ένα, δύο, τρία, τέσσερα σπίτια ο καθένας. Αυτό είναι το πρόβλημα. Πρέπει να καταλάβετε ότι αυτό κράτος που φτιάξατε δεν είναι κράτος επ’ ωφέλεια των πολιτών, είναι επ’ ωφέλεια των ολιγαρχών, καπιταλιστών, ληστών, των κολλητών και φίλων σας. Αυτό είναι το πρόβλημα.

(Χειροκροτήματα από την πτέρυγα της Ελληνικής Λύσης)

Θα σας πω κάτι τελευταίο και κλείνω, κύριε Πρόεδρε.

Θα επικαλεστώ τον μέγα Αριστοφάνη. «Πρέπει πρώτα να έχεις γίνει κωπηλάτης πριν πάρεις το τιμόνι της εξουσίας στα χέρια σου», έλεγε ο Αριστοφάνης.

Εσείς -όχι εσείς προσωπικά-, πολλοί εξ υμών -ψάξτε το λιγάκι- δεν έχετε δουλέψει ούτε μια μέρα στη ζωή σας. Όχι εσείς προσωπικά, πολλοί. Αλλά είναι πολιτικοί με τεράστια περιουσία.

Εσείς, λοιπόν, που έχετε αυτούς τους μη κωπηλάτες για να κωπηλατείτε μαζί τους το δικό τους το καράβι ως Υπουργοί ή Πρωθυπουργοί, πρέπει να καταλάβετε κάτι. Γι’ αυτό αποτύχατε. Γι’ αυτό διασυρθήκατε. Γι’ αυτό δεν μπορείτε να κάνετε το παραμικρό επ’ ωφελεία των Ελλήνων.

(Χειροκροτήματα από την πτέρυγα της Ελληνικής Λύσης)

Εμείς και «κωπηλάτες» είμαστε και «κωπηλάτες» θα γίνουμε και θα μπορέσουμε τη χώρα να την κάνουμε καλύτερη.

Γι’ αυτό και έχουμε εχθρούς, πολλούς εχθρούς. Όλοι τα έχουν βάλει με την Ελληνική Λύση. Έχουμε εχθρό το σύστημα απέναντί μας, γιατί σκεφτόμαστε και μιλάμε φωναχτά, γιατί δεν κάνουμε δεύτερες σκέψεις, γιατί δεν κάνουμε συμφωνίες με ολιγάρχες.

Θα σας πω το εξής. Για να μπορείς να έχεις εχθρούς, δεν χρειάζεται να κηρύξεις κανέναν πόλεμο. Εμείς λέμε ανοιχτά αυτό που σκεφτόμαστε.

Είστε ένα δίπολο εδώ μέσα, δίπολο ιδεολογικό. Νέα Δημοκρατία, ΣΥΡΙΖΑ και ΠΑΣΟΚ είστε -ας πούμε ένα παράδειγμα- υπέρ του Μπάιντεν και υπέρ του «democracy». Είστε υπέρ αυτών. Ο άνθρωπος έχει κάνει δεκαεπτά πολέμους, έχει βομβαρδίσει όλον τον πλανήτη, κινδυνεύουμε να πάμε σε πυρηνικό πόλεμο και τα τρία κόμματα είναι με τον Μπάιντεν. Εμείς είμαστε με την ειρήνη και με τον Ντόναλντ Τραμπ, που δεν έκανε κανέναν πόλεμο. Εκεί είναι η διαφορά μας. Είναι ιδεολογική!

(Χειροκροτήματα από την πτέρυγα της Ελληνικής Λύσης)

Θέλουμε απλά να πούμε στον ελληνικό λαό ότι εμείς ζητάμε την εμπιστοσύνη του. Δεν ζητάμε πλέον την ψήφο του, ζητάμε και την εμπιστοσύνη του ότι μπορούμε να κυβερνήσουμε και την Ελλάδα ψηλά να οδηγήσουμε. Με το θεό και τον λαό θα πορευτούμε.

Πρέπει, λοιπόν, στις 9 Ιουνίου, όπως είχε πει και ο Μπρεχτ -θα το διαβάσω αυτούσιο για εσάς-, «να γίνει ώσμωση πολιτών και πολιτικών, να γίνει ώσμωση μεταξύ πολιτικής και πολιτών, να γίνει εκείνη η ώσμωση που θα φέρει τον πολίτη στο κέντρο της πολιτικής». Να γίνει εκείνη η ώσμωση που θα φέρει τους Έλληνες πολίτες εκεί που τους αξίζει, ψηλά, πολύ ψηλά. Γιατί αυτοί που είναι εναντίον της πολιτικής και είναι υπέρ της αποχής και του άκυρου, είναι υπέρ της πολιτικής που τους επιβάλλετε. Αυτή είναι η αλήθεια.

Στις 9 Ιουνίου θα ψηφίσουν οι Έλληνες και θα απαντήσουν.

Ελληνική Λύση, η μόνη λύση πατριωτική, εθνική, κοινωνική, λαϊκή!

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Τσίμαρης από το ΠΑΣΟΚ.

**ΙΩΑΝΝΗΣ ΤΣΙΜΑΡΗΣ:** Ευχαριστώ, κύριε Πρόεδρε.

Κύριε Υπουργέ, αγαπητοί συνάδελφοι, είναι πενήντα έξι τα άρθρα στο παρόν νομοσχέδιο και από αυτά, τα είκοσι τέσσερα αφορούν κυρίως το θέμα του νομοσχεδίου περί όρων αξιοποίησης δημόσιας περιουσίας στις παραθαλάσσιες περιοχές και μόλις τα τριάντα δύο ετέθησαν σε δημόσια διαβούλευση. Συστηματικά ακολουθείτε την τακτική της μη ορθής νομοθέτησης και σταθερά εμείς θα το τονίζουμε, γιατί οφείλουμε να διασφαλίσουμε τόσο την κοινοβουλευτική τάξη όσο και τη λειτουργία και την ποιότητα των θεσμών.

Η ουσιώδης αλλαγή που χαρακτηρίζει οριζοντίως το νομοσχέδιο είναι ότι πλέον οι Κτηματικές Υπηρεσίες του Υπουργείου ή η ΕΤΑΔ θα δημιουργούν μόνες τους όλες τις παραχωρήσεις προς τρίτους. Αφαιρείτε, δηλαδή, αρμοδιότητα από τους δήμους και αυτό είναι το πρώτο σημείο αντίθεσής μας, η θεσμική και οικονομική καχεξία των ΟΤΑ. Το αντάλλαγμα που δίνετε ώστε να μην αντιδράσουν οι δήμοι ότι θα συνεχίσουν να παίρνουν το 60% είναι κάλπικο, γιατί μέσω των συμψηφισμών από τη λειτουργία τής ναυαγοσωστικής κάλυψης των ραμπών ΑΜΕΑ και της καθαριότητας, τα έσοδα θα είναι πολύ λιγότερα.

Η ΚΕΔΕ εξέδωσε διαπαραταξιακά ομόφωνη απόφαση κάθετης διαφωνίας ήδη πριν την κατάθεση του νομοσχεδίου. Η διαφάνεια και οι ηλεκτρονικοί πλειστηριασμοί και όλα όσα επικαλείται η Κυβέρνηση για να εκτοπίσει από τη διαδικασία τους ΟΤΑ, προφανώς μπορούν να υλοποιηθούν και να διασφαλιστούν από τους δήμους, θεσπίζοντας τις αναγκαίες δικλίδες ασφαλείας όπου χρειάζεται.

Εμείς στο ΠΑΣΟΚ προτείνουμε οι οικείοι δήμοι να διενεργούν τη διαδικασία απλής παραχώρησης χρήσης αιγιαλού με απολύτως διαφανή ηλεκτρονική διαγωνιστική διαδικασία, η οποία θα φέρει τα εχέγγυα τόσο της διαφάνειας όσο και της αντικειμενικότητας. Ήδη υπάρχει η ψηφιακή πλατφόρμα της ΚΕΔΕ που επιτυχώς έχει αξιοποιηθεί στην υλοποίηση της διαδικασίας των αδήλωτων τετραγωνικών. Οι δήμοι πρέπει να έχουν ουσιαστικό ρόλο, δηλαδή να έχουν σύμφωνη γνώμη και όχι απλή γνώμη για το ποιες παραλίες θα παραχωρηθούν.

Το δεύτερο ζήτημα που ανακύπτει από το νομοσχέδιο είναι η περιβαλλοντική οπισθοδρόμηση. Ήδη από το στάδιο της διαβούλευσης περιβαλλοντικοί φορείς κατέθεσαν κοινό υπόμνημα με αυστηρότατη κριτική. Όλοι μαζί έθεσαν μετ’ επιτάσεως την εκκρεμότητα της μη κύρωσης και εφαρμογής από τη χώρα μας του πρωτοκόλλου για την ολοκληρωμένη διαχείριση της παράκτιας ζώνης στη Σύμβαση της Βαρκελώνης για την προστασία της Μεσογείου.

Αναφέρω ενδεικτικά παραδείγματα περιβαλλοντικής κατάχρησης που συμπεριλαμβάνονται στο νομοσχέδιο. Μεταβάλλεται ο ορισμός της παραλίας και χωρίς καμμία αιτιολογική βάση καταργείται το ελάχιστο όριο των τριάντα μέτρων. Ο κοινόχρηστος χαρακτήρας του παλιού αιγιαλού και της παλιάς όχθης των μεγάλων λιμνών και των πλεύσιμων ποταμών τίθεται εν αμφιβόλω, καθώς τα τμήματα αυτά περιέρχονται στην ιδιωτική περιουσία του δημοσίου. Αλλάζει το βασικό, δηλαδή, ποια είναι η έκταση της παραλίας επί της οποίας υπολογίζονται όλα τα ποσοστά του νομοσχεδίου.

Τέλος, εκφράζουμε έντονο προβληματισμό για το κατ’ εξαίρεση πλαίσιο στις παραλίες που υπάγονται στην Εταιρεία Ακινήτων του Δημοσίου. Ήδη από τους ορισμούς γι’ αυτές τις παραλίες λείπει η έννοια της προστασίας που ρητώς προβλέπεται για τις υπαγόμενες στην Κτηματική Υπηρεσία.

Προτείνουμε την ανάγκη επιτάχυνσης ήδη θεσπισμένων διαδικασιών που παραμένουν στα χαρτιά, όπως είναι, για παράδειγμα, η υιοθέτηση της κρίσιμης παράκτιας ζώνης που επιβάλλεται από τον ν.3937/2011 που εφαρμόστηκε από κυβέρνηση ΠΑΣΟΚ, αλλά η πολιτεία δεκατρία χρόνια αργότερα δεν έχει προβεί στην υιοθέτηση αυτή.

Μετά τις καταστροφικές συνέπειες που έζησε η χώρα μας από τα ακραία καιρικά φαινόμενα του περασμένου καλοκαιριού, θα περίμενε κανείς να εισαχθεί ένα νομοσχέδιο λαμβάνοντας μέριμνα για την κλιματική κρίση αφού επηρεάζει άμεσα τα παράκτια οικοσυστήματα. Η κλιματική αλλαγή και το φαινόμενο του υπερτουρισμού αποτελούν τους δύο βασικούς άξονες απ’ όπου θα προκύπτει και το πρόβλημα που συζητάμε για τις ελεύθερες παραλίες που θέλουμε να έχουμε. Χωρίς, όμως, τη συμμετοχή της Κοινωνίας των Πολιτών και της τοπικής αυτοδιοίκησης είναι αδύνατον να πετύχουμε αυτούς τους στόχους. Όταν μονομερώς το κεντρικό κράτος εισέρχεται στη διαχείριση, προφανής σκοπός είναι τα έσοδα που κυριαρχούν και όχι η ρύθμιση και αντιμετώπιση αυτών των θεμάτων.

Καθίστανται, λοιπόν, οι Κτηματικές Υπηρεσίες αρμόδιες για μια σειρά θεμάτων, όπως η προετοιμασία και η διεκπεραίωση των πλειοδοτικών δημοπρασιών, οι έλεγχοι και οι διοικητικές κυρώσεις. Οι Κτηματικές Υπηρεσίες, όμως, είναι ακραία υποστελεχωμένες και από τις απαντήσεις που δόθηκαν στις συνεδριάσεις της αρμόδιας επιτροπής το συμπέρασμα είναι ότι αφαιρούνται αρμοδιότητες από τους δήμους, για να δοθεί η διαχείριση στα χέρια υπαλλήλων ιδιωτικού δικαίου με πρόσκαιρες συμβάσεις από το ΤΑΙΠΕΔ. Η ανάμειξη των ιδιωτών στην άσκηση αρμοδιοτήτων δημόσιου συμφέροντος εγείρει έντονους προβληματισμούς.

Θα αναφερθώ τέλος και στο άρθρο 36 του νομοσχεδίου το οποίο αφορά τον καθορισμό της αναπροσαρμογής της εφημεριακής αποζημίωσης των γιατρών. Η ανακοίνωση της αύξησης κατά 20% στην αποζημίωση των εφημεριών εξυπηρετεί περισσότερο επικοινωνιακούς σκοπούς και όχι ουσιαστική απόδοση οικονομικών κινήτρων στο ιατρικό προσωπικό. Πρακτικά, αυτή η αύξηση αντιστοιχεί σε 1,5 ευρώ έως 2,7 ευρώ ανά ώρα στην ωριαία αποζημίωση της εφημερίας των γιατρών και τα ποσά αυτά που ανακοινώνει η Κυβέρνηση ότι θα λάβουν τελικώς οι γιατροί θα προκύψουν μετά από υπερεφημέρευση.

Αν δεν υπάρξει ρύθμιση για αυτοτελή φορολόγηση των τακτικών εφημεριών με ένα 15%, όπως έχουμε κατά επανάληψη προτείνει εδώ και χρόνια, η όποια αύξηση θα μένει κενό γράμμα, καθώς η εφορία θα την εισπράξει πίσω με την εκκαθάριση του φορολογικού έτους, με φορολόγηση η οποία φτάνει μέχρι και το 44%.

Ο προϋπολογισμός του 2024 προβλέπει ότι το κονδύλι εφημεριών των γιατρών του ΕΣΥ για το τρέχον έτος ανέρχεται σε 223.999.000 ευρώ, μειωμένο κατά ένα εκατομμύριο σε σχέση με το 2023. Έρχεστε τώρα με τις ανακοινώσεις σας για την εν λόγω αύξηση που νομοθετούμε και αναφέρετε ότι προβλέπεται να αυξηθεί το σχετικό δημοσιονομικό κόστος κατά 40 εκατομμύρια ευρώ.

Τα παραπάνω σημαίνουν ότι δεν υπήρχε προγραμματισμός για αύξηση των εφημεριών αλλά προέκυψε ώστε να μειωθούν οι αντιδράσεις των γιατρών. Νομοθετείτε κατά την προσφιλή σας τακτική, δηλαδή εκ των υστέρων, εμβαλωματικά, χωρίς να δίνετε ουσιαστική λύση στα δομικά πλέον ζητήματα που ταλανίζουν το ΕΣΥ.

Κυρίες και κύριοι συνάδελφοι, η εμμονή της Κυβέρνησης να απαξιώνει την τοπική αυτοδιοίκηση και να συγκεντρώνει εξουσία στο κεντρικό κράτος γίνεται πλέον εμφανής στην πλειοψηφία των νομοθετημάτων που μας καλεί να ψηφίσουμε. Η αποκέντρωση που είναι πλέον κατάκτηση για πολλά προηγμένα κράτη, στη χώρα μας βιώνει μια οπισθοδρόμηση με ευθύνη της Κυβέρνησης της Νέας Δημοκρατίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Όσο για το ΕΣΥ, ενώ είναι επιτακτική και η απαραίτητη αναδιοργάνωσή του, λόγω των εμβαλωματικών λύσεων καταλήγει σε μια συνεχή συστηματική αποδιοργάνωσή του. Η Κυβέρνηση δεν έχει μια εθνική στρατηγική για τη διαφύλαξη του αγαθού της δημόσιας υγείας.

Εμείς, το ΠΑΣΟΚ - Κίνημα Αλλαγής, διαχρονικά διαφέρουμε από εσάς, κύριοι συνάδελφοι της Νέας Δημοκρατίας, στην πολιτική μας προσέγγιση και τη φιλοσοφία στην ανάπτυξη της χώρας. Επίκεντρο των πολιτικών μας είναι ο άνθρωπος, ο Έλληνας πολίτης και κατ’ επέκταση το περιβάλλον και η αντιμετώπιση των επιπτώσεων της κλιματικής αλλαγής. Γι’ αυτόν τον λόγο θα καταψηφίσουμε επί της αρχής αυτό το νομοσχέδιο.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Κεδίκογλου από τη Νέα Δημοκρατία έχει τον λόγο.

Αμέσως μετά είναι οι κύριοι Λοβέρδος, Κουλκουδίνας Σπυρίδων, Μπουκώρος, Δημοσχάκης και Κρητικός.

Ορίστε, κύριε Κεδίκογλου, έχετε τον λόγο.

**ΣΙΜΟΣ ΚΕΔΙΚΟΓΛΟΥ:** Ευχαριστώ, κύριε Πρόεδρε.

Ο ελληνικός αιγιαλός, ο γιαλός μας, είναι εθνικός μας πλούτος. Είναι στην καρδιά κάθε Έλληνα. Είναι η κυρίαρχη φυσική εικόνα του τόπου μας σε όλον τον κόσμο. Αυτό σκέφτεται κάποιος για την Ελλάδα. Τον αιγιαλό μας πρέπει πρώτα και κύρια να τον προστατεύσουμε για τις επόμενες γενιές, για να κρατήσουμε ζωντανή την ομορφιά της πατρίδας μας. Πρέπει να μπορούμε να τον απολαμβάνουμε όλοι. Πρέπει να τον φροντίζουμε, αλλά και πρέπει να εξασφαλίσουμε τη χρηστή αξιοποίησή του. Ας μην ξεχνάμε ότι δεκάδες χιλιάδες άνθρωποι σε όλη την Ελλάδα ζουν από την εκμετάλλευση αιγιαλού.

Οι στόχοι αυτοί είναι πολύ σημαντικοί, ενώ η ταυτόχρονη επίτευξή τους δεν είναι εύκολη υπόθεση. Πρέπει να διασφαλιστούν οι απαιτούμενες ισορροπίες. Πρέπει να υπάρχει αδιάβλητος έλεγχος και εποπτεία. Πρέπει όλοι να μπορούν να συμμετέχουν.

Στα ζητούμενα αυτά έρχεται να δώσει αποτελεσματικές απαντήσεις το παρόν νομοσχέδιο και θα πρέπει να υπογραμμίσουμε ότι προηγήθηκε εκτεταμένη διαβούλευση με ένα ευρύτατο φάσμα εμπλεκόμενων φορέων.

Ας δούμε συνοπτικά τα κυριότερα σημεία. Πρώτα από όλα έχουμε την αδιάβλητη διαδικασία παραχώρησης. Η καθιέρωση των ηλεκτρονικών διαγωνισμών υπό την αποκλειστική αρμοδιότητα της Κτηματικής Υπηρεσίας του Δημοσίου διασφαλίζει τη διαφάνεια, την επιτάχυνση και την τυποποίηση της διαδικασίας. Όλα θα γίνονται ψηφιακά και γρήγορα, αποφεύγοντας παρατράγουδα του παρελθόντος, ενώ οι δήμοι θα συνεχίσουν να λαμβάνουν τα προσδοκώμενα έσοδα, το 60% του μισθώματος.

Μετά έχουμε τη θέσπιση των απάτητων παραλιών. Περιοχές αιγιαλού με ιδιαίτερα μοναδικά χαρακτηριστικά αποκλείονται από κάθε εκμετάλλευση, με κοινή απόφαση των συναρμόδιων Υπουργείων. Εδώ, βέβαια, θα πρέπει να υπάρξει ιδιαίτερη μέριμνα για τον καθαρισμό των παραλιών αυτών. Δεν είναι μόνο τα σκουπίδια που δυστυχώς αφήνουν πολλοί -κατά τα άλλα φυσιολάτρες- επισκέπτες, είναι και τα φερτά υλικά που εναποθέτει η θάλασσα. Ποιος θα έχει την ευθύνη; Γιατί δεν μπορούμε μόνο να στηριζόμαστε στις αξιέπαινες εθελοντικές δράσεις. Η διασφάλιση της ελεύθερης πρόσβασης στις παραλίες είναι πολύ σημαντική, ανήκουν σε όλους μας. Με ανώτατο όριο εκμετάλλευσης το 50% της κάθε παραλίας, όλοι θα μπορούν να απολαμβάνουν. Σημαντικές είναι και οι ρητές υποχρεώσεις των παραχωρησιούχων, ιδιαίτερα για τον καθορισμό των παραλιών και της εγκατάστασης υποδομών υγιεινής.

Πώς διασφαλίζεται ο αποτελεσματικός έλεγχος όλων αυτών των υποχρεώσεων, αλλά και των παράνομων καταλήψεων αιγιαλού; Με τους πλέον σύγχρονους τρόπους. Με drown και δορυφορικές ρυθμίσεις, με τη συμμετοχή κάθε πολίτη που θα μπορεί να υποβάλλει ψηφιακή καταγγελία για όποια παράβαση διαπιστώνει και, φυσικά, με τα μεικτά κλιμάκια ελέγχου των συναρμόδιων υπηρεσιών.

Οι ποινές για τους παραβάτες γίνονται πολύ αυστηρότερες, γιατί ως γνωστόν, «ο φόβος φυλάει τα έρμα». Τα πρόστιμα πολλαπλασιάζονται, ενώ οι ποινές φτάνουν μέχρι την οριστική σφράγιση της επιχείρησης και τον αποκλεισμό από νέες παραχωρήσεις. Οι υποχρεώσεις που αναλαμβάνουν οι παραχωρησιούχοι είναι σημαντικές, καθώς θεσπίζονται και νέες να διασφαλίζουν την ελεύθερη και ασφαλή διέλευση στον αιγιαλό -με ιδιαίτερη μέριμνα για τα άτομα με αναπηρία και με κινητικά προβλήματα- να περιορίζουν ομπρέλες και ξαπλώστρες, να διατηρούν ελεύθερη ζώνη -τουλάχιστον, τεσσάρων μέτρων από την ακτογραμμή στις περισσότερες περιπτώσεις, είδα και την αλλαγή που έφερε ο Υπουργός- να αναρτούν σε εμφανές σημείο τις συντεταγμένες παραχώρησης, για να μπορούν να ελέγχουν οι πολίτες.

Θέλω, όμως, να επισημάνω μία ασάφεια σε ό,τι αφορά την υποχρέωση να διασφαλίζουν οι παραχωρησιούχοι την παρουσία ναυαγοσώστη, εάν η υποχρέωση αυτή δεν καλύπτεται από τον οικείο δήμο. Η διάταξη λέει ότι το κόστος θα αφαιρείται από το τίμημα παραχώρησης. Ωραία! Τι γίνεται, όμως, αν το τίμημα είναι μικρό, όπως σε πάρα πολλές περιπτώσεις -για παράδειγμα 1.000 ευρώ- ενώ το κόστος για τον ναυαγοσώστη μαζί με τον εξοπλισμό του είναι πάνω από 100.000 ευρώ. Η διάταξη αυτή έχει προκαλέσει μεγάλη αναστάτωση στους μικροπαραχωρησιούχους και δεν είναι τυχαίο ότι στη δημόσια διαβούλευση είχαμε πάνω από τριακόσιες παρεμβάσεις για τη διάταξη αυτή, ενώ η αμέσως επόμενη διάταξη αφορά σε παρεμβάσεις είχε μόλις πενήντα.

Γνωρίζω ότι το προεδρικό διάταγμα για τους ναυαγοσώστες ορίζει την παρουσία τους υποχρεωτική σε πολυσύχναστες παραλίες. Πώς ορίζεται η πολυσύχναστη παραλία; Ποιος το καθορίζει; Πρέπει να είναι σαφέστερος ο προσδιορισμός. Μία πρόταση, για παράδειγμα που θα ήθελα να καταθέσω, είναι ο προσδιορισμός να γίνεται βάσει του τιμήματος παραχώρησης, να είναι άνω των 10 ή των 15 χιλιάδων ευρώ. Τότε σίγουρα η παραλία είναι πολυσύχναστη, αλλιώς δεν θα πλήρωνε τόσο υψηλό τίμημα, ενώ καλύπτεται πλήρως και ασφαλώς το κόστος του ναυαγοσώστη.

Συνολικά, πάντως, έχουμε ένα νέο σύγχρονο πλαίσιο που βάζει τάξη στις παραλίες και στη δημόσια περιουσία στον αιγιαλό, πετυχαίνοντας τους στόχους που ανέφερα στην αρχή της ομιλίας και συγχαίρω την πολιτική ηγεσία του Υπουργείου Οικονομικών και με την ευκαιρία να ευχηθώ και εγώ στον Κωστή Χατζηδάκη ταχεία ανάρρωση, σιδερένιος να ’ναι!

Θα ήθελα να κλείσω με δυο λόγια για τον αγροτικό τομέα, που είναι και η μεγάλη ευαισθησία μου. Φυσικά καλωσορίζω την επιστροφή τού φόρου για τα καύσιμα στους αγρότες, όπως είχαμε δεσμευτεί. Είναι μία σημαντική ενίσχυση ογδόντα δύο εκατομμυρίων ευρώ και μάλιστα, σε μεγάλο βαθμό προκαταβολικά.

Είναι αλήθεια ότι έχουμε εξαντλήσει όλα τα δημοσιονομικά περιθώρια για τη στήριξη των αγροτών. Όμως, υπάρχουν παρεμβάσεις χωρίς δημοσιονομικό κόστος για την ενίσχυση του αγροτικού τομέα. Μια πρόταση είναι η αξιοποίηση της δημόσιας αγροτικής γης. Θα μπορούσε να δοθεί σε αγρότες για καλλιέργεια με προτεραιότητα τους νέους αγρότες, υπό προϋποθέσεις, με κυριότερη την ένταξή τους σε συνεργατικά σχήματα. Έτσι, θα αυξάναμε την παραγωγή, προωθώντας και το, συνεργατισμό που καταπολεμά ένα από τα σημαντικότερα μειονεκτήματα του πρωτογενούς μας τομέα, την κατάτμηση των αγροτικών εκμεταλλεύσεων.

Ένας άλλος άξονας χωρίς δημοσιονομικό κόστος είναι η αποτελεσματικότερη καταπολέμηση των παράνομων ελληνοποιήσεων. Για παράδειγμα, στο μέλι, τώρα που έχουμε ηλεκτρονικό μητρώο μελισσοκόμων, τώρα που ξέρουμε ποιος και πόσο μέλι παράγει, μπορούμε με όπλο την ιχνηλασιμότητα να φτάσουμε σε αδιάβλητο ελληνικό σήμα στο μέλι, δίνοντας τέλος στα σιρόπια και στα άλλα υλικά των παράνομων ελληνοποιήσεων. Αντίστοιχα, με όπλα τα μητρώα και την ιχνηλασιμότητα μπορούμε να καταπολεμήσουμε τις παράνομες ελληνοποιήσεις και σε άλλα αγροτικά μας προϊόντα. Φυσικά, υπερψηφίζω το νομοσχέδιο

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Λοβέρδος έχει τώρα τον λόγο κι αμέσως μετά ο κ. Κουλκουδίνας.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Θα ήθελα, με την ευκαιρία που μου δίνεται από το Βήμα αυτό, να παροτρύνω για μια ακόμη φορά τους Βουλευτές όλων των κομμάτων να προσέρχονται στο Κοινοβούλιο. Κατανοώ ότι δεν κερδίζεις ψήφους άμα περνάς την ημέρα σου στη Βουλή. Κατανοώ ότι υπάρχουν και πιο εύκολοι τρόποι, τώρα μπαίνεις στις επιτροπές μέσω WebEx και μπορείς και να μην εμφανίζεσαι και καθόλου στη Βουλή, αλλά αυτός δεν είναι ο ρόλος του Βουλευτή. Έχουμε χρέος ως εκπρόσωποι του ελληνικού έθνους να βρισκόμαστε εδώ, να διαβάζουμε τα νομοσχέδια, να μελετάμε επί των νομοσχεδίων, να έχουμε άποψη και την άποψη αυτή να την εκφράζουμε από Βήματος της Βουλής. Αυτό το πράγμα δεν πρέπει ποτέ να το παραγνωρίσουμε, έστω κι αν αυτό δεν μας φέρει αλλά κέρδη και οφέλη. Το καθήκον μας είναι απέναντι στον ελληνικό λαό, απέναντι σε αυτά τα παιδιά που ήρθαν να παρακολουθήσουν σήμερα και τους καλωσορίζω στη συνεδρίαση της Ολομέλειας της Βουλής.

Επίσης, με την ευκαιρία, να εκφράσω ταχεία αποκατάσταση της υγείας -δεν είναι σοβαρό απ’ ό,τι καταλαβαίνω- στον καλό και παλιό μου φίλο τον Κωστή Χατζηδάκη και σύντομα να είναι πάλι κοντά μας και να μας ενημερώσει για όλες τις εξελίξεις.

Σήμερα, κυρίες και κύριοι Βουλευτές, συζητάμε ένα νομοσχέδιο το οποίο θα μπορούσαμε να το πούμε και ερανιστικό. Έχει και πολλές διατάξεις που αφορούν γενικότερα πράγματα, όπως, είναι το επίδομα μητρότητας που αποφάσισε η Κυβέρνηση να δώσει στις μητέρες, το οποίο είναι πάρα πολύ καλό και προς τη σωστή κατεύθυνση. Ξέρετε, εδώ και πάρα πολλά χρόνια, λέω και επαναλαμβάνω -δυστυχώς, δεν είμαι από τους πολλούς- ότι το μείζον πρόβλημα που αντιμετωπίζει η χώρα μας, είναι το δημογραφικό. Η Ελλάδα δεν κινδυνεύει ούτε από τον εξ Ανατολών κίνδυνο ούτε από οποιονδήποτε άλλο κίνδυνο, παρά μόνον από τον ίδιο της τον εαυτό. Θα γίνουμε ένα κράτος γερασμένων ανθρώπων, οι οποίοι δεν θα αυξάνονται και δεν θα έχουμε νέες γενιές. Και αυτό αποδεικνύεται από τα στοιχεία όλων των τελευταίων ετών, όπου οι θάνατοι είναι κατά πολύ περισσότεροι από τις γεννήσεις. Αυτό επειδή είναι ένα μακροπρόθεσμο πρόβλημα διαχρονικά, όλες οι δουλειές και όλες οι κυβερνήσεις αρνήθηκαν να το αντιμετωπίζουν στην ουσία του και στη βάση του. Το αφήνανε για την επόμενη, για την επόμενη, για την επόμενη και κάποια στιγμή το πρόβλημα αυτό σκάει.

Η Κυβέρνηση του Κυριάκου Μητσοτάκη ήρθε και είπε, εμείς θα κάνουμε κάτι, έστω και στο παραπέντε, για να μην πω κατά τη γνώμη μου στο και πέντε. Θα κάνουμε παρεμβάσεις, ώστε να λύσουμε αυτό το μείζον και πιεστικό πρόβλημα που είναι η γήρανση του πληθυσμού. Δεν θα επιτρέψουμε στην Ελλάδα να πεθάνει.

Αυτό είναι και το νόημα των παρεμβάσεων που έχουν ήδη αρχίσει να γίνονται και ελπίζω σε πολύ πιο ουσιαστικές και αποτελεσματικές -αν και δύσκολες- παρεμβάσεις. Έχω εμπιστοσύνη στην καλή μου φίλη τη Σοφία Ζαχαράκη που είναι επικεφαλής του αρμόδιου Υπουργείου και θα φέρει σύντομα νομοθετικές πρωτοβουλίες προς την κατεύθυνση αυτή.

Ακούω και άκουσα με πολύ μεγάλο ενδιαφέρον και τον Πρόεδρο της Κοινοβουλευτικής Ομάδας της Νέας Αριστεράς κ. Χαρίτση ότι αυτό που κεντρίζει και δικαιολογημένα τους περισσότερους ομιλητές από το παρόν νομοσχέδιο, είναι αυτό που έχει να κάνει με τις παραλίες, με τον αιγιαλό, με το «κίνημα της πετσέτας» όπως έχει αποκληθεί πέρυσι η δικαιολογημένη προσπάθεια πολλών συνανθρώπων μας συμπολιτών μας να αφήσουμε ανοιχτές τις παραλίες, για να μη γίνονται έρμαιο σε οργανωμένα συμφέροντα.

Αυτό, όμως, δεν είναι καινούργιο πρόβλημα. Είπε ο κ. Χαρίτσης -και σωστά το είπε- ότι μέχρι και μπράβοι υπήρχαν για να διασφαλίζουν τον έλεγχο του αιγιαλού από οργανωμένα συμφέροντα, από νυχτερινά κέντρα κ.ά.. Δεν καινούργιο. Από το 1985 που είμαι δημοσιογράφος δεν υπάρχει χρονιά που να μην έχουμε ασχοληθεί με αυτό το θέμα, με πολλά συμφέροντα, πολλά χρήματα «μαύρα», τα οποία κυκλοφορούσαν και δυστυχώς αυτό μέχρι τώρα δεν είχε αντιμετωπιστεί.

Έρχεται επιτέλους η παρούσα Κυβέρνηση μετά από καθυστέρηση δεκαετιών του πολιτικού συστήματος και λέει: «Ως εδώ ήταν. Θα βάλουμε μια τάξη». Δεν θα πάμε βέβαια και σε αυτό που είχαμε στο μυαλό μας, στη δεκαετία του ’50 στη δεκαετία του ’60, να έχουμε παραλίες οι οποίες θα είναι εντελώς άδειες -δεν γίνεται πια- και να πηγαίνεις με μια πετσέτα κάτω και με τα κεφτεδάκια και τις πατάτες και να κάνεις πικνίκ στην παραλία. Αυτό μπορεί να το κάνει όποιος θέλει. Θα υπάρχουν τέτοιου είδους παραλίες, αλλά δεν είναι το μοντέλο της σύγχρονης τουριστικής ανάπτυξης.

Η Κυβέρνηση με το παρόν νομοσχέδιο προσπαθεί να φέρει μια ισορροπία ανάμεσα στην ανάγκη να υπάρχουν και οργανωμένες παραλίες, όπως πραγματικά χρειάζεται ο τουρισμός μας και το χρειαζόμαστε όλοι -οι περισσότεροι σε οργανωμένες παραλίες πηγαίνουν πια- και φυσικά να υπάρχει και η δυνατότητα πρόσβασης στον αιγιαλό χωρίς να εμποδίζεται από οργανωμένα συμφέροντα και από μπράβους και από εγκληματικές ενέργειες η πρόσβαση στο κοινόχρηστο δημόσιο αγαθό, που είναι ο αιγιαλός. Αυτό είναι το σχέδιο του Υπουργείου Οικονομικών το οποίο συζητούμε και ψηφίζουμε σήμερα.

Θα έχει αποτέλεσμα; Εκτιμώ ότι θα έχει. Θα έχει το προσδοκώμενο αποτέλεσμα; Αυτό δεν μπορώ να σας το πω από τώρα, θα το δούμε στην πράξη, γιατί η φράση του Εμμανουήλ Ροΐδη με κυνηγάει παντού: Ο μόνος νόμος που πρέπει να περάσει η Βουλή, είναι να εφαρμόζονται οι νόμοι. Άρα, λοιπόν, όλοι κρινόμαστε όχι στη νομοθέτηση, αλλά στην εφαρμογή των νόμων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και όπως ξέρετε εγώ πάντα σέβομαι τον Κανονισμό και μιλάω εκτός χειρογράφου και σέβομαι τον χρόνο που θέτει το Προεδρείο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», πενήντα δύο μαθήτριες και μαθητές και τρεις συνοδοί εκπαιδευτικοί από το 2ο Γυμνάσιο Μεταμόρφωσης.

Σας καλωσορίζουμε, παιδιά.

(Χειροκροτήματα από όλες τις πτέρυγες της Βουλής)

Τον λόγο έχει ο κ. Κουλκουδίνας.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, οφείλουμε και πρέπει να δούμε τη μεγάλη εικόνα. Η αξιοποίηση της δημόσιας περιουσίας δεν υπόκειται σε δογματισμούς, όπως δεν υπόκειται σε λογικές εκπτώσεων απέναντι στην έννοια της προστασίας του περιβάλλοντος.

Η κριτική που ασκείται στο συγκεκριμένο νομοσχέδιο αλληλοαναιρείται. Κάποιοι κατηγορούν την Κυβέρνηση για τη σπουδή της να φέρει υπερβολικές διατάξεις που αφορούν στην προστασία του περιβάλλοντος και κάποιοι άλλοι ότι υποβαθμίζει το περιβάλλον. Είναι δεδομένο, κυρίες και κύριοι συνάδελφοι, ότι δεν μπορεί να συμβαίνουν και τα δύο, όπως είναι δεδομένη και η σύγχυση στην οποία βρίσκεται η Αντιπολίτευση και κυρίως η Αξιωματική Αντιπολίτευση, την οποία περιμένουμε στωικά να βρει πολιτικό βηματισμό, που θα είναι σίγουρα χρήσιμος για την πολιτική ζωή του τόπου.

Αυτό που προξενεί εντύπωση είναι μια σκόπιμη διαστρέβλωση για βασικές προβλέψεις του νομοσχεδίου, που είτε υποκρύπτει εμπάθεια και μηδενιστική αντίληψη είτε αναδεικνύει άγνοια πλήρη για το περιεχόμενο του νομοσχεδίου.

Κατά πρώτον, δεν υπάρχει απώλεια εσόδων για τους δήμους από την παραχώρηση παραλιών. Το γεγονός ότι οι δήμοι δεν εμπλέκονται στη διαδικασία δημοπράτησης αδειών δεν σημαίνει ότι στερούνται και τα έσοδα που τους ανήκουν και τα οποία θα τους αποδίδονται. Μάλιστα την 1η Δεκεμβρίου κάθε έτους η Κτηματική Υπηρεσία θα αποστέλλει στους δήμους εισήγηση για τα τμήματα αιγιαλού και παραλίας που επιτρέπεται να παραχωρηθούν και οι δήμοι θα έχουν έναν μήνα στη διάθεσή τους για να υποβάλουν τις παρατηρήσεις τους. Μάλιστα θα λαμβάνονται υπ’ όψιν οι ενεργές παραχωρήσεις, προκειμένου να μην υπάρχουν διαδικαστικά προβλήματα και να τηρούνται τα όρια κάλυψης των αιγιαλών και οι αποστάσεις μεταξύ των παραχωρήσεων.

Κατά δεύτερο λόγο, μπορεί κάποιος να αμφισβητήσει ότι η νέα διαδικασία παραχώρησης της χρήσης αιγιαλού και παραλίας μέσω ηλεκτρονικού διαγωνισμού υπηρετεί την αρχή της διαφάνειας;

Διακρίνω επίσης, κυρίες και κύριοι συνάδελφοι, και μία προσπάθεια να αγνοηθούν σημαντικά και θετικά βήματα που γίνονται με αυτό το νομοσχέδιο για την προστασία του περιβάλλοντος. Αναφέρομαι φυσικά στην ηλεκτρονική καταγραφή του αιγιαλού και των παραχωρούμενων εκτάσεων, στην καθιέρωση απάτητων παραλιών για περιοχές «NATURA», στη θεσμοθέτηση παραχώρησης με τριετείς συμβάσεις και με την πρόβλεψη για υποχρεωτική ολοκλήρωση των διαδικασιών παραχώρησης έως την 31η Μαρτίου κάθε χρόνου.

Σε ό,τι αφορά στην προστασία του περιβάλλοντος και στην ελεύθερη πρόσβαση των πολιτών στις παραλίες, υπάρχουν ρυθμίσεις που διασφαλίζουν ξεκάθαρα και τους δύο αυτούς στόχους. Είναι δεδομένο βέβαια ότι όπως και σε κάθε νομοθετική πρωτοβουλία θα υπάρχει αξιολόγηση και αν χρειαστεί επικαιροποίηση αυτών των ρυθμίσεων πιστεύω πως θα γίνει. Η αξιολόγηση φυσικά θα γίνει επί του πεδίου.

Τι εννοώ με αυτό όμως, κυρίες και κύριοι συνάδελφοι, κύριε Υπουργέ; Εννοώ ότι ενδεχομένως το Υπουργείο θα έπρεπε να εξετάσει τα ακριβή δεδομένα που αφορούν στην έκταση της ακτογραμμής κάθε περιοχής και να μην υπάρχει οριζόντια εφαρμογή στο περιοριστικό όριο των πεντακοσίων μέτρων. Από τη στιγμή που τηρείται η νομιμότητα και διασφαλίζεται η ελεύθερη πρόσβαση των πολιτών στην παραλία σε μία περιοχή με τεράστια ακτογραμμή, όπως είναι η Πιερία, αλλά και σε άλλες περιοχές με την ίδια ή και με ακόμα μεγαλύτερη ακτογραμμή, πιστεύω ότι δεν μπορεί να υπάρχει το περιοριστικό όριο των πεντακοσίων μέτρων για την παραχώρηση, δεν θα πρέπει να ισχύει οριζόντια για όλες τις περιοχές. Όταν υπάρχει αυτή η τεράστια ακτογραμμή, το όριο των πεντακοσίων μέτρων ανά παραχώρηση αντιλαμβάνονται όλοι ότι πέραν του ότι είναι μικρό δεν καλύπτει τις ανάγκες και δημιουργεί κενά, καθώς και μεγάλα προβλήματα σε επιχειρήσεις που απασχολούν χιλιάδες άτομα προσωπικό και συμβάλλουν τα μέγιστα στις τοπικές οικονομίες. Εκτιμώ ότι είναι μία λογική πρόταση, κύριε Υπουργέ, η οποία όπως είπα θα πρέπει να αξιολογηθεί.

Στο νομοσχέδιο, όμως, έχουν συμπεριληφθεί και διατάξεις που δίνουν λύσεις απέναντι σε πραγματικά προβλήματα. Αναφέρομαι στη ρύθμιση με την οποία ενεργοποιείται όχι μόνον η επιστροφή του ειδικού φόρου κατανάλωσης στο αγροτικό πετρέλαιο για το 2024, αλλά και η χορήγηση άμεσης προκαταβολής στους αγρότες, για τη διαδικασία της οποίας, αλλά και για τους όρους και τις προϋποθέσεις θα εκδοθεί σύντομα κοινή υπουργική απόφαση.

Όπως όλοι διαπιστώνουν, η Κυβέρνηση εξαντλεί όλα τα περιθώρια για να στηρίξει τους αγρότες γιατί θα πρέπει να γνωρίζουμε όλοι ότι τα δημοσιονομικά περιθώρια δεν είναι σε καμμία περίπτωση ανεξάντλητα. Κυρίως, όμως, τοποθετείται με ειλικρίνεια, μιλάει με ειλικρίνεια. Και βέβαια όλοι θυμούνται και κυρίως οι αγρότες την περίοδο 2015 - 2019 με την υπερφορολόγηση των αγροτών και τις εξοντωτικές ασφαλιστικές εισφορές.

Σε θετική κατεύθυνση, κυρίες και κύριοι συνάδελφοι, κινείται και η διάταξη για την αναδρομική αύξηση κατά 20% των αποζημιώσεων για τις εφημερίες στους γιατρούς του Εθνικού Συστήματος Υγείας.

Παράλληλα, αυξάνεται κατά 5% το ανώτατο όριο αποδοχών για τους γιατρούς του ΕΣΥ, ενώ αναπροσαρμόζονται και βελτιώνονται τα ανώτατα όρια αποδοχών για τους γιατρούς του ΕΣΥ.

Κυρίες και κύριοι συνάδελφοι, η πολιτική κυριαρχία της Κυβέρνησης της Νέας Δημοκρατίας στηρίζεται σε πραγματικά και όχι σε επίπλαστη δεδομένα. Οι πολίτες έχουν να κρίνουν και να συγκρίνουν. Αξιολογούν μετρήσιμα αποτελέσματα, λειτουργούν πραγματιστικά. Η χώρα μετά από πολλά χρόνια βιώνει μια περίοδο πολιτικής σταθερότητας που μόνο θετικά αποτελέσματα μπορεί να έχει.

Στις εκλογές για το Ευρωπαϊκό Κοινοβούλιο που ανέφερε πριν και ο κ. Βελόπουλος θα επιβεβαιωθεί η πολιτική κυριαρχία της Νέας Δημοκρατίας και του Πρωθυπουργού Κυριάκου Μητσοτάκη, αλλά κυρίως θα επιβεβαιωθεί η ισχυρή βούληση της ελληνικής κοινωνίας να προχωρήσει η χώρα μόνο μπροστά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε Μπουκώρο. Να ετοιμάζονται ο κ. Δημοσχάκης και ο κ. Κρητικός, για να κλείσουμε. Μετά έχουμε τους εισηγητές.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σημαντικό το υπό συζήτηση νομοσχέδιο.

Κύριε Υπουργέ, αντιλαμβάνομαι ότι το Υπουργείο επιχειρεί να βάλει κάποια τάξη στην παραχώρηση, την απλή παραχώρηση αιγιαλού προς αξιοποίηση. Προσπαθεί να βάλει κάποια τάξη όμως σε ποια χώρα, κύριε Υπουργέ;

Σε μια χώρα που παρά τα διακόσια χρόνια του ελεύθερου βίου της -και την κυβέρνησαν αυτή τη χώρα κυβερνήσεις όλων των αποχρώσεων- δεν διαθέτει ακόμα ολοκληρωμένο Κτηματολόγιο, δεν διαθέτει ακόμα ολοκληρωμένο Δασολόγιο, δεν διαθέτει όρια οικισμών σε είκοσι επτά από τους πενήντα τέσσερις νομούς της χώρας, δεν διαθέτει σχεδόν πουθενά αναγνώριση οδών και κοινοχρησίας αυτών και δεν διαθέτει ένα πλήθος γεωχωρικών εργαλείων, τα οποία προσπαθεί η Κυβέρνηση του Κυριάκου Μητσοτάκη και της Νέας Δημοκρατίας να τα συντάξει, να τα εκπονήσει, να τα κάνει νόμους του κράτους, για να πάψουμε να είμαστε η τελευταία χώρα του κόσμου που δεν διαθέτει τα βασικά γεωχωρικά εργαλεία.

Αυτό ενέχει έναν κίνδυνο, επειδή ο όγκος της δουλειάς είναι πάρα πολύ μεγάλος σε πολύ μικρό χρονικό διάστημα, να υπάρξουν παραλείψεις ή και λάθη. Αυτό τα συναρμόδια Υπουργεία θα πρέπει να το λάβουν υπ’ όψιν τους. Γιατί τώρα κάνουμε Δασολόγιο, τώρα κάνουμε Κτηματολόγιο, τώρα έχουμε αναθέσει τις μελέτες για την αναγνώριση οδών, τώρα έχουμε εντάξει στο Ταμείο Ανθεκτικότητας τα τοπικά πολεοδομικά σχέδια.

Αυτοί που κάνουν εύκολη αντιπολίτευση και λένε: «εκχωρείτε το δημόσιο χώρο» έχουν να μας παρουσιάσουν κάποια συγκεκριμένα πράγματα; Ψήφισαν από το 2016 νόμο για τον θαλάσσιο χωροταξικό σχεδιασμό, γιατί ούτε χωροταξικό σχεδιασμό θαλάσσιο, παράκτιο και χερσαίο έχει η χώρα. Μπορούν να μας πουν τι απέδωσε ο νόμος τους; Ό,τι απέδωσε ο νόμος για το Δασολόγιο. Κατέπεσε στο σύνολό του στο Συμβούλιο της Επικρατείας. Κουνούν το δάχτυλο με φανατισμό και λένε: «μην παραχωρείτε τίποτα», αγνοώντας τις τοπικές κοινότητες.

Και ένα άλλο δεύτερο κεφαλαιώδες ζήτημα, κύριε Υπουργέ. Αναδείχθηκαν κατά τη συζήτηση του νομοσχεδίου ζητήματα άναρχης δόμησης, ζητήματα υπερτουρισμού, κίνημα της πετσέτας. Θέλω να ρωτήσω όλες τις πτέρυγες της Βουλής το εξής. Αυτά τα ζητήματα, ο υπερτουρισμός για παράδειγμα, αφορά ολόκληρη τη χώρα; Δηλαδή η Πάρος, η Μύκονος, η Σαντορίνη, η Κρήτη είναι το ίδιο με τη Μαγνησία, με την Καβάλα, με τον Έβρο, με τη Φθιώτιδα;

Πώς μπορούν να λειτουργήσουν οι οριζόντιες διατάξεις κατά τον ίδιο τρόπο; Έχουμε την ίδια ακτογραμμή στα δεκαπέντε χιλιάδες χιλιόμετρα μήκος ακτογραμμής παντού; Είπε ο συνάδελφος προηγουμένως για την ολυμπιακή παραλία της Κατερίνης που είναι δεκαέξι - δεκαεπτά χιλιόμετρα στο σύνολό της, αν θυμάμαι καλά. Μπορεί να είναι τόσο περιοριστική όσο είναι στα νησιά που πλήττονται πράγματι από τον υπερτουρισμό και έχουν καταρρεύσει οι υποδομές τους; Πρέπει να είμαστε λίγο πιο ευέλικτοι όταν νομοθετούμε, επηρεάζοντας τις τοπικές κοινότητες και τους ανθρώπους.

Πάντως είναι η μόνη Κυβέρνηση στα διακόσια χρόνια του ελεύθερου βίου -και δέχομαι κάθε αντιπαράθεση γι’ αυτό- που προσπαθεί επιτέλους να συντάξει αυτά τα αναγκαία για την ανάπτυξη γεωχωρικά εργαλεία. Και αυτό είναι τιμή μας, αλλά τα όποια λάθη πρέπει να διορθώνονται. Οι οριζόντιες διατάξεις, λοιπόν, είναι καλές ως γενικό πλαίσιο, αλλά πρέπει, κατά την άποψή μου, να λαμβάνονται υπ’ όψιν και οι τοπικές ιδιαιτερότητες.

Κι έρχομαι τώρα στην εκλογική μου περιφέρεια τη Μαγνησία, τη χερσαία Μαγνησία και τα τρία νησιά μας, τη Σκιάθο, τη Σκόπελο και την Αλόννησο. Εκεί, κύριε Υπουργέ, έχουμε θεσπίσει «NATURA» σε όλη την περιοχή. Το 40% της χώρας είναι περιοχές «NATURA» κι αυτό προέρχεται από μια προηγούμενη κυβέρνηση από τη δική μας. Δηλαδή τα πάντα «NATURA». Ακόμα και οι εντατικές καλλιέργειες στον Θεσσαλικό Κάμπο είναι περιοχές με «NATURA». Όταν λέμε ότι τα πάντα είναι «NATURA», τίποτα δεν είναι «NATURA», όπως λέγαμε διακόσια χρόνια ότι τα πάντα είναι δάσος ή άπαξ δάσος πάντα δάσος.

Πότε προστατεύσαμε τα δάση; Μπορέσαμε να τα προστατεύσουμε; Αν δεν καθορίζεται επακριβώς το τι είναι δάσος, το τι είναι περιοχή «NATURA» με αυστηρά κριτήρια, τότε κάνουμε γενικές και αναποτελεσματικές πολιτικές και δεν μπορούμε να προστατεύσουμε αυτές τις περιοχές.

Στα νησιά των Βορείων Σποράδων λοιπόν, κύριε Υπουργέ, -είναι το θαλάσσιο πάρκο των Βορείων Σποράδων εκεί- έχουμε θεσπίσει αυστηρότατες απαγορεύσεις για την αλιεία. Σχεδόν οι αλιείς δεν μπορούν να επιβιώσουν. Ερχόμαστε τώρα και τους βάζουμε αυστηρότατες προϋποθέσεις για την αξιοποίηση της παραλίας. Δηλαδή τους λέμε ότι δεν μπορείτε να δουλέψετε ούτε στη θάλασσα ούτε στην ακτογραμμή. Και απορώ πώς ορισμένα κόμματα που με φανατισμό τα υποστηρίζουν όλα αυτά, πάνε στους νησιώτες και τους λένε ότι «εμείς εργαζόμαστε για τα συμφέροντά σας».

Μπορεί λοιπόν να βάζουμε συνεχώς απαγορεύσεις σε νησιωτικές περιοχές που δεν πλήττονται από υπερτουρισμό, επαναλαμβάνω, και είναι αποδεδειγμένο αυτό. Δηλαδή πλήττεται από υπερτουρισμό η Αλόννησος; Είναι ένας προορισμός εναλλακτικού τουρισμού, με νέες βιώσιμες μορφές τουρισμού, αλλά βάζουμε συνεχώς απαγορεύσεις. Και αυτό το νομοσχέδιο βάζει απαγορεύσεις.

Και ρωτάω, κύριε Υπουργέ, τι εξυπηρετεί να λέμε στα νησιά των βορείων Σποράδων ή και στο Πήλιο και από τις δύο πλευρές και από τον Παγασητικό και από το Αιγαίο που είναι όλες στο σύνολό τους περιοχές «NATURA» ότι θα πληρώνετε πεντακόσια τετραγωνικά, αλλά θα αξιοποιείτε τα εκατόν πενήντα. Είναι βιώσιμο αυτό; Δεν είναι βιώσιμο για τους μικροεπιχειρηματίες της περιοχής. Αν θέλουμε να βάλουμε κάποιον περιορισμό, θα τους πούμε ότι «θα πάρετε διακόσια τετραγωνικά και θα πληρώσετε για διακόσια τετραγωνικά». Ποια ηθική αρχή επιβάλλει να πληρώνουν μεγαλύτερο ενοικιοστάσιο και να αξιοποιούν ούτε καν το μισό; Αυτό νομίζω ότι πρέπει να το δούμε.

Επίσης, η Μαγνησία το ξέρετε ότι επλήγη από το φαινόμενο «Ντάνιελ». Ερχόμαστε τώρα στα μαγαζάκια και στις ταβέρνες και από τον Παγασητικό και από το Αιγαίο να τους πούμε ότι θα πληρώσετε το τίμημα προκαταβολικά, ενώ οι άνθρωποι δεν έχουν αποζημιωθεί ούτε για τις ζημιές που υπέστησαν από τις καταστροφές.

Προτείνω, κύριε Υπουργέ, για τη Μαγνησία στην ΚΥΑ που θα εκδώσετε η τιμή εκκίνησης να είναι στο ήμισυ για μία χρονιά, μέχρι να αναταχθούν οι άνθρωποι, από την τιμή η οποία ίσχυε, δηλαδή από τα 12 στα 6 ευρώ, και από του χρόνου ας ισχύουν ό,τι ισχύει σε όλη την επικράτεια. Νομίζω ότι είναι ένα δίκαιο αίτημα και νομίζω ότι πρέπει να δώσουμε μια ανάσα σε αυτούς τους επαγγελματίες που έχασαν και την περσινή σεζόν κατά ένα μεγάλο μέρος και υπέστησαν και μεγάλες ζημιές, οι οποίες δεν έχουν αποζημιωθεί στο σύνολό τους μέχρι τώρα.

Μιλάω για περιοχές όπως η Άφυσσος, ο Κατηγιώργης, ο Πλατανιάς, τα Καλά Νερά, το Ανατολικό Πήλιο, οι Άγιοι Σαράντα, η Ζαγορά, ο Άγιος Ιωάννης. Μιλάω για τέτοιες περιοχές που υπέστησαν μεγάλες καταστροφές. Πρέπει να τις δούμε διαφορετικά.

Κλείνω, κύριε Πρόεδρε, με μια μικρή ανοχή.

Περιλαμβάνει το νομοσχέδιο και διατάξεις για το δημογραφικό και για τη στεγαστική κρίση. Κύριε Υπουργέ, είναι σε πολύ θετική κατεύθυνση η ενίσχυση των επιδομάτων για τις νέες γεννήσεις και τα νέα παιδιά. Όμως το δημογραφικό πλέον έχει λάβει εκρηκτικές διαστάσεις και εκτός από την επιδότηση των παιδιών που γεννιούνται και την ενίσχυση αυτών των οικογενειών, πρέπει να θεσπίσουμε πλέον κίνητρα για τα παιδιά που δεν γεννιούνται, για να γεννηθούν, διότι πλέον δεν γεννιούνται σαράντα χιλιάδες παιδιά ετησίως στη χώρα μας και αυτό θα έχει καταστροφικές συνέπειες στο άμεσο μέλλον. Χρειάζονται ευρύτερες πολιτικές για να αντιμετωπιστεί αυτό το ζήτημα που είναι υπαρξιακό ζήτημα για τη χώρα και για το έθνος.

Θα πω και κάτι που μπορεί να χαρακτηριστεί εξτρεμιστικό, κύριε Υπουργέ, για το στεγαστικό. Λέμε ότι οκτακόσιες χιλιάδες διαμερίσματα βρίσκονται εκτός αγοράς. Δεν ξέρω αν σε όλα αυτά έχουν συνυπολογιστεί οι σχολάζουσες κληρονομιές, η αποποίηση κληρονομιάς, δεν ξέρω αν έχουν καταγραφεί όλα αυτά. Δεν ξέρω αν είναι οκτακόσιες χιλιάδες τα διαμερίσματα που μένουν εκτός αγοράς και μπορούν να συμβάλουν στην επίλυση του στεγαστικού.

Εκείνο που γνωρίζω είναι ότι όταν έχεις να αντιμετωπίσεις τέτοια θεμελιώδη ζητήματα θεσπίζεις κίνητρα και αντικίνητρα, και θα το πω, και δεν είναι ούτε θέση της Κυβέρνησης ούτε θέση της Νέας Δημοκρατίας. Είναι προσωπική δική μου. Τα διαμερίσματα που ανοίγουν φοροαπαλλαγές για τρία χρόνια, κύριε Υπουργέ, και τα διαμερίσματα που παραμένουν πεισματικά και ερμητικά κλειστά αύξηση του ΕΝΦΙΑ, κίνητρα και αντικίνητρα, προκειμένου να αναγκαστούν οι ιδιοκτήτες τους να τα βάλουν στην αγορά.

Να το εξετάσετε αυτό το ζήτημα γιατί δεν μπορεί το νέο ζευγάρι σήμερα στην Αθήνα ούτε να πληρώσει 800 ευρώ και στον Βόλο έφτασε το δυάρι 500 και 600 ευρώ. Αυτό πρέπει να αντιμετωπιστεί ριζικά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Δημοσχάκης.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν σχέδιο νόμου είναι πολυδιάστατο, περιλαμβάνοντας μεταρρυθμιστικές διατάξεις οι οποίες επιλύουν σειρά προβλημάτων, όπως διαμορφώνονται από τις σύγχρονες κοινωνικές ανάγκες.

Με το σύνολο των διατάξεων του πρώτου μέρους επιδιώκεται να μπει σε τάξη η αταξία που διέπει την αξιοποίηση της δημόσιας περιουσίας στις παραθαλάσσιες περιοχές, αξιοποιώντας με τρόπο αποτελεσματικό και παραγωγικό τις παραλίες μας, με απόλυτο σεβασμό στο περιβάλλον και στο κοινωνικό σύνολο και με επωφελή τρόπο για την εθνική οικονομία.

Επιπλέον περιλαμβάνονται ρυθμίσεις που αφορούν την ενίσχυση της κοινωνικής, δημογραφικής και αγροτικής πολιτικής. Ειδικότερα, στηρίζεται με έμπρακτο τρόπο ο θεσμός της οικογένειας, προβλέποντας κίνητρα για την απόκτηση παιδιών και την αντιμετώπιση του δημογραφικού προβλήματος, μιας σύγχρονης απειλής που κτυπά ήδη τη χώρα, αλλά κυρίως, όμως, τον Έβρο στα χωριά μας και στους οικισμούς, τα οποία σταδιακά ερημώνουν με επικίνδυνες εθνικές διαστάσεις.

Το να σβήνουν τα φώτα στα χωριά της Θεσσαλίας και της Πελοποννήσου είναι πόνος μεγάλος. Το να σβήνουν τα φώτα στα χωριά του Έβρου και στα νησιά του βορειοανατολικού και νοτιοανατολικού Αιγαίου είναι εθνικό έγκλημα, κυρίες και κύριοι συνάδελφοι.

Το νέο αυξημένο ποσό επιδόματος γέννησης αναβαθμίζεται ανάλογα με τον αριθμό των εξαρτώμενων τέκνων τής κάθε οικογένειας, όπως αυτός διαμορφώνεται μετά τη γέννηση του τέκνου, προβλέποντας μάλιστα την αναδρομική εφαρμογή του αυξημένου νέου επιδόματος και για τις γεννήσεις του 2023.

Σε θέση προτεραιότητας στην κυβερνητική ατζέντα βρίσκεται και η αύξηση των μισθών και των εν γένει εισοδημάτων των Ελλήνων. Προς την κατεύθυνση αυτή προβλέπεται και η αναπροσαρμογή της αποζημίωσης των εφημεριών και του ανώτατου ορίου αποδοχών των ιατρών του ΕΣΥ -και όχι μόνο- ενώ αυξάνεται ταυτόχρονα το μηνιαίο ποσό που καταβάλλεται σε συγκεκριμένες κατηγορίες ιατρών αντί αποζημίωσης εφημεριών.

Πρόκειται για ένα μέτρο σημαντικό, συμβάλλοντας στη στελεχιακή θωράκιση των μονάδων υγείας της χώρας. Στον κεντρικό και στο βόρειο Έβρο οι υφιστάμενες υγειονομικές μονάδες συνιστούν μια «διπλή ταξιαρχία» στη νευραλγική περιοχή μας.

Η αυτοτέλεια του Γενικού Νοσοκομείου Διδυμοτείχου αποτέλεσε βασικό κοινοβουλευτικό μου στόχο. Συνδυαστικά φυσικά με τον χαρακτηρισμό του σε «άγονο τύπου Α΄» θα το καθιστούσε ιδανικό ουσιαστικό εργασιακό προορισμό, με στόχο την πραγματική αναβάθμισή του μέσα από την αυτονομία του σε σχέση με το Πανεπιστημιακό Γενικό Νοσοκομείο Αλεξανδρούπολης.

Ωστόσο το σχετικό προεδρικό διάταγμα του 1987, που προβλέπει κίνητρα σε γιατρούς υγειονομικούς και λοιπούς επιστήμονες όλων των κατηγοριών που υπηρετούν σε νοσοκομεία με τον χαρακτηρισμό «άγονα τύπου Α΄», έχει ολοκληρώσει τον κύκλο του. Κρίνεται σκόπιμο και χρήσιμο όπως επικαιροποιηθεί, κύριε Υπουργέ, και εφαρμοστεί και εναρμονιστεί στα σημερινά δεδομένα, όπως ανέδειξα με δύο γραπτές ερωτήσεις το τελευταίο εξάμηνο, ώστε να βελτιωθούν οι παρεχόμενες διευκολύνσεις σε όλο το στελεχιακό δυναμικό των εν λόγω νοσοκομείων, τα οποία δεν είναι παραπάνω από δέκα σε όλη τη χώρα, δίνοντας και μισθολογικά κίνητρα.

Το αγροτικό ζήτημα, το οποίο βρίσκεται στην επικαιρότητα εδώ και ημέρες, δεν αφορά αποκλειστικά την Ελλάδα αλλά είναι ένα σύνθετο ζήτημα ευρωπαϊκών διαστάσεων. Η Κυβέρνηση από την πρώτη στιγμή απέδειξε ότι βρίσκεται σταθερά δίπλα στους αγρότες με νηφαλιότητα, αναγνωρίζοντας τα δίκαια αιτήματά τους και εξαντλώντας κάθε δημοσιονομικό περιθώριο.

Στο πλέγμα στήριξης και ενίσχυσης του πρωτογενούς τομέα συμπεριλαμβάνεται και η προβλεπόμενη επιστροφή του ειδικού φόρου κατανάλωσης για το αγροτικό πετρέλαιο, η οποία και θα μονιμοποιηθεί με νεότερη ρύθμιση, όπως δεσμεύτηκε ο Πρωθυπουργός, ενώ παράλληλα υπολογίζεται και ενίσχυση των αρδευτικών δικτύων των ΓΟΕΒ και των ΤΟΕΒ με επιπλέον 15 εκατομμύρια και παράλληλα ρύθμιση των οφειλών τους.

Κυρίες και κύριοι συνάδελφοι, ο πρωτογενής τομέας συνιστά τον κύριο μοχλό οικονομικής ανάπτυξης του Νομού Έβρου. Δηλώνω διαχρονικά συμπαραστάτης των αγροτών, κτηνοτρόφων και αλιέων μας. Είμαι τυχερός που προέρχομαι από σπουδαία αγροκτηνοτροφική οικογένεια με αρχές, με αξίες, με εμπειρίες, με μνήμες σπουδαίες και χρήσιμες γνώσεις στην περαιτέρω διαδρομή μου.

Στην παρούσα νομοθετική πρωτοβουλία γίνεται αναφορά επίσης και στον λιμένα Αλεξανδρούπολης, εξασφαλίζοντας την επικαιροποίηση του καθορισμού της θαλάσσιας ζώνης αυτού με φορέα διοίκησης και εκμετάλλευσης του Οργανισμού Λιμένος Αλεξανδρούπολης, ένας λιμένας που διαδραματίζει πλέον γεωστρατηγικό και γεωπολιτικό ρόλο στην περιοχή, μετεξελισσόμενος σε ενεργειακό, εμπορικό και μεταφορικό κόμβο. Το μεγαλύτερο λιμάνι του βορειοανατολικού Αιγαίου, αυτό της Αλεξανδρούπολης, αξίζει να αποκτήσει ένα υπερσύγχρονο διοικητήριο του ΟΛΑ μαζί με το λιμεναρχείο εντός του λιμένος, καθώς και τακτοποίηση του θέματος του παλιού Λιμεναρχείου Αλεξανδρούπολης, που αφορά τη λύση στο ιδιοκτησιακό καθεστώς μεταξύ ιδιώτη.

Ο Νομός Έβρου αναβαθμίζεται και δεν χάνει τα στρατηγικά του πλεονεκτήματα μετεξελισσόμενος σε πρότυπο νομού, όπως σχεδιάζει η Ειδική Επιτροπή Ανασυγκρότησης και Ανασύνταξης του νομού, μετά από την πύρινη λαίλαπα που μας προκάλεσε μεγάλες ζημιές, στην οποία και προεδρεύει ο Υφυπουργός κ. Χρήστος Τριαντόπουλος.

Το υπό συζήτηση νομοσχέδιο αποδεικνύει ότι σταθερή πυξίδα της Κυβέρνησης είναι η βιώσιμη ανάπτυξη και η κοινωνική συνοχή. Λέει «ναι» στην αξιοποίηση της δημόσιας περιουσίας και του απαράμιλλου φυσικού κάλλους της, λέει «ναι» στη στήριξη της οικογένειας, των γιατρών του ΕΣΥ, των αγροτών μας και σε κάθε κοινωνική και επαγγελματική ομάδα που έχει ανάγκη τη στήριξη της πολιτείας, με κοινωνική δικαιοσύνη και εξασφάλιση της δημοσιονομικής ισορροπίας, όσο επιτρέπει το ταμείο, και για τον λόγο αυτό υπερψηφίζω τον παρόντα νόμο. Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Τον λόγο τώρα έχει ο κ. Ηλιόπουλος και ακολουθεί ο κ. Χήτας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Χθες, σε μια πράξη αξιοπρέπειας, αγώνα και μνήμης στην είσοδο της Βουλής οι διαδηλωτές έγραψαν με κόκκινη μπογιά τα ονόματα των πενήντα επτά δολοφονημένων στο έγκλημα στα Τέμπη. Δεν μπορέσατε να το αντέξετε ούτε λίγες ώρες. Δεν μπορέσατε να το ανεχτείτε γιατί, φαίνεται, σας χαλάει τη βιτρίνα και την προσπάθεια συγκάλυψης. Και απ’ ό,τι φαίνεται κατευθείαν ο φρούραρχος έδωσε εντολή στα συνεργεία καθαριότητας του δήμου να πάνε να καθαρίσουν.

Δεν θα σας ζητήσουμε ευθύνες. Δεν θα σας ζητήσουμε να παραδεχτείτε κάτι ή να ζητήσετε συγγνώμη. Δεν μπορείς να ζητάς από τον ένοχο να παραδεχτεί και να αλλάξει την πορεία που έχει χαράξει, γιατί αυτό κάνετε όλο αυτό το διάστημα. Θα σας πούμε όμως κάτι ξεκάθαρο, για να το έχετε καλά στο μυαλό σας. Τα πενήντα επτά ονόματα που με δική σας εντολή σβήστηκαν έξω από τη Βουλή, να ξέρετε ότι ο λαός, οι φοιτητές και οι φοιτήτριες θα τα ξαναγράφουν. Θα γράφονται συνέχεια αυτά τα πενήντα επτά ονόματα μέχρι να αποδοθεί δικαιοσύνη. Και τίποτα δεν μπορεί να τα σβήσει, γιατί αυτά τα πενήντα επτά ονόματα έχουν χαραχτεί στη μνήμη των πολιτών και του λαού. Αντιθέτως, αυτό το οποίο ό,τι και να κάνετε δεν θα ξεπλυθεί, και δεν θα σβηστεί, είναι η δική σας ντροπή και η δική σας ευθύνη και για το έγκλημα και για τη συγκάλυψη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα εννιά μαθήτριες και μαθητές και τρεις συνοδοί εκπαιδευτικοί από το 1ο Γυμνάσιο Χαλκίδας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο κ. Χήτας για έξι λεπτά.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Θα είμαι πολύ σύντομος. Επειδή φτάνουμε στο τέλος να κάνω μία αναφορά στις τροπολογίες της Κυβέρνησης, γιατί πραγματικά αυτά που ζούμε εδώ μέσα είναι απίστευτα. Να ξεκαθαρίσουμε τη θέση μας λίγο για τις τροπολογίες.

Πρώτον, ας ξεκινήσουμε με μία τροπολογία. Σε μια τροπολογία έχει δύο άρθρα. Τι σχέση έχουν οι θέσεις πάρκινγκ και το γήπεδο του Παναθηναϊκού με τον πόλεμο Ρωσίας - Ουκρανίας; Και την απαγόρευση να μεταφέρετε πετρέλαιο ή να μπορούν να πουλάνε δεξαμενόπλοια και να αποφασίζει κατά παρέκκλιση ο Υπουργός Ναυτιλίας, εάν θα μεταφέρει ένα πλοίο αργό πετρέλαιο ή όχι ή αν θα πουληθεί δεξαμενόπλοιο σε Ρώσο ή όχι. Ο Υπουργός! Κι εδώ υπάρχει και το πρώτο άρθρο για τις θέσεις πάρκινγκ στον Παναθηναϊκό. Καμμία σχέση.

Δηλαδή και να θέλαμε να ψηφίσουμε για τον Παναθηναϊκό που δίνει τετρακόσιες, τετρακόσιες πενήντα θέσεις πάρκινγκ στο γήπεδό του, βάζεις δεύτερο άρθρο αυτό; Με τι λογική λειτουργεί αυτή η Κυβέρνηση; Τι απίστευτη τακτική είναι αυτή; Να μπλοκάρετε τα κόμματα; Τι να κάνετε; Δεν καταλαβαίνουμε.

Και ποιος είναι ο Υπουργός Ναυτιλίας που θα αποφασίζει εάν και πότε θα μπορεί ένας εφοπλιστής να πουλήσει ένα δεξαμενόπλοιο σε Ρώσο ή αν μπορεί να μεταφέρει ένας εφοπλιστής -που δεν μεταφέρουν, μεταξύ μας- ρωσικό πετρέλαιο;

Αλλά που τα λέτε αυτά. Σε ποιους τα λέτε αυτά; Θα αποφασίσει ο μεγάλος ντίλερ, ο Υπουργός με την υπερεξουσία αυτή, ποιος κι αν θα μεταφέρει πετρέλαιο ή αν θα πουληθούν δεξαμενόπλοια; Καταλαβαίνετε τι νομοθετείτε εδώ πέρα; Ποιος είναι ο κ. Στυλιανίδης που αποφασίζει δηλαδή; Τι δύναμη είναι αυτή που του δίνετε; Και μέσα στην τροπολογία αυτή βάζετε και τις θέσεις πάρκινγκ στο γήπεδο του Παναθηναϊκού. Καμμία σχέση. Είστε απίστευτοι. Δεν ξέρω άμα είναι θέμα αλαζονείας ή 41%. Δεν ξέρω τι σας οδηγεί σε αυτή τη λογική ειλικρινά; Τι είναι αυτά τα πράγματα;

Προφανώς και θα καταψηφίσουμε τη τροπολογία αυτή. Όσο και αν θέλαμε να υπερψηφίσουμε τις θέσεις στάθμευσης στο γήπεδο του Παναθηναϊκού για παράδειγμα. Τέτοια υπερεξουσία ο Υπουργός Ναυτιλίας; Θα ντιλάρει αυτός; Θα λέει, ποιος ολιγάρχης θα μεταφέρει πετρέλαιο από τη Ρωσία ή ποιος θα μπορεί να πουλήσει δεξαμενόπλοιο σε Ρώσο ή όχι ή ναι; Τι είναι αυτά τα πράγματα που κάνετε; Απίστευτο. Και πάμε στη δεύτερη τροπολογία, την οποία την καταγγείλαμε από χθες.

Την παρουσιάσατε. Έχετε και τα κανάλια μαζί σας και τι λέτε; Δίνουμε παροχές και άδεια λοχείας και στην Ελληνίδα μάνα και βάζετε μέσα -όπως αυτό ορίζεται από τον νόμο που ψηφίσατε- για τα ομοφυλόφιλα ζευγάρια. Ομόφυλα λέτε εσείς, ομοφυλόφιλα λέμε εμείς. Αυτό που είπαμε και χθες, το καταγγείλαμε χθες, το κατήγγειλε ο Πρόεδρός μας, το ξαναλέμε και τώρα να το ακούσουν οι Έλληνες και οι Ελληνίδες, οι πολίτες. Εσείς δεν καταλαβαίνετε.

Δηλαδή σε ένα ομοφυλόφιλο ζευγάρι ορίζεται από τους δύο άντρες, δηλώνεται ότι ο ένας θα είναι η μητέρα για να έχει κι αυτός τα ευεργετήματα. Να πάρει επτά μήνες άδεια και οτιδήποτε άλλο.

Και μέσα σε αυτό έχετε την ιερή μάνα, το ιερό πρόσωπο που είναι η μάνα μας. Και λέμε εμείς: Είναι δυνατόν να καταψηφίσουμε τα πολύ λίγα που δίνετε στη μάνα, την Ελληνίδα μάνα τα πολύ λίγα που δίνετε; Πώς είναι δυνατόν; Βάζετε μέσα και για τον ΕΦΚΑ;

Θα αφήσετε ανασφάλιστους επτακόσιους χιλιάδες ανθρώπους, το καταλαβαίνετε; Θα μείνουν ανασφάλιστοι! Δεν θα έχουν ασφάλεια, δεν θα μπορούν να πάνε στον γιατρό, δεν θα έχουν τίποτα! Τι κάνετε; Πραγματικά, τι κάνετε; Δεν καταλαβαίνω, κύριε Υπουργέ!

Λέτε να μας εξηγήσετε; Τι να μας εξηγήσετε; Να μας εξηγήσετε, τι; Ότι ο Στυλιανίδης θα υποδεικνύει ποιος μπορεί να μεταφέρει πετρέλαιο; Και ποιος μπορεί να πουλήσει στη Ρωσία; Να μου πείτε τι; Δεν θέλω καμμία εξήγηση. Αυτό λέει η τροπολογία.

Να μου πείτε, τι; Ότι δίνετε άδεια λοχείας στην Ελληνίδα μάνα και στον «Βαγγέλη»; Τι να μου εξηγήσετε; Τα ανεξήγητα; Τι να μου εξηγήσετε; Πείτε μας. Ότι θα μείνουν χιλιάδες άνθρωποι ανασφάλιστοι από αύριο, που αλλάζει ο μήνας; Τι να εξηγήσετε; Τι να πείτε; Τίποτα δεν μπορείτε να πείτε. Τίποτα! Σκύψτε το κεφάλι και πάρτε τα πίσω.

Επιτέλους, φέρτε τα χωριστά, να μπορούμε να ψηφίζουμε, «ναι» για παράδειγμα στις θέσεις πάρκινγκ του Παναθηναϊκού,«όχι» σε αυτό το σκανδαλώδες. Όμως, μας μπλοκάρετε.

Τι να πούμε εμείς; Να πούμε όχι στο να έχει η Ελληνίδα μάνα την στήριξη του κράτους, την ελάχιστη που δίνετε; Που είναι ελάχιστη! Επειδή, εσείς νομοθετείτε woke και υπηρετείτε την woke ατζέντα και καταστρέφετε την ελληνική οικογένεια, το έθνος, τις ρίζες μας, τον κοινωνικό ιστό, την κοινωνική συνοχή; Είστε «βομβιστές» της κοινωνικής συνοχής. Θα ανατινάξετε το σύστημά μας στον αέρα. Τι να πούμε στον κόσμο;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Άρα, λοιπόν, επειδή σεβόμαστε -και κλείνω, κύριε Πρόεδρε- όσο τίποτε το ιερό πρόσωπο, που είναι η Ελληνίδα μάνα και είναι πάνω από όλα, θα πούμε παρών στην τροπολογία αυτή και ας έχετε αυτά τα επαίσχυντα μέσα, να έχουν τα ίδια δικαιώματα και τα ομοφυλόφιλα ζευγάρια. Δηλαδή, στους δύο άντρες να ορίζεται ο ένας μητέρα και επτά μήνες να κάθεται, να έχει άδεια λοχείας. Παναγία μου! Πραγματικά, δεν ξέρω τι να πω για εσάς.

Δεν έχετε χάσει την πυξίδα σας, την πολιτική, δεν έχετε καν πυξίδα. Είναι απίστευτα τα πράγματα που κάνετε.

Κοιτάξτε, όλοι θα κριθούμε, πολύ σύντομα. Ενενήντα εννέα ημέρες και σήμερα. Ευρωεκλογές. Ραντεβού στις κάλπες.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Παππάς και αμέσως μετά η κ. Ράπτη.

**ΝΙΚΟΛΑΟΣ ΠΑΠΠΑΣ:** Ευχαριστώ πολύ, κύριε Πρόεδρε.

Θα ήθελα να πω ότι είδα κι εγώ την σπουδή με την οποία κινήθηκαν οι μηχανισμοί για να σβήσουν τα ονόματα των πενήντα επτά νεκρών των Τεμπών.

Είναι σαφές, κύριε Πρόεδρε, ότι η Κυβέρνηση βρίσκεται σε συνθήκη ύψιστης πίεσης. Όχι, από τα κόμματα της Αντιπολίτευσης. Από τις μεγάλες λαϊκές κινητοποιήσεις και τις ένα εκατομμύριο διακόσιες χιλιάδες υπογραφές, που αξιώνουν τη διαφάνεια και την αλήθεια, κύριε Πρόεδρε. Αυτό είναι το μείζον.

Διαβάζουμε και τα ρεπορτάζ ότι ο κ. Μητσοτάκης σκέφτεται να κάνει κάποιου τύπου υπαναχώρηση και να δείξει ότι πρέπει να διερευνηθούν και οι ευθύνες αξιωματούχων της δικής του Κυβέρνησης. Εδώ είμαστε, περιμένουμε και θα τα δούμε.

Και αν έσβησαν τα πενήντα επτά ονόματα, αυτές οι υπογραφές -οι οποίες πάρα πολύ σύντομα θα έχουν φτάσει στο ενάμιση εκατομμύριο- δεν θα σβήσουν με τίποτα. Από ό,τι φαίνεται, εκτός από τη χθεσινή μέρα που καθόρισαν την ατζέντα μαζί με τη μεγάλη λαϊκή συμμετοχή, ενδεχομένως να καθορίσουν και να πυροδοτήσουν και πολιτικές εξελίξεις.

Επιτρέψτε μου, ένα σχόλιο, κύριε Πρόεδρε, για τις σημερινές ανακοινώσεις του κ. Μητσοτάκη σε σχέση με την καταπολέμηση της ακρίβειας. Μετά από δύο χρόνια πρωταθλητισμού, ο κ. Μητσοτάκης, υποσχέθηκε ότι θα βάλει στο στόχαστρο τις τιμές χιλίων πεντακοσίων κωδικών. Είναι απολύτως σαφές ότι δεν τον πιστεύει κανείς κι ότι με προσδοκίες δεν γέμισε το «καλάθι του νοικοκυριού».

Εχθές είχαμε μία αποκάλυψη. Σε ερώτηση σχετική -εδώ, ζωντανά- του Προέδρου της Κοινοβουλευτικής μας Ομάδας, του Σωκράτη Φάμελλου, ο κ. Θεοχάρης μάς έκανε ξεκάθαρο ότι για την Κυβέρνηση Μητσοτάκη, κύριε Πρόεδρε, δεν υπάρχουν υπερκέρδη των διυλιστηρίων το 2023.

Δεν έχουμε να προσδοκούμε τίποτα. Το 2022 τα φορολόγησε με τον κατώτατο συντελεστή που προβλέπεται από τον ευρωπαϊκό κανονισμό και θεωρεί ότι έχει τελειώσει εκεί η υποχρέωση της.

Συνεπώς το τελευταίο που μπορεί να περιμένει κανείς από την Κυβέρνηση Μητσοτάκη, είναι να καταπολεμήσει την ακρίβεια, διότι γνωρίζει και ο τελευταίος δρών στην ελληνική αγορά, ότι οι τιμές ενέργειας είναι η ρίζα της ακρίβειας, η οποία ακολουθεί όλη την εφοδιαστική αλυσίδα μέχρι το ράφι που ο καταναλωτής βλέπει τα προϊόντα.

Η Κυβέρνηση Μητσοτάκη, λοιπόν, δεν υπάρχει περίπτωση να προχωρήσει σε ριζικά μέτρα, όπως το πλαφόν στα κέρδη και των εισαγωγέων και των χονδρεμπόρων. Μη μας πείτε ότι δεν γίνεται. Έγινε για τα είδη πρώτης ανάγκης όταν ξέσπασε η κρίση του κορωνοϊού. Είναι πολιτικές έξω από τα τετριμμένα και από το κουτί της οικονομικής πολιτικής που έχετε επιλέξει να ακολουθείτε, όπως είναι και η μείωση των έμμεσων φόρων, όπου εκεί έχουμε μια Κυβέρνηση, η οποία εθελοτυφλεί και δεν επιθυμεί να την καταπολεμήσει.

Και αυτό το κάνει για δύο λόγους. Πρώτον, η φοροσυλλογή. Μαζέψατε από ΦΠΑ, κύριε Πετραλιά, 7 δισεκατομμύρια παραπάνω το 2023 σε σχέση με το 2021. Μιλάμε για 40% αύξηση. Μιλάμε για τον πιο άδικο φόρο, στον οποίο αρνηθήκατε να παρέμβετε και επιμένετε και κόντρα με τα εμπειρικά δεδομένα -λυπάμαι που το λέω για άλλη μια φορά- σε σχέση με το τι έχει συμβεί σε άλλες χώρες της Ευρωπαϊκής Ένωσης.

Ο δεύτερος λόγος, πέρα από τη συλλογή φόρων, είναι ότι υπηρετείτε πιστά το δόγμα, ότι αν συγκεντρωθεί και άλλο η οικονομική δραστηριότητα, θα είναι καλό για την οικονομία. Μόνο στα σουπερμάρκετ το 80% του τζίρου γίνεται από τις μεγάλες αλυσίδες στη λιανική. Και γι’ αυτό η χώρα μας συνεχίζει να κάνει πρωταθλητισμό στον πληθωρισμό των τροφίμων.

Ο ελληνικός λαός δεν μπορεί να περιμένει καταπολέμηση της ακρίβειας από τον αρχιτέκτονα της ακρίβειας τον κ. Μητσοτάκη,.

Ευχαριστώ και για την ανοχή, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει τώρα ο κ. Κατρίνης, μετά η κ. Καραγεωργοπούλου και τέλος η κ. Ράπτη.

Ορίστε, κύριε Κατρίνη.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κατ’ αρχάς, για την αποκατάσταση της αλήθειας, επειδή ακούστηκαν πολλά σε αυτή την Αίθουσα, υπάρχει ανακοίνωση του Δήμου Αθηναίων, σε σχέση με τα πραγματικά περιστατικά που έγιναν. Όντως η σπουδή κάποιων να σβήσουν τα ονόματα μέσα από μία έντονου συμβολισμού διαμαρτυρία νέων ανθρώπων, είναι κάτι το οποίο σωστά το σχολιάζει η Εθνική Αντιπροσωπεία και θα πρέπει να υπάρχει μια πειστική απάντηση στο γιατί επιδείχθηκε τέτοια σπουδή. Υπάρχει, όμως, και μια ανακοίνωση του Δήμου Αθηναίων, που νομίζω, ότι ξεκαθαρίζει τα πραγματικά δεδομένα.

Κύριε Πρόεδρε, ζήτησα το πρωί τον λόγο, πριν ξεκινήσει τη συνεδρίαση και με αφορμή τη συνεδρίαση του υπουργικού συμβουλίου, αν η Κυβέρνηση έχει κάποια ευαισθησία σε σχέση με την απώλεια ασφαλιστικής ικανότητας πάνω από τετρακόσιες χιλιάδες -κάποιοι λένε ότι είναι κοντά στις οκτακόσιες χιλιάδες- επαγγελματιών αγροτών που σε αυτές τις συνθήκες, λόγω οφειλών -το έχουμε ξαναπεί- που δεν μπορούν να ρυθμίσουν, από αύριο θα επιβαρυνθούν και δεν ξέρω αν έχουν την οικονομική δυνατότητα να επιβαρυνθούν. Και ποια είναι η πολιτική της Κυβέρνησης στο να στηρίξει αυτές τις εκατοντάδες χιλιάδες οικογένειες που θα έχουν μεγάλη δυσκολία στο αυτονόητο αγαθό πρόσβασης στην υγεία και όχι μόνο μέσα από δημόσιες δομές, που ξέρετε πολύ καλά ότι με δική σας ευθύνη υπολειτουργούν και λόγω υποστελέχωσης.

Αλλά με αφορμή την εξαγγελία του Πρωθυπουργού για μείωση τιμών σε χίλια πεντακόσια είδη, που δεν είπε κάτι γι’ αυτούς τους εκατοντάδες χιλιάδες, αλλά υποσχέθηκε ότι θα μειωθούν οι τιμές σε χίλια πεντακόσια είδη καθημερινότητας, θέλω να παραπέμψω μόνο στα στοιχεία της EUROSTAT πριν από λίγες ημέρες, όπου η Ελλάδα είναι πρωταθλήτρια στον πληθωρισμό τροφίμων στην Ευρωζώνη. Είναι 50% ακριβότερη από την μέσος όρος της Ευρωζώνης.

Θέλω να θυμίσω, κύριε Υπουργέ, και σε εσάς και στον Πρωθυπουργό ότι πριν από μία ημέρα μία εταιρεία κινητής τηλεφωνίας ανακοίνωσε αύξηση στα τιμολόγια. Θέλω να θυμίσω ότι παρά την απόφαση της Επιτροπής Ανταγωνισμού, δεν έχετε κάνει καμμία παρέμβαση για να μειωθούν οι προμήθειες στις τράπεζες. Το ράλι ακρίβειας συνεχίζεται και εσείς το μόνο που κάνετε είναι υπουργικά συμβούλια, ανακοινώσεις, αλλά στο τέλος της ημέρας οι καταναλωτές που βλέπουν την ακρίβεια πραγματικά να μειώνει και τις δυνατότητές τους, αλλά και την καθημερινότητά τους να την κάνει ολοένα και δυσκολότερη, δυσανασχετούν. Και αυτό δεν το λένε μόνο οι δημοσκοπήσεις. Το λέει μια πολύ δύσκολη πραγματικότητα και καθημερινότητα που βιώνουν οι μικρομεσαίοι και τα χαμηλότερα οικονομικά στρώματα.

Εδώ και τώρα, λοιπόν, να μας πείτε αν η Κυβέρνηση θα πάρει κάποια πρωτοβουλία να δώσει το αυτονόητο δικαίωμα πρόσβασης στην υγεία σε εκατοντάδες χιλιάδες επαγγελματίες αγρότες και εμπόρους. Και βεβαίως για την ακρίβεια, θα τα πούμε όταν έρθουν οι σχετικές πρωτοβουλίες στη Βουλή.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Καραγεωργοπούλου, έχετε τον λόγο.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ευχαριστώ, κύριε Πρόεδρε.

Η σπουδή να καθαρίσετε, να σβήσετε τα ονόματα των νεκρών από την Πλατεία του Συντάγματος συνδυάζεται με την σπουδή της Κυβέρνησής σας να σώσετε μπαζώσετε τον χώρο του εγκλήματος, να αλλοιώσετε τα στοιχεία, να δυσχεράνετε το έργο της δικαιοσύνης. Ταυτόχρονα, όμως, συνδυάζεται και με τη σημερινή προκλητική στάση του Προέδρου της Εξεταστικής Επιτροπής για τη διερεύνηση του εγκλήματος των Τεμπών, ο οποίος μας απέστειλε πριν από λίγο ενημερώσει ότι μπορούμε να λάβουμε γνώση του περιεχομένου της δικογραφίας του Εφέτη Ανακριτή της Λάρισας, με την επίσκεψή μας στο αρμόδιο γραφείο της Βουλής. Δηλαδή αρνείται ο Πρόεδρος της εξεταστικής και πάλι να διαβιβάσει σε ηλεκτρονική μορφή το υλικό, ώστε να μπορέσουμε να το αξιοποιήσουμε και να το αξιολογήσουμε μέχρι τις 8 Μαρτίου, στον ελάχιστο χρόνο, δηλαδή, που απομένει από σήμερα, για να παραδώσουμε ένα πόρισμα συμπερασμάτων, ακόμη και μέσα από αυτή την πολύ κακή διαδικασία που βιώσαμε κατά τη διάρκεια της εξεταστικής επιτροπής.

Λυπάμαι πολύ για την εξέλιξη αυτή, αλλά οφείλει ο ελληνικός λαός, οι συγγενείς των θυμάτων και όλοι οι εμπλεκόμενοι να γνωρίζουν ακριβώς με πόσα πολλά εμπόδια συνεχίζουμε το έργο μας.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Ράπτη.

**ΖΩΗ ΡΑΠΤΗ:** Κατ’ αρχάς, επειδή πολλά ακούστηκαν στην Αίθουσα και πάλι για απόπειρα συγκάλυψης στην οποία προχωρεί η Κυβέρνηση με διάφορες μεθοδεύσεις δήθεν, σε σχέση με το μέγα ζήτημα της διερεύνησης του δυστυχήματος των Τεμπών, εγώ είμαι υποχρεωμένη, κύριε Πρόεδρε και αγαπητές και αγαπητοί συνάδελφοι, να υπογραμμίσω για μία ακόμη φορά τη διαδικασία στην οποία βρισκόμαστε σήμερα. Είναι μια διαδικασία η οποία ξεκίνησε ευθύς αμέσως με τον ορισμό ειδικού εφέτη ανακριτή, ο οποίος σήμερα διενεργεί όλες τις ανακριτικές πράξεις στη Λάρισα και σαφέστατα ο ειδικός εφέτης ανακριτής έχει λάβει υπ’ όψιν του και τις καταθέσεις και τις πραγματογνωμοσύνες και είναι στη διακριτική του ευχέρεια να διατάξει και νέες πραγματογνωμοσύνες αν κρίνει ότι οι υπάρχουσες δεν είναι αρκετές, όπως επίσης και να ασκήσει και περαιτέρω διώξεις σε όσους κρίνει ότι πρέπει να διωχθούν.

Σε ό,τι αφορά και τα πολιτικά πρόσωπα, πρέπει να θυμίσω και πάλι ότι εάν και εφόσον ο κύριος ανακριτής κρίνει ότι υπάρχουν ευθύνες και προκύπτουν ευθύνες για τους θανάτους των ανθρώπων αυτών και σε πολιτικά πρόσωπα είναι βέβαιο ότι θα διαβιβάσει κατά πάγια τακτική στη Βουλή το σχετικό ερώτημα το οποίο θα συνδέει αιτιωδώς τους θανάτους με τυχόν πράξεις και παραλείψεις προσώπων τα οποία βρίσκονται στη Βουλή και τα οποία πρέπει να ελεγχθούν από τη δικαιοσύνη, εάν πράγματι υπέπεσαν σε κάποιο αδίκημα.

Άρα να μην έχουμε καμμία αμφιβολία, κυρίες και κύριοι συνάδελφοι, ότι όλα αυτά θα διαλευκανθούν στον χρόνο που πρέπει. Το λέω αυτό γιατί, όπως ακούστηκε εδώ στην Αίθουσα, υπάρχουν και νέα ευρήματα, σύμφωνα με καταθέσεις πραγματογνωμόνων. Και βεβαίως εγώ έχω απόλυτη εμπιστοσύνη στην ελληνική δικαιοσύνη ότι θα πράξει, όπως έχει αρμοδιότητα από το Σύνταγμα και τους νόμους, το καθήκον της. Εδώ είμαστε ένα νομοθετικό σώμα και ως νομοθετικό σώμα έχουμε την υποχρέωση, αφ’ ενός, να ασκούμε τις αρμοδιότητες βάσει του Συντάγματος, και αφ’ ετέρου έχουμε φυσικά και την υποχρέωση, εφόσον οτιδήποτε διαβιβαστεί σε εμάς από την ελληνική δικαιοσύνη, να το εξετάσουμε, στα πλαίσια που θα μας ορίσει αυτή.

Τώρα, σε ό,τι αφορά το ζήτημα της δικογραφίας, η οποία αναφέρθηκε, και τα περαιτέρω στοιχεία της δικογραφίας, οτιδήποτε εισέλθει στη Βουλή, προκειμένου να εξεταστεί στο πλαίσιο της λειτουργίας της εξεταστικής επιτροπής, και αυτό το υλικό θα εξεταστεί και θα ληφθεί υπ’ όψιν. Και επειδή έχουμε μπροστά μας την κατάθεση των πορισμάτων στις 8 Μαρτίου, και στη συνέχεια θα έρθει εδώ στην Ολομέλεια η συζήτηση και η κρίση επί αυτών των πορισμάτων, θα έχουμε τη δυνατότητα και να εκφράσουμε τις απόψεις μας και βεβαίως να κρίνουμε τα όσα έχουν κριθεί και υποβληθεί από τα πορίσματα εκάστης Κοινοβουλευτικής Ομάδας.

Τώρα, σε σχέση με το συζητούμενο νομοσχέδιο, κύριε Πρόεδρε, επειδή χθες δεν αναφέρθηκα σε αυτό, λόγω και της ημέρας, να πω και να υπογραμμίσω ότι κινείται σαφέστατα προς τη σωστή κατεύθυνση. Και το λέω αυτό και νομίζω ότι είναι μια αξιόλογη πρωτοβουλία του Υπουργείου Οικονομικών, αν σκεφτούμε ότι υπάρχουν αμέτρητα χρόνια στα οποία όλοι προσπαθούμε να βρούμε ελεύθερο χώρο στις παραλίες μας, χρόνια στα οποία έχουμε βιώσει καταλήψεις κοινοχρήστων χώρων, χρόνια στα οποία έχουμε δει να υπάρχει παρανομία από πλευράς παραχωρησιούχων, σε σχέση με τη σύμβαση παραχώρησης.

Και το λέω αυτό γιατί το περίφημο κίνημα της «Πετσέτας», το οποίο με πολύ έντονο και σαφή τρόπο έφερε στο προσκήνιο το ζήτημα αυτό της καταλήψεως κοινοχρήστων χώρων και της υπερβάσεως των συμβάσεων, έφερε παράλληλα στο προσκήνιο και τα αποτελέσματα όλων των ελέγχων που είχε κάνει και η Κυβέρνηση όλα αυτά τα χρόνια, και βεβαίως των τελευταίων ελέγχων -πάνω από εννιακοσίων πενήντα ελέγχων- που έγιναν μόνο τον μήνα Αύγουστο, στους οποίους βεβαίως είχαν διαπιστωθεί πάρα πολλές περιπτώσεις κατάληψης αιγιαλών από ομπρελοκαθίσματα και από πολλές ανεξέλεγκτες παράνομες κατασκευές, αλλά και κυρίως ακόμα και προφορικές παραχωρήσεις κοινοχρήστων χώρων, χωρίς βεβαίως και την ανάλογη είσπραξη, από πλευράς του δήμου, των απαιτούμενων κονδυλίων και τις δικές του αρμοδιότητες.

Είναι δε δεδομένο ότι το νομοθετικό καθεστώς το οποίο ίσχυε μέχρι σήμερα, ένας νόμος του 2001, αλλά και αυτός που είχε φέρει η κυβέρνηση του ΣΥΡΙΖΑ το 2019, ήταν προβληματικό γιατί χαρακτηριζόταν από πολλαπλές αρμοδιότητες ως προς τη διαχείριση του αιγιαλού. Είχαμε την κτηματική υπηρεσία του δημοσίου, την «Εταιρεία Ακινήτων του Δημοσίου», την ΕΤΑΔ, και ούτω καθεξής, όπως επίσης και προφορική διαδικασία παραχώρησης από τους δήμους που ήταν αδιαφανής. Άρα έπρεπε να έρθει εδώ το θέμα και να ρυθμιστεί.

Με τις συγκεκριμένες ρυθμίσεις αξιοποιούνται πλήρως και οι κοινόχρηστοι χώροι και οι παραλίες μας, όχι προς τον σκοπό προσπορισμού οικονομικού οφέλους απαραίτητα, αλλά και για τη διασφάλιση και απόλαυσή τους από τους πολίτες. Και το λέω αυτό διότι εκείνο το οποίο ενδιαφέρει τους περισσότερους είναι αφενός και να υπάρξει και η συμμετοχή των πολιτών στις καταγγελίες. Και αυτό γίνεται δυνατότητα για πρώτη φορά στη χώρα μας. Δίνεται αυτή η σπουδαία δυνατότητα στους πολίτες να καταγγέλλουν ηλεκτρονικά τις παραβάσεις που οι ίδιοι παρατηρούν. Καθιστά αποτελεσματικούς τους ελέγχους, αφού βεβαίως αξιοποιείται η σύγχρονη τεχνολογία. Επιτέλους, βλέπουμε drowns για ένα σωρό διαφημίσεις και για κινηματογραφικές παραγωγές. Βλέπουμε, όμως, και θα δούμε drowns και για την επιβολή της νομιμότητας στις συμβάσεις παραχώρησης.

Επίσης, έχοντας υπηρετήσει πάρα πολλά χρόνια και την αυτοδιοίκηση, να πω ότι η κεντρικοποίηση, η κεντρική δυνατότητα να γίνονται διαγωνισμοί, όπως προβλέπει το νομοσχέδιο, από την κτηματική υπηρεσία του δημοσίου και θα διευκολύνει τους δήμους, διότι πάρα πολλοί εξ αυτών δεν έχουν την ανάλογη δυνατότητα, ούτε το προσωπικό, για να διενεργήσουν αυτούς τους διαγωνισμούς, αλλά βεβαίως θα εξασφαλίσει και τη δυνατότητα να μπορούν και να έχουν όλοι οι πολίτες πρόσβαση στο τι τελικώς θα διατεθεί σαν έκτασή του και πώς αυτό προστατεύεται ή όχι για να μπορέσουν να υποβάλλουν και τις αντίστοιχες καταγγελίες τους, εφόσον το επιθυμούν.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Τώρα, σε σχέση με τα όσα ακούστηκαν -και κλείνω, κύριε Πρόεδρε- για τα παράπονα ότι το νομοσχέδιο ήρθε με συγκεκριμένα άρθρα στη διαβούλευση αλλά προστέθηκαν στη συνέχεια και πολλά περισσότερα άρθρα, να πω ότι αυτά τα οποία προστέθηκαν, κυρίες και κύριοι συνάδελφοι, είναι τα άρθρα που στηρίζουν την οικογένεια, είναι τα άρθρα που ενισχύουν τους αγρότες μας, που τους είχαμε εδώ στο Σύνταγμα δικαίως για τα ζητήματα τα οποία τους αφορούσαν και για τον ειδικό φόρο κατανάλωσης στο αγροτικό πετρέλαιο, για τον οποίο τόσο πολύ έγινε λόγος. Αλλά είναι βεβαίως και τα άρθρα τα οποία διασφαλίζουν την ενεργειακή επάρκεια των νησιών μας, γιατί μιλάμε για μια τουριστική περίοδο η οποία έρχεται, θα είναι πολύ καλύτερη από την περσινή και βεβαίως προσδοκούμε να έχουμε επαρκή ηλεκτρική ενέργεια στα νησιά μας. Άρα νομίζω ότι σ' ό,τι αφορά αυτά τα άρθρα θα το ψηφίσετε.

Να πω -και θα κλείσω- ότι αυτή η Κυβέρνηση είναι μια κυβέρνηση που επιθυμεί να προχωρήσει σε μεταρρυθμίσεις ακριβώς για να μπορέσει να μπει μια τάξη ακόμα και σε χώρους, όπως όλοι τους γνωρίζουμε, όπως είναι η άναρχη δόμηση, η χρήση των αιγιαλών, πολλές φορές, κατά παράβαση των συμφωνιών, αλλά παράλληλα να συμβάλλει και στην ανάπτυξη του τόπου μας. Και για αυτόν τον λόγο εγώ σας καλώ όλους να το υπερψηφίσουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Νεοκλής Κρητικός θα πάρει τώρα τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Κύριε Πρόεδρε, μετά θα ήθελα και εγώ τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, θα κάνετε παρέμβαση ή ομιλία ή μήπως θέλετε να καταθέσετε κάποιες νομοτεχνικές βελτιώσεις ή οτιδήποτε άλλο;

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Κύριε Πρόεδρε, ας ολοκληρώσουν οι ομιλητές και στο τέλος να μου δώσετε τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εντάξει, κύριε Υπουργέ, να μιλήσουν και οι εισηγητές και θα πάρετε τον λόγο στο τέλος.

Τον λόγο θα πάρει τώρα ο κ. Νεοκλής Κρητικός. Μετά θα αρχίσουμε αντίστροφα με τους εισηγητές για τέσσερα με πέντε λεπτά και θα καταλήξουμε στον Υπουργό όπου και θα κλείσει η διαδικασία.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, αποτίω τον ελάχιστο φόρο τιμής στους πενήντα επτά συνανθρώπους μας που βρήκαν τραγικό θάνατο στις 28 Φεβρουαρίου του 2023, ένα συλλογικό τραύμα που στιγμάτισε την κοινωνία μας. Φόρος τιμής στους συνανθρώπους μας, για τις οικογένειες των οποίων, για τους φίλους των οποίων ο χρόνος πάγωσε πριν έναν χρόνο και μία ημέρα. Το τραγικό δυστύχημα απαιτείται να διερευνηθεί και να φωτιστεί άμεσα και πλήρως.

Κυρίες και κύριοι Βουλευτές, περνάω στο σχέδιο νόμου του Υπουργείου Εθνικής Οικονομίας και Οικονομικών, επί του οποίου καλούμαστε να ψηφίσουμε σήμερα. Πρόκειται για ένα πραγματικά πολυσυλλεκτικό νομοσχέδιο που περιλαμβάνει διατάξεις που αγγίζουν μια γκάμα θεμάτων. Και για ακόμα μία φορά είναι προϊόν ακρόασης από πλήθος φορέων στο πλαίσιο της Διαρκούς Επιτροπής των Οικονομικών Υποθέσεων, αλλά και απόρροια προσμέτρησης των σχολίων της διαβούλευσης.

Το παρόν επεξεργάζεται μια σειρά ζητημάτων που χρήζουν διευθέτησης, όπως η αξιοποίηση της δημόσιας περιουσίας, η ελεύθερη πρόσβαση των πολιτών στις παραλίες, η ενίσχυση της οικογένειας, η ενίσχυση των γιατρών του Εθνικού Συστήματος Υγείας, αλλά και η ενίσχυση των αγροτών μας, των επαγγελματιών του πρωτογενούς τομέα που ζουν και εργάζονται μέσα στην ανασφάλεια και πλήττονται από απρόβλεπτες συνθήκες. Τους καταλαβαίνουμε και στηρίζουμε έμπρακτα όμως.

Ο νομός που έχω την τιμή να εκπροσωπώ, η Λακωνία, είναι από τους στυλοβάτες του πρωτογενούς τομέα, της ραχοκοκαλιά της εθνικής οικονομίας. Σε όλους τους αγρότες που παλεύουν, παρά τις πολλές αντιξοότητες, εμείς δίνουμε μικρές ή μεγαλύτερες ανάσες, συνυπολογιζόμενων των δημοσιονομικών συνθηκών. Το αποδείξαμε με τη μείωση της άμεσης φορολογίας για τους αγρότες, με τη μείωση του ΦΠΑ για τα λιπάσματα στο 6% και για τα αγροτικά μηχανήματα στο 13%. Το δείχνουμε με τη χορήγηση ειδικής παροχής προστασίας μητρότητας διάρκειας εννέα μηνών για τις αγρότισσες, αλλά και με το ότι επιστρέψαμε τον ειδικό φόρο κατανάλωσης στο πετρέλαιο το 2022 και το 2023. Τον επιστρέφουμε και φέτος προκαταβολικά. Και σας καλώ όλους να ψηφίσουμε αυτή τη διάταξη.

Σίγουρα δεν καλύπτεται το σύνολο των αιτημάτων των αγροτών, αλλά οι διαμαρτυρίες τους αποτελούν το όπλο της Κυβέρνησης στη διαπραγμάτευσή της στις Βρυξέλλες για τη νέα Κοινή Αγροτική Πολιτική και τις δομικές αλλαγές που πρέπει να γίνουν.

Περνάμε στο Εθνικό Σύστημα Υγείας, στο οποίο αυξάνουμε κατά 5% το ανώτατο όριο αποδοχών των γιατρών του εθνικού συστήματος. Είναι η τρίτη αύξηση που δίνεται από την Κυβέρνηση της Νέας Δημοκρατίας στο ιατρικό προσωπικό. Η πρώτη, 10%, χορηγήθηκε το 2022 και η δεύτερη από τις αρχές του τρέχοντος έτους μαζί με την αναπροσαρμογή του μισθολογίου των δημοσίων υπαλλήλων, ενώ ταυτόχρονα για είκοσι χιλιάδες γιατρούς του ΕΣΥ αυξάνονται αναδρομικά από την αρχή του 2024 κατά 20% οι αποζημιώσεις των εφημεριών και αυξάνεται κατά 20% επίσης, από τα 530 ευρώ στα 636 ευρώ, το μηνιαίο ποσό που καταβάλλεται σε όλες εκείνες τις κατηγορίες των γιατρών που απαλλάσσονται της υποχρέωσης συμμετοχής στο πρόγραμμα εφημεριών.

Μια παρατήρηση πάνω σε αυτό το τελευταίο που θα ήθελα να ληφθεί υπ’ όψιν μελλοντικά, κύριε Υπουργέ, γιατί έχει έρεισμα. Έχω υποβάλει σχετική ερώτηση στο πλαίσιο του κοινοβουλευτικού ελέγχου. Πλάι στους υπηρεσιακούς λόγους που εφ’ όσον δεν υπερβαίνουν τις δεκαπέντε ημέρες μηνιαίως η καταβολή της αποζημίωσης των εφημεριών δεν επηρεάζεται. Γι’ αυτό, σας καλώ, αν μπορούμε, να προστεθεί η παράμετρος των ημερών αδείας. Εκφράζω ένα αίτημα των γιατρών απολύτως κατανοητό, δεδομένου ότι υπάρχουν εκκρεμότητες και υπόλοιπα αδειών.

Όσον αφορά τώρα την αξιοποίηση της δημόσιας περιουσίας στις παραθαλάσσιες περιοχές, γίνεται με απόλυτο σεβασμό στους πολίτες, διασφαλίζοντας τη δυνατότητα και συγχρόνως το δικαίωμα της ελεύθερης πρόσβασης στις παραλίες πάντα με μέριμνα στη νομιμότητα, παύοντας τη συνέχιση φαινομένων ασυδοσίας των οποίων γίναμε μάρτυρες και πρόσφατα μόλις πέρυσι το καλοκαίρι.

Θέλω να επισημάνω πως όλο το πλέγμα των διατάξεων αντιμετωπίζει το ζήτημα με τρόπο συνεκτικό, ομοιόμορφο και με σεβασμό στο περιβάλλον και τον δημόσιο χώρο. Αυτό το προστατευτικό πλαίσιο γίνεται πλήρως διαφανές, καθώς προβλέπεται η κεντρική εκτέλεση των διαγωνισμών παραχώρησης από την κτηματική υπηρεσία του δημοσίου με ηλεκτρονική πλέον διαδικασία, προκειμένου να διασφαλίζεται η απλούστευση, η διαύγεια και η ταχύτητα της διαδικασίας και να τερματιστεί επιτέλους η δαιδαλώδης γραφειοκρατία.

Να διευκρινίσω, επειδή ακούστηκαν και διατυπώθηκαν αιτιάσεις και ενστάσεις, πως δεν εμποδίζουμε ούτε φρενάρουμε την επιχειρηματικότητα. Αντιθέτως, προωθούμε την ανάπτυξη του τουριστικού προϊόντος, δίνοντας κίνητρα, μειώνοντας φόρους και στηρίζοντας τις θέσεις των εποχικών υπαλλήλων. Όμως, κάθε χώρα που σέβεται τον εαυτό της οφείλει να σέβεται και να προασπίζει τα δικαιώματα των πολιτών της.

Συγχρόνως, χρειάζεται να αναφέρω και δύο επιπλέον πρωτοβουλίες δηλωτικές της κοινωνικής πολιτικής που σταθερά εφαρμόζει η Κυβέρνηση: την αύξηση του χορηγούμενου από τον ΟΠΕΚΑ επιδόματος γέννησης έως και 3.500 ευρώ, ανάλογα με τον αριθμό των παιδιών, καθώς και τη δυνατότητα προκαταβολής μέρους της επιδότησης στους δικαιούχους του προγράμματος στεγαστικής πολιτικής «Ανακαινίζω - Νοικιάζω».

Στο θέμα της διασύνδεσης των ταμειακών μηχανών με τα POS, κύριε Υπουργέ, ελπίζω ότι θα δοθεί παράταση το αμέσως επόμενο χρονικό διάστημα. Εδώ να τονίσω πως η πολιτεία κάνει ό,τι απαιτείται, προκειμένου το έργο της διασύνδεσης να υλοποιηθεί. Ζητάμε και από τους υπολοίπους που εμπλέκονται σε αυτό το έργο να εξαντλήσουν κάθε δυνατότητα που έχουν, προκειμένου η διασύνδεση των POS να ολοκληρωθεί, αλλά και οι ψηφιακές συναλλαγές να ενισχυθούν προς όφελος όλων. Γι’ αυτό, πρέπει να εξετασθεί από τις τράπεζες και τους παρόχους η μείωση των προμηθειών κατά τη χρήση των POS για συναλλαγές μικρής αξίας και είναι ένα λογικό αίτημα. Η χρήση των καρτών και των συστημάτων άμεσων πληρωμών είναι αναμφίβολα ένας πολύτιμος σύμμαχος στη μάχη κατά της φοροδιαφυγής. Όμως, για να εμπεδωθεί η χρήση τους είναι σημαντικό οι καθημερινές συναλλαγές να έχουν λογικές χρεώσεις.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Δώστε μου ένα λεπτό ακόμα, κύριε Πρόεδρε.

Κυρίες και κύριοι συνάδελφοι, η Κυβέρνηση με αποφασιστικότητα, με έργα και πράξεις θεσμοθετεί μεταρρυθμίσεις που είναι το βασικό μέλημα, παρεμβαίνοντας με νομοθετήματα που έχουν ως γνώμονα την κοινωνική συνοχή και τη βιώσιμη ανάπτυξη. Ακούει, όμως, την κοινωνία και εντοπίζει πού πονάει και από τι πάσχει και με αταλάντευτη προσήλωση στη δικαιοσύνη και την ισότητα, αλλά και ισορροπία μεταξύ της κάλυψης των αναγκών των πολιτών και του αφουγκρασμού των αιτημάτων τους και των δημοσιονομικών δυνατοτήτων πάντα της χώρας, φέρνει ένα νομοσχέδιο που σας καλώ να υπερψηφίσετε.

Σας ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ξεκινάμε τώρα με τις δευτερολογίες.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Κύριε Πρόεδρε, θα ήθελα τώρα τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Επειδή μόλις βγήκε –νομίζω- η ανακοίνωση, να ενημερώσω το Σώμα για τη διασύνδεση ταμειακών POS. Δίνεται ένας συν έναν μήνα παράταση. Τι σημαίνει αυτό; Έως 31 Μαρτίου, για να ολοκληρωθεί η διασύνδεση, έχει γίνει ήδη η αναβάθμιση στο 85% των POS και έχει ολοκληρωθεί η διασύνδεση μετά ταμειακών POS -που είναι το δεύτερο βήμα- σε εξήντα χιλιάδες ταμειακές μηχανές. Για όλο αυτό δίνεται παράταση για τη διασύνδεση για έναν μήνα και επιπλέον έναν μήνα για όσους δεν βρουν ραντεβού εντός Μαρτίου και πάει τον Απρίλιο.

Εδώ θέλω να αναφέρω κάτι που ειπώθηκε και από τον κ. Βελόπουλο. Για εμάς η διασύνδεση των ταμειακών με το POS είναι ύψιστης σημασίας για τα δημοσιονομικά της χώρας, είναι δική μας επιλογή, δεν είναι των θεσμών. Και είναι δική μας επιλογή για να υπάρχει δίκαιος ανταγωνισμός, για να σταματήσει η φοροδιαφυγή, γιατί υπάρχουν καταστηματάρχες που δεν κόβουν, ακόμα και με POS δεν κόβουν αποδείξεις και δίπλα ο άλλος κόβει. Αυτό δεν είναι δίκαιος ανταγωνισμός, εκτός αν θέλουμε φοροδιαφυγή σε αυτή τη χώρα. Επίσης, υπάρχουν καταστηματάρχες που κόβουν κάποιες αποδείξεις, όταν πληρώνει κάποιος με μετρητά, το βράδυ μαζεύουν πόσα είναι τα POS και ουσιαστικά χάνει το κράτος έσοδα, που αυτά λείπουν από την παιδεία, από την υγεία, από την άμυνα. Συνεπώς, δεν έχουμε περιθώρια πλέον αυτά τα χρήματα να τα χαρίζουμε σε κάποιους που επιθυμούν να κλέβουν ουσιαστικά το κράτος. Γι’ αυτό είναι σημαντική αυτή η μεταρρύθμιση.

Το δεύτερο που ήθελα να αναφέρω είναι γιατί άκουσα για τις εφημερίες των ιατρών ότι είναι ψίχουλα. Το μισθολόγιο των γιατρών έχει λάβει τρεις αυξήσεις. Για να έχετε μια εικόνα, στους γιατρούς εκτός ΜΕΘ και τμημάτων επειγόντων περιστατικών από το 2022 έως σήμερα έχει γίνει 20% αύξηση μεσοσταθμικά –τα έχουμε από το Γενικό Λογιστήριο του Κράτους- στους γιατρούς ΜΕΘ αύξηση 30% και στους γιατρούς σε ΤΕΠ, σε Τμήμα Επειγόντων Περιστατικών, 40% μεσοσταθμική αύξηση στο μισθολόγιό τους. Μιλάμε για αυξήσεις από 500 ευρώ έως 700 ευρώ τον μήνα καθαρά μαζί με αυτήν. Αυτή η αύξηση, που είναι περίπου 200 ευρώ τον μήνα μικτά, 120 ευρώ με 140 ευρώ καθαρά, λέτε ότι είναι ψίχουλα. Εγώ θα σας πω ότι για πάρα πολλούς γιατρούς είναι σημαντική αύξηση, δεν είναι ψίχουλα. Είναι 45 εκατομμύρια ευρώ.

Επίσης, τέλος, να αναφέρω δύο θέματα, για τις ασφαλιστικές εισφορές και για το επίδομα μητρότητας που αναφέρει η σχετική τροπολογία.

Πρώτον, για την ασφαλιστική ικανότητα τι έγινε; Κατ’ αρχάς όλοι, ασφαλισμένοι και ανασφάλιστοι, έχουν δωρεάν πρόσβαση στο σύστημα υγείας σε όλα τα νοσοκομεία και επιπλέον, με ΚΥΑ του κ. Πλεύρη δικαιούνται να συνταγογραφούν φάρμακα και από ιδιώτες γιατρούς και έχουν κανονικά πρόσβαση σε όλα τα φάρμακα, σε όλα τα ιδιωτικά φαρμακεία, είτε έχεις ασφαλιστική ικανότητα είτε δεν έχεις. Η μόνη διαφορά μεταξύ ασφαλιστικής ικανότητας και μη είναι αν έχεις δωρεάν πρόσβαση σε ιδιωτικά διαγνωστικά εργαστήρια. Αυτή είναι η βασική διαφορά, μόνο αυτή. Άρα νοσοκομεία και φάρμακα, είναι δωρεάν για όλους.

Το 2020 επί COVID είπαμε, επειδή είχαν γεμίσει τα νοσοκομεία, να δοθούν σε όλους οριζόντια, πληρώνουν, δεν πληρώνουν ασφαλιστικές εισφορές, για έναν χρόνο. Επεκτάθηκε και το 2021, δύο χρονιές, σε όλους να μπορούν να πηγαίνουν και σε ιδιωτικά, επειδή είχαν γεμίσει τα νοσοκομεία. Το 2022 σταμάτησε αυτό και είπαμε μεταβατικά για το 2022 όποιος κανονίσει τις οφειλές του υπέρ υγείας μη μισθωτός συνεχίζει και έχει, όποιος δεν τις κανονίσει τις οφειλές του δεν έχει, τελείωσε αυτός ο χρόνος. Άρα, ήδη αυτό έχει σταματήσει από το 2022, ήταν έκτακτο ενός έτους COVID. Δεν είναι σωστό να έχουν ακριβώς τις ίδιες παροχές όλοι όσοι πληρώνουν και όσοι δεν πληρώνουν, γιατί έτσι δεν θα πληρώνει κανείς. Άρα ήταν ένα έκτακτο επί COVID δύο ετών, έχει σταματήσει από πέρυσι ουσιαστικά και δεν αλλάζει. Αυτό που κάνουμε αυτή τη στιγμή είναι ότι δίνουμε επιπλέον ασφαλιστική ικανότητα σε όλους στη Θεσσαλία που έχουν πληγεί, αυτό κάνουμε, πληρώνουν, δεν πληρώνουν.

Το τρίτο που θέλω να αναφέρω όσον αφορά το επίδομα μητρότητας είναι ότι αυτό που κάνει αυτή η ρύθμιση, γιατί ακούστηκε κάτι για τους ομόφυλους, το βασικό, αυτό που κάνει, με κόστος 2,5 εκατομμύρια ευρώ, ήδη επιτρέπεται μια μητέρα να μεταφέρει τα δικαιώματα στον πατέρα, γιατί η μητέρα μπορεί να μην εργάζεται και να τα μεταφέρει στον πατέρα.

Εδώ τι λέμε; Επειδή αυτό αφορά επίδομα μητρότητας αυτοαπασχολούμενων, οι οποίοι δεν έχουν δώρα Χριστουγέννων και Πάσχα, αν το μεταφέρει στον πατέρα και ο πατέρας είναι μισθωτός και παίρνει δώρο και Πάσχα, να πάρει και την αναλογία δώρου και Πάσχα, όπως γίνεται και με τους μισθωτούς στο επίδομα μητρότητας. Αυτό, με κόστος 2,5 εκατομμύρια, είναι για τη δικαιοσύνη μεταξύ των επιδομάτων μισθωτών και μη μισθωτών.

Ως προς το άλλο που λέτε για τα ομόφυλα, θα εξηγήσω το εξής. Ήδη το δικαιούντο. Μια μητέρα που θα γεννήσει, ανεξαρτήτως αν είναι μόνη, ανεξαρτήτως με ποιον είναι, δικαιούται να πάρει επίδομα μητρότητας. Εδώ ορίζει η διαδικασία ποιος κάνει την αίτηση. Ήδη το δικαιούται, ψηφιστεί ή δεν ψηφιστεί η τροπολογία. Αυτό είναι.

Αυτά ήθελα να αναφέρω.

Σε κάθε περίπτωση, κλείνοντας, θέλω να πω ότι το νομοσχέδιο -είδατε τις νομοτεχνικές- προσπαθεί να βρει μια ισορροπία στον βασικό του κορμό μεταξύ αξιοποίησης δημόσιας περιουσίας και προστασίας του περιβάλλοντος. Ουσιαστικά, σε κάποια πράγματα γινόμαστε πιο αυστηροί.

Επίσης, αυτό που γίνεται σήμερα είναι ότι αυστηροποιούμε τα πρόστιμα και κάνουμε και διαφανείς διαδικασίες στις παραχωρήσεις. Αυτές είναι οι βασικές πρόνοιες, οι διαφανείς διαδικασίες και η αυστηροποίηση των προστίμων. Όλοι έχουν τους κανόνες πλέον, είναι εκεί, ώστε να μην ξαναπαρατηρήσουμε τα φαινόμενα που είδαμε πέρσι το καλοκαίρι. Και είναι προς τιμήν της Γενικής Γραμματέας, της Νάγιας Κόλλια, που ανέλαβε όλη αυτή την εκστρατεία. Και επιτέλους, βλέπουμε πρώτη φορά να ασχολούμαστε ως πολιτεία με αυτό το θέμα και να μπαίνει μια τάξη.

Ευχαριστώ θερμά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, θα μου επιτρέψετε να σας πω κάτι.

Δεν ξέρω αν μιλάτε με ανθρώπους που πρέπει να αλλάξουν τις ταμειακές μηχανές. Πρώτα από όλα, έχουμε χιλιάδες ταμειακές μηχανές που πάνε προς ανακύκλωση. Το δεύτερο βασικό ζήτημα που υπάρχει είναι ότι αυτή τη στιγμή δεν υπάρχουν ταμειακές μηχανές στην αγορά με τις προδιαγραφές που θέλετε εσείς. Τρίτον, θέλω να ξέρετε ότι το κόστος αυτό που θα υπάρχει για όλους αυτούς τους ανθρώπους για τις αλλαγές θα είναι τόσο μεγάλο…

Νομίζω, αν σας ρωτήσω σήμερα -δεν θέλω να κάνω τον έξυπνο, απλώς ασχολούμαι με αυτά τα θέματα- πόσο κάνει να φτιάξει αυτό το σύστημα ένας επιχειρηματίας, είμαι σίγουρος ότι δεν ξέρετε. Σας το λέω με απόλυτη ειλικρίνεια. Αυτό σημαίνει ότι δεν κατανοείτε πόσο δύσκολο είναι. Χρειάζεται να αλλάξουν περίπου ένα εκατομμύριο μηχανές.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Τετρακόσιες χιλιάδες.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ένα εκατομμύριο θα αλλάξουν. Και αν θέλετε, θα το δείτε.

Είναι πάρα πολύ δύσκολο, κύριε Υπουργέ. Και πρέπει να κάνετε κάτι -η πολιτεία, όχι μόνο εσείς ως Κυβέρνηση-, γιατί δείχνει ότι έχετε πολύ μεγάλη απόσταση από την πραγματικότητα και απ’ αυτόν τον άμοιρο τον άνθρωπο, ο οποίος έχει αλλάξει οκτώ μηχανές σε τέσσερις μήνες. Οκτώ μηχανές έχει αλλάξει. Και σήμερα, αν πάτε και πείτε σε έναν προμηθευτή να σας φέρει μια μηχανή, θα σας πει ότι κύριε Υπουργέ, ακόμα δεν είμαι έτοιμος, γιατί δεν γνωρίζουμε ποιες θα είναι οι προδιαγραφές.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Η παράταση μέχρι τον Απρίλιο αφορά και όσους πρέπει να αλλάξουν ταμειακή μηχανή, ακριβώς όπως λέτε. Δηλαδή, το «1 + 1», ο ένας επιπλέον μήνας είναι είτε αν δεν βρίσκεις ραντεβού είτε αν πρέπει να αλλάξεις, και όχι να αναβαθμίσεις απλά, την ταμειακή σου μηχανή.

Θα προσθέσω ότι ανοίγει και ο τέταρτος κύκλος voucher για τη χρηματοδότηση της αντικατάστασης ταμειακών μηχανών. Ακριβώς τα χρήματα αυτά τα προβλέψαμε όλα στο Ταμείο Ανάκαμψης, για να γίνεται η αντικατάσταση.

Ευχαριστώ θερμά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, πενήντα πέντε μαθητές και μαθήτριες και τέσσερις εκπαιδευτικοί συνοδοί από το 1ο Γυμνάσιο Χαλκίδας (δεύτερο τμήμα).

Σας καλωσορίζουμε, παιδιά.

(Χειροκροτήματα απ’ όλες τις πτέρυγες της Βουλής)

Ξεκινάμε τώρα με τον κ. Καζαμία για πέντε λεπτά και θα κάνουμε τον κύκλο.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, στο τέλος αυτής της διήμερης συζήτησης φοβάμαι πως δεν προέκυψε κανένας σοβαρός λόγος που να μας κάνει να αναθεωρήσουμε τις αρχικές μας αντιθέσεις όσον αφορά τις προτεραιότητες που θέτει η Κυβέρνηση στο νομοσχέδιο αυτό.

Αν μη τι άλλο, η συζήτηση επιβεβαίωσε ότι εκείνο που ενδιαφέρει την Κυβέρνηση πρωτίστως είναι να εισάγει ένα νέο πλαίσιο κανόνων που να εξαντλεί τις δυνατότητες οικονομικής εκμετάλλευσης των παραθαλάσσιων χώρων, με στόχο την προαγωγή του γρήγορου ιδιωτικού κέρδους, δίχως επαρκή μέριμνα για την προστασία του εύθραυστου οικοσυστήματος των παραλιών μας και της φυσικής ομορφιάς του τόπου μας. Σκοπός του νομοσχεδίου, με άλλα λόγια, είναι η προώθηση ενός μοντέλου μη βιώσιμου υπερτουρισμού στον βωμό του εύκολου κέρδους.

Η Πλεύση Ελευθερίας θεωρεί ότι αυτό το αναπτυξιακό μοντέλο που βασίζεται στα κέρδη του υπερτουρισμού δεν είναι βιώσιμο, όχι μόνο περιβαλλοντικά, αλλά και οικονομικά και κοινωνικά. Αν δεν προστατέψουμε το φυσικό μας περιβάλλον και την ομορφιά του, κάποια στιγμή οι τουρίστες θα αρχίσουν να πηγαίνουν αλλού. Και αν δεν διαφοροποιήσουμε την παραγωγή μας, θα χάσουμε το «τρένο» του διεθνούς ανταγωνισμού και θα συνεχίσουμε να συντηρούμε μια οικονομία εύθραυστη και ημιαποικιακά εξαρτημένη από τη «μονοκαλλιέργεια» του υπερτουρισμού.

Στο πλαίσιο αυτής της κριτικής, εξηγήσαμε ότι ζητούμε την εφαρμογή του έβδομου πρωτοκόλλου της Συνθήκης της Βαρκελώνης, που υπεγράφη πριν από δεκαπέντε χρόνια, και το οποίο προστατεύει τα πρώτα εκατό μέτρα από τη θάλασσα, κάτι που δεν συμβαίνει. Θεωρούμε ότι πρέπει αυτό να εφαρμοστεί, δεδομένου ότι αποτελεί και μέρος του ενωσιακού δικαίου, του δικαίου της Ευρωπαϊκής Ένωσης.

Ζητήσαμε από τον κύριο Υπουργό Οικονομικών στη διάρκεια των συζητήσεων στις επιτροπές να μας εξηγήσει γιατί το πρωτόκολλο αυτό δεν εφαρμόζεται. Ο Υπουργός Οικονομικών είπε ότι το ζήτημα είναι αρμοδιότητας άλλου Υπουργείου, παρά το γεγονός ότι θέσαμε ζήτημα συλλογικής ευθύνης της Κυβέρνησης, που σημαίνει ότι όλοι οι Υπουργοί της Κυβέρνησης πρέπει να μπορούν να υπερασπίζονται την ίδια κυβερνητική πολιτική.

Κατόπιν, ζητήσαμε να έρθει ο Υπουργός Περιβάλλοντος και να μας εξηγήσει γιατί δεν εφαρμόζεται το έβδομο πρωτόκολλο της Συνθήκης της Βαρκελώνης. Το ζητήσαμε τρεις φορές. Νομίζω, μόνο η Πλεύση Ελευθερίας το έκανε.

Και τελικά, είχαμε μια σύντομη επίσκεψη του Υπουργού Περιβάλλοντος εχθές το βράδυ εδώ στην Ολομέλεια και τον ρωτήσαμε σχετικά. Και η απάντηση που έδωσε -τη διαβάζω από τα Πρακτικά- ήταν η εξής: «Υπάρχουν θέματα…» -είπε ο κ. Σκυλακάκης- «…στο πρωτόκολλο της Βαρκελώνης τα οποία σημαίνουν μία επιφύλαξη για το πότε αυτά μπορούν να γίνουν εθνική νομοθεσία και πως θα τα αντιμετωπίσουμε».

Τι θέματα είναι αυτά δεν μας είπε, αλλά έκλεισε την απάντησή του -αυτή ήταν όλη- λέγοντας ότι θα επανέλθουμε σε αυτό όταν θα συζητήσουμε στη Βουλή θέματα περιβάλλοντος. Και έτσι έκλεισε την απάντησή του.

Θα περιμένουμε, λοιπόν –λέμε στην Κυβέρνηση-, αυτή τη συζήτηση σύντομα. Και αν δεν γίνει, σας υποσχόμαστε ότι θα την προκαλέσουμε εμείς, είτε μέσω του επόμενου νομοσχεδίου που θα μας επιτρέψει να το κάνουμε είτε μέσω επίκαιρων ερωτήσεων.

Όπως εξηγήσαμε σε προηγούμενες συνεδριάσεις της επιτροπής, παρά το γεγονός ότι διατηρούμε σοβαρές επιφυλάξεις για τον πυρήνα του νομοσχεδίου, σε άρθρα τα οποία προστέθηκαν μετά από τη διαδικασία της διαβούλευσης, είπαμε ότι σε κάποιες περιπτώσεις θα ψηφίσουμε υπέρ, όπως για τις αυξήσεις στο επίδομα γέννησης και την επιστροφή του φόρου κατανάλωσης στο πετρέλαιο για τους αγρότες.

Βεβαίως, η Πλεύση Ελευθερίας έχει σοβαρές επιφυλάξεις για τη συνολική πολιτική της Κυβέρνησης και στο δημογραφικό και στα ζωτικής σημασίας προβλήματα που αντιμετωπίζουν οι αγρότες και που έφεραν την περασμένη εβδομάδα τα τρακτέρ εδώ στην πλατεία Συντάγματος, έξω από τη Βουλή.

Ωστόσο, θα ψηφίσουμε τις σχετικές διατάξεις, διότι θεωρούμε ότι βελτιώνουν, έστω και οριακά, τις συνθήκες των πολυτέκνων, των χαμηλόμισθων και των καλλιεργητών της γης.

Την ίδια στιγμή, όμως, όπως εξήγησα αναλυτικότερα στην αρμόδια επιτροπή, θα καταψηφίσουμε κάποια άλλα άρθρα που προστέθηκαν αργότερα, όπως το άρθρο 53 για τον διορισμό του διευθύνοντα συμβούλου της Ελληνικής Αναπτυξιακής Τράπεζας.

Το άρθρο αυτό προβλέπει ότι ο διευθύνων σύμβουλος της Ελληνικής Αναπτυξιακής Τράπεζας θα διορίζεται μέσα από μία διαδικασία η οποία θα συμπεριλαμβάνει –διαβάζω, αμέσως, από μέσα- «συνδρομή ιδιωτικής εταιρείας συμβούλων, εξειδικευμένης στην πρόσληψη στελεχών».

Ποιος ακριβώς θα είναι ο ρόλος αυτής της ιδιωτικής εταιρείας παραμένει άγνωστο, παρά το γεγονός ότι θέσαμε τα σχετικά ερωτήματα. Θεωρούμε ότι υπάρχει σοβαρή σύγκρουση συμφερόντων, δεδομένου ότι η Ελληνική Αναπτυξιακή Τράπεζα χειρίζεται σημαντικά κονδύλια που διοχετεύονται στον ιδιωτικό τομέα.

Κατά συνέπεια, θα θέλαμε να υπάρχει σαφής διαχωρισμός ανάμεσα στον διορισμό του διοικητικού συμβουλίου και του διευθύνοντα συμβούλου της Ελληνικής Αναπτυξιακής Τράπεζας και στον ιδιωτικό τομέα.

Κλείνοντας, κύριε Πρόεδρε, θα ήθελα να τονίσω ότι η Πλεύση Ελευθερίας διατύπωσε τις διαφωνίες της και στα τέσσερα επίπεδα του νέου πλαισίου που εισάγει το νομοσχέδιο, προτείνοντας ταυτόχρονα μια εναλλακτική προσέγγιση που θα λαμβάνει υπ’ όψιν μια διαφορετική ισορροπία ανάμεσα στην οικονομική αξιοποίηση και την περιβαλλοντική βιωσιμότητα των παραλιών μας.

Θέλουμε, πρώτον, οι προστατευόμενοι παραθαλάσσιοι χώροι να είναι μεγαλύτεροι σε έκταση και για οικολογικούς, αλλά και για κοινωνικούς και αισθητικούς λόγους. Δεύτερον, προτείνουμε ο δημόσιος φορέας που θα δίνει άδειες οικονομικής εκμετάλλευσης και για λόγους διαφάνειας, αλλά και για λόγους αποτελεσματικότητας, να είναι μεικτός, αποτελούμενος από εκπρόσωπο του οικείου δήμου και από εκπρόσωπο της ΕΤΑΔ και να υπάρχουν επιπλέον κανόνες θεμιτού ανταγωνισμού. Τρίτον, ζητήσαμε τα κριτήρια παραχώρησης αδειών εκμετάλλευσης του αιγιαλού και των παραλιών να είναι αυστηρότερα, δηλαδή να μην μπορεί να παίρνει άδειες εκμετάλλευσης ο οποιοσδήποτε και, τέταρτον, ζητούμε οι έλεγχοι του κράτους πάνω στις εταιρείες που εκμεταλλεύονται τις παραλίες να είναι αυστηρότεροι και πιο ορθολογικοί.

Επειδή αυτοί οι όροι δεν πληρούνται ικανοποιητικά από το παρόν νομοσχέδιο, η Πλεύση Ελευθερίας θα το καταψηφίσει επί της αρχής.

Οι παραλίες μας, κύριε Πρόεδρε, θεωρούμε ότι αξίζουν μεγαλύτερη οικολογική ευαισθησία και περισσότερη προστασία και φροντίδα.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Εχθές και σήμερα είδα μία μεγάλη ευαισθησία για το έγκλημα των Τεμπών από όλους τους συναδέλφους.

Κυρίες και κύριοι συνάδελφοι, εχθές εγώ από αυτό εδώ το Βήμα κάλεσα η 28η Φεβρουαρίου να γίνει ημέρα μνήμης για τα θύματα της δολοφονίας στα Τέμπη, μέχρι να δικαιωθούν αυτά τα θύματα. Δεν σας είδα να το στηρίξετε. Για ποιον λόγο; Επειδή το είπε ένας Σπαρτιάτης; Πού είναι η ευαισθησία σας απέναντι στα θύματα; Είναι μόνο σε μία μπογιά, στα ονόματα που γράφτηκαν με χρώμα; Μέχρι εκεί;

Και, φυσικά, να συμπληρώσω ότι αυτό δεν παίχτηκε από κανένα κανάλι. Είναι η φίμωση από ένα ολόκληρο σύστημα εναντίον των Σπαρτιατών, μία φίμωση που δεν αφήνει να εκφραστεί η βούληση διακοσίων πενήντα χιλιάδων ανθρώπων, συμπολιτών μας.

Κύριε Υπουργέ, στο άρθρο 36 –με το παλαιότερο, μας ήρθε το «σπλάχνο»- που αφορά στις υπερωρίες των γιατρών, να ενημερώσω ότι το κατώτατο ποσό υπερωριών που δίνεται στη Γερμανία είναι 10 ευρώ ανά ώρα και εμείς καλούμαστε εδώ να αποφασίσουμε για τους Έλληνες γιατρούς να δώσουμε περίπου 1 ευρώ την ώρα. Και μετά αναρωτιόμαστε γιατί έχουν φύγει χιλιάδες γιατροί από το Εθνικό Σύστημα Υγείας είτε με συνταξιοδοτήσεις –ακόμα και πρόωρες, αν μπορούν- είτε πολύ περισσότερο έχουν φύγει για να πάνε σε χώρες της βορείου Ευρώπης για να βρουν μια καλύτερη τύχη, να πληρώνονται με αυτό που πραγματικά δικαιούνται να πληρώνονται, για τις υπηρεσίες που προσφέρουν.

Μας φέρνετε τώρα μία τροπολογία, να πάρουμε, λέει, μέτρα εναντίον της Ρωσίας -για ακόμα μία φορά-, με το πετρέλαιο, μαζί με έναν αριθμό θέσεων στάθμευσης. Η Ελλάδα τι πήρε από τις κυρώσεις εναντίον της Ρωσίας; Τι πήραμε από την Ευρώπη, από τους Αμερικάνους; Τι πήραμε; Τίποτα! Τα ροδάκινά μας τα πετάμε στη χωματερή! Ας πάμε να τα πούμε αυτά στους αγρότες μας της βορείου Ελλάδας, να δουν τις εξαγωγές που είχαμε προς τη Ρωσία. Και δεν είδαμε μία Ευρωπαϊκή Ένωση σε αντιστάθμισμα αυτών των κυρώσεων να έρχεται και να μας λέει «Θα απορροφήσω εγώ την παραγωγή και αυτά που στέλνατε στη Ρωσία», ώστε να λέμε ότι τουλάχιστον οικονομικά δεν είχαμε κάποιο θέμα. Όμως, αυτοί είστε! Επιταγές ξένων δυνάμεων!

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Και προχωράω με τη δεύτερη τροπολογία για τη μητρότητα. Θα δίνουμε, λέει, και σε ομοφυλόφιλους συζύγους. Λοιπόν, θα σας μεταφέρω τι μου είπε η Ράνια από τον Πύργο Ηλείας, αγρότισσα και μάνα πέντε παιδιών. Θα σας πω επίσης και τι μου είπε και η Γεωργία από τη Λάρισα. Είναι δύο φίλες μου, η μία διαδικτυακή, με την άλλη γνωριζόμαστε από κοντά. Ξέρετε τι μου είπε; «Σας τα χαρίζουμε», μου είπε.

Μου λένε: Πήγαινε και πες στους «νεοταξίτες» που εκτελούν εντολές της «Woke ατζέντας» και της νέας τάξης πραγμάτων ότι τους τα χαρίζουμε. Δεν πουλάμε τον Χριστό για 30 αργύρια. Οι αρχές και οι αξίες του ελληνοχριστιανισμού είναι πολύ υψηλότερες από τα ψίχουλα που θέλετε να δώσετε. Σας τα χαρίζουμε.

Θα βρουν τρόπο να ταΐσουν τα παιδιά τους, όπως το κάνουν εδώ και χρόνια. Δεν νοιαστήκατε όλο το πολιτικό σύστημα τι γινόταν επί μνημονίων. Ακόμη και σήμερα υπάρχουν παιδιά που πεινάνε και λέμε εδώ πέρα ότι τα σκεφτόμαστε. Τίποτα δεν σκεφτόμαστε! Δεν μας ενδιαφέρει τίποτα! Γι’ αυτά τα παιδιά που πεινάνε τι κάνουμε; Γι’ αυτά τα παιδιά που έρχονται εδώ και λέμε «μπράβο, συγχαρητήρια που ήρθατε», τι κάνουμε; Δεν έχουν μέλλον. Ψάχνουν μία χώρα άλλοι να φύγουν! Διαβατήριο ψάχνουν. Τίποτα περισσότερο δεν ψάχνουν! Και τι κάνουμε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κυρίες και κύριοι συνάδελφοι, πάνω από τα κόμματα υπάρχει μόνο η Ελλάδα και η Ορθοδοξία. Τίποτα άλλο!

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Χαλκιά.

Καλείται στο Βήμα η κ. Θεοπίστη Πέρκα, ειδική αγορήτρια της Νέας Αριστεράς.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Αγαπητοί συνάδελφοι, και τι δεν έκανα για να σας συγκινήσω! Μέχρι Σεφέρη σας διάβασα, ο Στρατής Θαλασσινός! Τίποτα! Σας διάβασα «Στα λιμάνια την Κυριακή σαν κατεβούμε να ανασάνουμε…», για να καταλάβουμε όλοι οι Έλληνες που διαπλάθονται με την επαφή με το θαλασσινό στοιχείο πως η πρόσβαση στις ανάσες στις οποίες αναφέρεται ο ποιητής, με κάθε νομοσχέδιο λιγοστεύουν. Και θα λιγοστεύουν. Πέρασε στα ψιλά! Είπαμε, η αλήθεια είναι ότι έχει μαεστρία η Κυβέρνηση. Ιδιωτικά πανεπιστήμια, δεν υπάρχουν εξετάσεις, αιγιαλός - παραλία όταν δεν κολυμπάνε ούτε οι χειμερινοί κολυμβητές. Καλοκαιρινή περίοδο αυτό δεν θα περνούσε.

Στα δέκα σημεία που αναφέρετε –το είπα και στην πρωτολογία μου- δεν υπάρχει τίποτα ψευδές. Για να δούμε, όμως, ταυτόχρονα αν υπάρχει κάτι αληθές. Ως προς τις επιλεγμένες διατάξεις, αν αντιπαρατεθούν με αυτές που ίσχυαν, φαίνεται η διαφορά. Καμμία αναφορά.

Έγινε σύγκριση με ευρωπαϊκές οδηγίες. Αγαπητοί συνάδελφοι, δεν έγινε κωδικοποίηση, δεν ξέρουμε τι άλλαξε, τι ισχύει. Γι’ αυτό λέω ότι δεν είναι αληθής. Προσπάθησα, λοιπόν, κάποια κρίσιμα άρθρα στην πρωτολογία μου να τα αναδείξω, τι ίσχυε μέχρι τώρα και τι θα συμβεί τώρα. Δεν άκουσα παρατηρήσεις και αντιρρήσεις για τις περισσότερες επισημάνσεις μου. Προφανώς, πώς μπορεί κάποιος να αμφισβητήσει την κατάργηση άρθρων που αφορούν στην προστασία του αιγιαλού, την αειφορία και τη χωροταξία;

Ωπ, σήμερα ήρθε μια νομοτεχνική! Το ένα από τα δύο το επαναφέρουμε, όχι αειφορία και χωροταξία, αλλά το πρώτο!

Πώς να κρύψει κάποιος τη μη συμμόρφωση στις διεθνείς συμβάσεις και οδηγίες ή την αλλαγή του καθεστώτος του παλαιού αιγιαλού από την κοινοχρησία στην ιδιωτική περιουσία του δημοσίου; Δηλαδή, από αγαθό εκτός συναλλαγής, γίνεται οικόπεδο προς παραχώρηση και αξιοποίηση.

Για το διακριτό τμήμα του αιγιαλού, να, άλλη μια νομοτεχνική! Πάει λίγο να μαζευτεί, δεν μαζεύεται, φυσικά. Λέει «αξιοποιήσιμο και προσβάσιμο τμήμα αιγιαλού».

Και τι να πει κάποιος για τα Δωδεκάνησα που κατάφεραν να σώσουν τις παραλίες τους και τώρα θα τις χάσουν; Και, βεβαίως, πώς να αρνηθεί κάποιος ότι δεν υπάρχει στο νομοσχέδιο καμμία απολύτως πρόβλεψη ή παρέμβαση που να μετριάζει τις επιπτώσεις της κλιματικής αλλαγής; Δεν λαμβάνετε υπ’ όψιν καν ότι είμαστε εν μέσω κλιματικής κρίσης.

Θα αναφερθώ, όμως, λίγο περισσότερο σε δύο πράγματα που είχαμε αντίλογο με τον κ. Θεοχάρη. Ήταν ο κ. Θεοχάρης χθες. Δεν ξέρω αν δεν γνωρίζει ή αν λέει ψέματα. Μικροί αιγιαλοί. Με πρόσβαλε, με κορόιδευε, σήμερα ήρθε μια νομοτεχνική που συμπληρώνει με εξαίρεση από τις ισχύουσες άδειες.

Το νομοσχέδιο περιορίζει ακόμα περισσότερο την έννοια των μικρών αιγιαλών. Τρώνε ένα μέτρο, τα πέντε μέτρα γίνονται τέσσερα και παραχωρείται στα ξενοδοχεία. Προφανώς, περισσότερες παραλίες παραχωρούνται. Άρα, δεν περιορίζουν τις παραχωρήσεις, τις επεκτείνουν.

Αυτό που έλεγε ο ν.2971 ήταν «ισχύουσες άδειες μέχρι τη λήξη τους», όχι με τους όρους του παρόντος, όπως μας διάβασε εχθές ο κ. Θεοχάρης. Είναι ντροπή να έρχεται ο Υπουργός και να λέει ψέματα ή ανακρίβειες εδώ. Κοροϊδεύει με αοριστίες και μεγαλοστομίες για ένα νομοσχέδιο που είναι κατάπτυστο. Μειώνεται η προστασία, οπότε όλα είναι νόμιμα και μας λέει ότι διατηρεί τη νομιμότητα. Χαίρω πολύ! Όταν όλα είναι νόμιμα, όταν δεν θα απαγορεύεται τίποτα, μονοσήμαντα θα τηρείται η νομιμότητα.

Τώρα για τα τριάντα μέτρα. Μεγάλη κουβέντα. Με βάση τον ν.4607/19 καθοριζόταν το ελάχιστο πλάτος της παραλίας στα τριάντα μέτρα. Υπήρχε, δηλαδή, πάντα αυτό το πλάτος, για να καλύψει το σύνολο των φυσικών λειτουργιών του αιγιαλού και κυρίως, τις περιπτώσεις εκείνες, όπου οι φυσικοί -παραδείγματος χάριν, η κλιματική αλλαγή- ή ανθρωπογενείς παράγοντες -τεχνικά έργα- θα μπορούσαν να προκαλέσουν διάβρωση του υπάρχοντος αιγιαλού. Με λίγα λόγια, λειτουργούσε η παραλία ως ζώνη απόσβεσης αυτών των αλλαγών και εξασφαλιζόταν ότι αυτή η ζώνη δεν θα μπορούσε να είναι μικρότερη των τριάντα μέτρων. Τώρα, σε αντίθεση με αυτόν τον νόμο, θα μπορεί να ορίσει πέντε μέτρα, δέκα μέτρα ή όσο θέλει, αφού το ελάχιστο όριο καταργείται. Ο κ. Θεοχάρης για τα τριάντα μέτρα μας είπε ότι δεν άλλαξαν αυτοί οι όροι, δεν επιτρέπεται να χτίσεις, υπάρχουν πολεοδομικές διατάξεις. Ουδεμία σχέση έχουν οι πολεοδομικές διατάξεις.

Το νομοσχέδιο καταργεί την υποχρεωτική αδόμητη ζώνη από τη γραμμή του αιγιαλού. Τριάντα μέτρα δεν υπάρχουν στον πολεοδομικό σχεδιασμό. Υπήρχαν τριάντα μέτρα στον χουντικό νόμο για τον αιγιαλό -όχι πολεοδομική νομοθεσία πάλι, νόμος για τον αιγιαλό- όπου ο ν.2171 κατάργησε σιγά-σιγά αυτά τα μέτρα κι έβαλε σε σιωπηλή αργία τον χουντικό νόμο, ευτυχώς! Ο χουντικός αυτός νόμος έλεγε ότι τα τριάντα μέτρα ισχύουν για όλους, εκτός από αξιόλογα ξενοδοχεία και τουριστικές επιχειρήσεις. Αυτό έλεγε ο χουντικός νόμος και βλέπουμε τα κουφάρια πάνω στο κύμα. Τα βλέπουμε αυτά.

Έρχεται, λοιπόν, ο νόμος το 2019 και ξεκαθαρίζει κάπως το τοπίο, θεσπίζοντας υποχρεωτικά τριάντα μέτρα αδόμητη ζώνη. Η πολεοδομική νομοθεσία έπεται της πράξης χάραξης του αιγιαλού πριν την έκδοση έγκρισης δόμησης προηγείται πράξη οριοθέτησης αιγιαλού και παραλίας από την αρμόδια υπηρεσία του Υπουργείου Οικονομικών, με βάση μόνο τον νόμο του αιγιαλού. Μόλις χαραχθεί η ζώνη του αιγιαλού και της παραλίας, η πολεοδομία εκδίδει άδεια δόμησης.

Συνεπώς, καμμία σχέση δεν έχει η πολεοδομική νομοθεσία, η νομοθεσία για τον αιγιαλό είναι η βάση για να εγκριθούν στη συνέχεια οι άδειες δόμησης. Καταργείτε την ελάχιστη προστασία των τριάντα μέτρων. Τελεία!

Είχα πολλές ερωτήσεις, αλλά δεν έχω χρόνο, θα πω μόνο αυτό. Σε θετική κατεύθυνση είναι οι προβλέψεις για πρόστιμα και ελέγχους. Αλήθεια, ποιος θα τους κάνει με τις υποστελεχωμένες κτηματικές υπηρεσίες ή μήπως η ΕΤΑΔ; Δεν θα μπορέσουν να εκτονώσουν το κίνημα που ενώ πέρυσι ζητούσε εφαρμογή του νόμου, φέτος θα ζητάει κατάργηση του νόμου.

Στη σύγκρουση αυτή, τοπικών και διεθνών συμφερόντων, γύρω από τον τουρισμό, δεν θα επιτρέψουμε τον εξοβελισμό του πολίτη, του μικροϊδιοκτήτη, του λουόμενου, που θέλει απλώς πρόσβαση στον ήλιο και στη θάλασσα. Και για να μιλήσω στη δική σας γλώσσα, καταστρέφετε και την οικονομία της χώρας, όταν δεν προστατεύετε το τουριστικό προϊόν. Είπαμε για εναλλακτικό τουρισμό, για εξατομικευμένο τουρισμό, για φυσικό περιβάλλον. Αυτό πουλάμε. Πάει και αυτό!

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, την κυρία Πέρκα.

Καλείται στο Βήμα ο κ. Στυλιανός Φωτόπουλος, ειδικός αγορητής της Ελληνικής Λύσης.

**ΣΤΥΛΙΑΝΟΣ ΦΩΤΟΠΟΥΛΟΣ:**  Σας ευχαριστώ, πολύ κύριε Πρόεδρε.

Κύριε Υπουργέ, θα ξεκινήσω την ομιλία μου με παρατηρήσεις, σχετικά με την τροπολογία, την οποία κατέθεσε η αρμόδια Υπουργός Εργασίας, με έναν τίτλο: Άρχισαν τα όργανα.

Σας το είχαμε πει από αυτό εδώ το Βήμα και ο Πρόεδρός μας και όσοι μιλήσαμε από την πλευρά της Ελληνικής Λύσης, για το τι θα επακολουθήσει μετά από την ψήφιση του νόμου για τα ομόφυλα ζευγάρια. Ξεκινήσαμε ήδη σήμερα. Πλέον καλείστε όσοι υπερψηφίσατε το νομοσχέδιο αυτό και όσοι απείχατε, να έρθετε μπροστά στις ευθύνες σας. Θα δούμε ένα τσουνάμι από αλλαγές και στον αστικό κώδικα, αλλά και σε επιμέρους διαδικασίες, οι οποίες δεν θα έχουν τελειωμό.

Παρατήρηση δεύτερη, η οποία αφορά την ασφαλιστική ικανότητα την οποία χάνουν από αύριο, από 1η Μαρτίου, γύρω στο μισό εκατομμύριο ελεύθεροι επαγγελματίες, αυτοαπασχολούμενοι και αγρότες.

Εκτιμώ την κυρία Υπουργό -άρα, ό,τι πω δεν αφορά στην ίδια, αλλά αφορά στην Κυβέρνηση και στην πολιτική της- η οποία μας είπε πριν από λίγες ημέρες ότι επιστρέφουμε στην κανονικότητα. Να πει κάποιος στην κυρία Υπουργό ότι η Ελλάδα δεν είναι μια κανονική χώρα. Είναι μια χώρα, η οποία έχει περάσει μια δεκαπενταετή κρίση. Είναι μια χώρα, στην οποία στον ΕΦΚΑ οφείλουν γύρω στα 45 δισεκατομμύρια ευρώ. Είναι μια χώρα, στην οποία μόνο στην προηγούμενη χρήση, το 2023, τα χρέη προς το ΚΕΑΟ αυξήθηκαν κατά περίπου 2 δισεκατομμύρια ευρώ. Άρα, μη μιλάμε για κανονικότητα.

Να απαντήσω σε αυτό, το οποίο είπατε εσείς. Εάν θεωρούμε δίκαιο και σωστό να απολαμβάνουν τις ίδιες υπηρεσίες άνθρωποι οι οποίοι οφείλουν και άνθρωποι οι οποίοι δεν οφείλουν. Εγώ θα σας πω το εξής: Άνθρωποι οι οποίοι δεν απολαμβάνουν αυτές τις υπηρεσίες της ιατροφαρμακευτικής περίθαλψης, γιατί τους τις χρεώνουμε; Για ποιον λόγο; Και γατί, όταν δεν τις πληρώνουν εμπρόθεσμα έχει και προσαυξήσεις; Ας μας απαντήσει κάποιος.

Και έρχομαι τώρα στο τιμώμενο πρόσωπο της χθεσινής ημέρας, τον κ. Δούκα. Νεοεκλογείσα δημοτική αρχή. Φρόντισε με το καλημέρα να κάνει δύο φάουλ. Το πρώτο φάουλ. Έδωσαν εντολή, δεν έδωσαν εντολή; Να σας πω την αλήθεια, μετά από τον θόρυβο που έγινε, τις ανακοινώσεις τις ακούω, αλλά από τη μία μπαίνουν κι από την άλλη βγαίνουν. Το θέμα είναι ότι συνεργεία του Δήμου Αθηναίων πήγαν και έσβησαν τα ονόματα των νεκρών. Από όλα τα προβλήματα, δηλαδή, του Δήμου Αθηναίων, από όλη τη βρόμα, η οποία υπάρχει στην Αθήνα, από όλα τα γκράφιτι, θεώρησαν σωστό να σβήσουν αυτά. Και κάτι ακόμα, το οποίο δεν ακούστηκε, είναι ότι δεν φρόντισαν να πάνε και να αδειάσουν τους κάδους σκουπιδιών από την προηγούμενη ημέρα ή να τους πάρουν από εκεί, με αποτέλεσμα να βρουν οι μπαχαλάκηδες εύφλεκτη ύλη, για να βάλουν φωτιές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ λίγο την ανοχή σας, κύριε Πρόεδρε.

Κι έρχομαι στο νομοσχέδιο. Τα είπαμε και στην εξεταστική επιτροπή, τα είπα και στην πρωτολογία μου, τα είπε και ο Πρόεδρός μας, ο κ. Βελόπουλος. Αναφερθήκαμε αναλυτικά σε όλα τα άρθρα, στην αφαίρεση των αρμοδιοτήτων από τους δήμους και την τοπική αυτοδιοίκηση. Σας το είπε η ΚΕΔΕ. Για ποιο λόγο; Δεν είναι ικανοί οι δήμοι να κάνουν τους διαγωνισμούς; Κακή νομοθετική πρακτική, χωρίς διάλογο, χωρίς τίποτα.

Καταγγείλαμε το γεγονός της ζώνης των τριάντα μέτρων. Σε όλη την Ευρωπαϊκή Ένωση το όριο είναι, σας το είπαμε, από εκατό, εκατόν πενήντα, διακόσια μέτρα, στην Ελλάδα τα χτίζουμε πάνω στο κύμα. Για ποιον λόγο; Το ευρωπαϊκό κεκτημένο εδώ πάει περίπατο.

Σας είπαμε και αναφερθήκαμε εκτενώς και στο θέμα της αύξησης του επιδόματος γέννησης. Φυσικά και είναι προς τη σωστή κατεύθυνση. Φυσικά και ό,τι παραπάνω δίνεται στους Έλληνες, εμείς θα το χειροκροτήσουμε, εμείς θα το υπερψηφίσουμε. Δεν το δίνετε, όμως, μόνο στους Έλληνες και το δίνετε και αναδρομικά. Εννοείται ότι δεν έχουμε κάνει ως Κοινοβούλιο μια συζήτηση σοβαρή για το νούμερο ένα πρόβλημα του έθνους, το οποίο είναι το δημογραφικό. Συνεχίζετε να έχετε την αυθεντία σε όλα.

Συμφωνούμε και για τη διαγραφή, αν και πιστεύουμε ότι ο χρόνος και ο τρόπος με τον οποίο γίνεται, είναι ψηφοθηρικός εν όψει των ευρωεκλογών.

Συμφωνούμε και για την επιστροφή του ειδικού φόρου κατανάλωσης στους αγρότες, αν και σας είπαμε ότι ο ελέφαντας στο δωμάτιο είναι το ακριβό πετρέλαιο και η διάρθρωση του πρωτογενούς τομέα. Αυτά δεν τα ακουμπήσατε καθόλου.

Συμφωνούμε και για την αύξηση στους γιατρούς του ΕΣΥ. Βέβαια, το πρόβλημα δεν είναι το 20%. Φυσικά και οι άνθρωποι να τα πάρουν, φυσικά και πρέπει να τα δώσετε. Το θέμα, όμως, είναι ότι πρέπει να κάνετε προσλήψεις, για να μην έχουμε το φαινόμενο τόσων εφημεριών, να μην έχουμε το φαινόμενο των απογευματινών ιατρείων και χειρουργείων.

Κι έρχομαι τώρα, κύριε Υπουργέ, στο θέμα της διασύνδεσης των φορολογικών ταμειακών μηχανών με τα POS και τα πρόστιμα. Ξέρετε και ξέρω, την κάνω αυτή τη δουλειά γύρω στα τριάντα χρόνια, επιτρέψτε μου να έχω μια παραπάνω εμπειρία. Είναι σαφές ότι εφαρμόζετε την έκθεση Πισσαρίδη κατά γράμμα. Θέλετε να κλείσουν όλες οι μικρές επιχειρήσεις. Τι να κάνουμε τώρα! Δεν είναι δυνατόν σε μία επιχείρηση με μόνο κριτήριο το λογιστικό της σύστημα -δηλαδή, το αν θα έχει διπλογραφικά ή απλογραφικά- και να είναι άσχετο από τη φοροδοτική της ικανότητα, να της επιβάλλετε πρόστιμο 10.000 ή 20.000 ευρώ.

Αυτό δεν γίνεται. Σήμερα, 29 Φεβρουαρίου λήγει η προθεσμία. Άρα δώσατε μια παράταση στη διασύνδεση την τελευταία στιγμή. Δεν γίνεται για κάτι το οποίο είναι τεχνικά ανέφικτο, να επιβάλλετε τέτοια υπέρογκα πρόστιμα.

Είπατε νωρίτερα ως απάντηση στον Πρόεδρό μας, τον κ. Βελόπουλο, ότι όσον αφορά στο συγκεκριμένο νομοθέτημα η διασύνδεση των φορολογικών ταμειακών μηχανών με τα POS δεν ήταν επιταγή της Ευρωπαϊκής Ένωσης για να πάρουμε τα χρήματα, ήταν δική σας επιλογή. Μάλιστα. Δεν σας προσβάλω, δεν αφορά εσάς, αλλά μου θυμίζει τη ρήση του κ. Άδωνι Γεωργιάδη: «Δεν θέλω να μου παίρνει ο Τόμσεν τη δόξα. Οι απολύσεις στον δημόσιο τομέα είναι δικές μου». Εάν το κάνετε αυτό, είναι ακόμα χειρότερο γιατί εξαναγκάζετε τις επιχειρήσεις και κυρίως, τους μικρούς ελεύθερους επαγγελματίες να μπαίνουν σε ένα έξοδο και σε μια διαδικασία η οποία σας πληροφορώ ότι είναι πάρα πολύ στρεσογόνος, χωρίς να υπάρχει λόγος.

Σας εξήγησα από την αρχή ότι διασύνδεση των ταμειακών μηχανών με τα POS δεν είναι η λύση στη φοροδιαφυγή. Είναι γνωστό πως όποιος εισπράττει μέσω POS εκδίδει και το ανάλογο φορολογικό παραστατικό. Αν είναι κάποιοι λίγοι οι οποίοι δεν το κάνουν, υπάρχουν οι ελεγκτικοί μηχανισμοί. Ιδού πεδίον δόξης λαμπρό. Κυνηγήστε τους.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε Φωτόπουλε.

**ΣΤΥΛΙΑΝΟΣ ΦΩΤΟΠΟΥΛΟΣ:** Θα μπορούσαμε να συζητάμε πάρα πολλές ώρες. Είναι κακή η νομοθετική πρακτική. Διορθώστε το.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φωτόπουλο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, εξήντα πέντε μαθήτριες και μαθητές και πέντε συνοδοί εκπαιδευτικοί από το 2ο Γενικό Λύκειο Ιεράπετρας.

Η Βουλή σάς καλωσορίζει. Καλές επιτυχίες!

(Χειροκροτήματα από όλες τις πτέρυγες της Βουλής)

Τον λόγο έχει η κ. Διαμάντω Μανωλάκου, ειδική αγορήτρια του Κομμουνιστικού Κόμματος Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Οι χθεσινές συγκλονιστικές συγκεντρώσεις σε όλες τις πόλεις της Ελλάδας και εδώ στην Αθήνα έστειλαν μήνυμα στην Κυβέρνηση, ότι οι πενήντα επτά νεκροί είναι ολοζώντανοι στη μνήμη ενός λαού, ολόκληρου του λαού και τίποτα δεν θα τους σβήσει -ό,τι και να κάνετε- και δεν θα επιτρέψουν τη συγκάλυψη ενός εγκλήματος με πενήντα επτά νεκρούς. Αυτό το μήνυμα η Κυβέρνηση να το πάρει σοβαρά υπ’ όψιν της.

Έρχομαι στην τοποθέτηση του κ. Θεοχάρη, του Υφυπουργού. Ό,τι και να νομοθετείτε, κύριε Υφυπουργέ, για τη βέλτιστη αξιοποίηση της δημόσιας περιουσίας -δεν ξέρω αν μας ακούει- το σίγουρο είναι ότι δεν το αντιλαμβανόμαστε με τον ίδιο τρόπο. Εσείς, βέλτιστη αξιοποίηση, θεωρείται την παραχώρηση σε επιχειρηματικούς ομίλους αιγιαλών, παραλιών, ετοιμαζόμαστε και για τα δάση, έχουν προηγηθεί τα λιμάνια και τα αεροδρόμια -και εσείς και οι προηγούμενες κυβερνήσεις- και όλα αυτά για να εξασφαλίζετε κερδοφορία σε επιχειρηματίες από τον δημόσιο πλούτο που είναι κοινός για όλους, αλλά τον στερείτε από τον λαό.

Εμείς βέλτιστη αξιοποίηση θεωρούμε την προστασία του περιβάλλοντος και ιδιαίτερα των δασών, των αιγιαλών, των παράκτιων και νησιωτικών περιοχών και ταυτόχρονα, να μπορεί ο λαός να απολαμβάνει ελεύθερα και δωρεάν τα δικαιώματά του στην αναψυχή, στην άθληση, στην ξεκούραση και πολύ περισσότερο, βεβαίως, στην παιδεία, στην υγεία, στο να έχει μισθούς με αξιοπρέπεια.

Όμως, είναι ολοφάνερο ότι και με αυτό το νομοσχέδιο επιμένετε στην εμπορευματοποίηση της δημόσιας περιουσίας. Είπατε ότι ενισχύεται το περιβάλλον. Θα σας πω κάτι. Δεν σας δικαιώνουν ούτε οι παρατηρήσεις από την έκθεση της Επιστημονικής Επιτροπής της Βουλής. Καταπατάτε περιβαλλοντική νομοθεσία, με πιο «ξεφωνημένο» παράδειγμα το άρθρο 28 και την επέκταση στο λιμάνι της Αλεξανδρούπολης, σε μια περιοχή «NATURA 2000». Γι’ αυτό το ζήτημα στην έκθεσή της η επιτροπή αφιερώνει δύο σελίδες με αναφορά σε αυτό που όλοι είπαμε, στη μελέτη περιβαλλοντικών επιπτώσεων. Όμως μπροστά στα συμφέροντα των Αμερικανών και του ΝΑΤΟ όλα τα ποδοπατάτε. Μετατρέπετε το λιμάνι της Αλεξανδρούπολης σε μία μικρή Σούδα.

Όμως και οι νομοτεχνικές βελτιώσεις που φέρατε είναι χωρίς ουσία, παρ’ όλο που σας προέτρεπε σε πολλά άρθρα η έκθεση της Βουλής με τις εξής λεξούλες: «είναι σκόπιμο να διευκρινιστεί» ή «θα ήταν σκόπιμο για λόγους σαφήνειας» κ.λπ.. Το επαναλαμβάνει σε πολλά άρθρα. Όμως, εσείς θέλετε να είναι θολά και ασαφή. Γι’ αυτό εξάλλου συμπεριλαμβάνετε δέκα εξουσιοδοτικές διατάξεις, ένα προεδρικό διάταγμα, έξι κοινές υπουργικές αποφάσεις και τρεις υπουργικές αποφάσεις.

Εμείς σας λέμε καθαρά: Λευκή επιταγή δεν σας δίνουμε. Δεν σας εμπιστευόμαστε.

Σε ό,τι αφορά στις τροπολογίες, την πρώτη κυβερνητική τροπολογία την καταψηφίζουμε. Περιέχει δύο άρθρα. Το ένα ορίζει τετρακόσιες πενήντα υποχρεωτικές θέσεις στάθμευσης αυτοκινήτων στην «Περιοχή Ανάπλασης ΙΙ» του Δήμου Αθηναίων. Όμως ο Δήμος Αθηναίων δεν ξέρει τίποτα. Δεν πέρασε καν από το δημοτικό συμβούλιο. Το δεύτερο άρθρο μάλλον δεν το κατάλαβε και ο εκπρόσωπος της Ελληνικής Λύσης του κ. Βελόπουλου. Εδώ τι κάνετε; Ορίζετε ως αρμόδια αρχή για τις παρεκκλίσεις από το εμπάργκο στη Ρωσία, γιατί αυτό ζητάει ο κανονισμός της Ευρωπαϊκής Ένωσης, το Υπουργείο των εφοπλιστών. Συγνώμη, το Υπουργείο Ναυτιλίας! Άρα Ευρωπαϊκή Ένωση και κυβερνήσεις έχουν εξαιρέσει από το εμπάργκο ποιους; Αυτούς που πάντα κερδίζουν, τους εφοπλιστές.

Μας θυμίσατε, λοιπόν, ότι δύο χρόνια από τον ιμπεριαλιστικό πόλεμο στην Ουκρανία υπάρχουν οι κερδισμένοι, αυτοί που πουλάνε το αμερικανικό LNG και αυτούς που μεταφέρουν πετρέλαιο, δηλαδή οι Έλληνες εφοπλιστές. Βλέπετε, αν θελήσουν, μπορούν να πουλάνε κατ’ εξαίρεση και τα δεξαμενόπλοια -γκαζάδικα τα λέμε εμείς στον Πειραιά- σε οντότητα ή φορέα στη Ρωσία και εξαιρούνται από το εμπάργκο.

Βέβαια εξαιτίας του ρωσικού εμπάργκο ο λαός υποφέρει, πληρώνει ακριβότερα την ενέργεια και οι αγρότες δεν μπορούν να συνεχίσουν να κάνουν εξαγωγές αγροτικών προϊόντων στη Ρωσία. Οι εφοπλιστές, όμως, εξαιρούνται από όλα και από τη φορολογία στο πετρέλαιο, ενώ οι αγρότες και ο λαός φορολογούνται και φυσικά, οι εφοπλιστές δεν πληρώνουν φόρους και πιθανώς και από τέτοιες αγοραπωλησίες γκαζάδικων δεν θα πληρώσουν φόρους. Έτσι είναι. Ευρωπαϊκή Ένωση και κυβερνήσεις τους λαούς τους φοροληστεύουν.

Στη δεύτερη κυβερνητική τροπολογία εμείς θα εκφραστούμε με το «παρών». Θα αναφερθούμε στην κατ’ εξαίρεση χορήγηση ασφαλιστικής ικανότητας 2024-2025 στο άρθρο 2. Δεν διαφωνούμε, συμφωνούμε με την παράταση που δίνεται σε αυτές τις περιπτώσεις. Όμως, θέλουμε να επισημάνουμε τα εξής: Υπάρχουν εκατοντάδες χιλιάδες αυτοαπασχολούμενοι και αγρότες που έχουν αδυναμία, δεν έχουν εξοφλήσει ή δεν έχουν ρυθμίσει τις ασφαλιστικές εισφορές και δεν υπάρχει χρονικό περιθώριο. Τι σημαίνει αυτό; Ότι αν δεν δοθεί η ασφαλιστική ικανότητα, δηλαδή παράταση χρόνου, θα μένουν ξεκρέμαστοι, ανασφάλιστοι, δεν θα έχουν ιατροφαρμακευτική περίθαλψη. Πρέπει σήμερα να διευθετηθεί.

Τελειώνω με το άρθρο 4 για την παράταση παραμονής ειδικευόμενων νοσηλευτών ιδιωτικού δικαίου. Και εδώ θα πούμε «παρών», για να συνεχίσουν να έχουν δουλειά, έστω και για τέσσερις μήνες, οι ασθενείς και σχετικές υπηρεσίες.

Όμως, πρόκειται για περιπτώσεις που πρέπει να προχωρήσει σε γενικές προσλήψεις στο δημόσιο. Οι ελλείψεις είναι τεράστιες και ειδικά στο νοσηλευτικό προσωπικό.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Μανωλάκου.

Κυρίες και κύριοι συνάδελρφοι, πριν συνεχίσουμε, θέλω να κάνω μια ανακοίνωση στο Σώμα.

Ο Βουλευτής κ. Θεόδωρος Ρουσόπουλος ζητεί άδεια απουσίας του από τις κοινοβουλευτικές δραστηριότητες από τις 4 Μαρτίου 2024 ως τις 14 Μαρτίου 2024, λόγω των υποχρεώσεών του ως Προέδρου της Κοινοβουλευτικής Συνέλευσης του Συμβουλίου της Ευρώπης.

H Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Η Βουλή ενέκρινε τη ζητηθείσα άδεια.

Θα συνεχίσουμε με τον κ. Παρασκευά Κουκουλόπουλο, ειδικό αγορητή του ΠΑΣΟΚ - Κινήματος Αλλαγής.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κατ’ αρχάς για το κύριο θέμα του νομοσχεδίου, παρ’ ότι αφορά σχεδόν στο ένα τρίτο των άρθρων, αιγιαλό, παραλίες, τουρισμό, υπήρξαν σημαντικά γεγονότα στις δύο ημέρες, κύριε Υπουργέ.

Το ένα είναι ένα δημοσίευμα της γαλλικής εφημερίδας «LE MONDE», τουλάχιστον εξίσου έγκυρη με τον «ECONOMIST», που αποτυπώνει ανησυχία, με αφορμή τα όσα συζητούμε εδώ και τις ενστάσεις των οικολογικών - περιβαλλοντικών οργανώσεων για το τι ακριβώς συμβαίνει.

Την προηγούμενη εβδομάδα κλιμακώθηκαν μια σειρά αρθρογραφίες κυρίως στην εφημερίδα «ΚΑΘΗΜΕΡΙΝΗ», που έθεταν ένα ζήτημα με τη Σίφνο, τη Σέριφο και τη Φολέγανδρο που κινδυνεύουν να βγουν σε μια λίστα νησιών που κινδυνεύουν από τη υπερδόμηση. Και μάλιστα, το σχετικό δημοσίευμα έχει ένα τρομακτικό στοιχείο, ότι μέσα σε τέσσερα χρόνια, στις Κυκλάδες συνολικά, υπερδιπλασιάστηκε η υπάρχουσα δόμηση και σε κάποιες περιοχές τριπλασιάστηκε.

Το άλλο γεγονός που υπήρξε εδώ στη Βουλή –δεν θέλω να επαναλάβω αυτά που είπα- είναι οι παρεμβάσεις που έγιναν από όλους μας και από την πλευρά του ΠΑΣΟΚ και εμού ως εισηγητή και εκπροσωπώντας τον κ. Κατρίνη, δηλώνουμε ικανοποίηση για τις προτάσεις που έγιναν αποδεκτές, όπως επίσης έγιναν και πολλές προτάσεις από Βουλευτές της Νέας Δημοκρατίας, που μίλησε μεγάλος αριθμός.

Τι απέδειξαν αυτές τις παρεμβάσεις; Αναδείχθηκαν επιμέρους ζητήματα που δεν μπορούν οριζόντιες ρυθμίσεις να αντιμετωπίσουν, όπως και αυτά που σας είπα, για Σίφνο, Σέριφο, Φολέγανδρο, καθώς και η κραυγή αγωνίας του δημάρχου Σαντορίνης που είδε το φως της δημοσιότητας και αυτή χθες, κοντά στο δημοσίευμα της γαλλικής εφημερίδας, που δείχνουν πόσο ατελέσφορο είναι αφ’ ενός μεν να πάμε με κύριο κριτήριο τα έσοδα και την εξυπηρέτηση μεγάλων ξενοδοχειακών μονάδων από τη μια και από την άλλη, να απομονώνουμε την αυτοδιοίκηση.

Είμαι βέβαιος ότι κάποια στιγμή θα αναγκαστούμε να το αλλάξουμε αυτό το πλαίσιο, ακόμη και η σημερινή Κυβέρνηση, κύριε Υπουργέ, για ποιον λόγο; Για τον λόγο ότι δεν μπορούμε εύκολα με οριζόντιες ρυθμίσεις να αντιμετωπίσουμε ζητήματα όπως ο υπερτουρισμός -αυτός είναι ο ελέφαντας στο δωμάτιο, το έχω πει από την πρώτη στιγμή στην πρώτη συνεδρίαση- όπως επίσης και το άλλο ακόμα μεγαλύτερο που είναι η κλιματική αλλαγή.

Εμείς πιστεύουμε -το τόνισε και η παριστάμενη τομεάρχης μας του τουρισμού χθες εξαιρετικά καλά, το τόνισα και εγώ στην αγόρευσή μου επί της αρχής- σε έναν αειφόρο τουρισμό που προσπαθεί να βρει την πιο δύσκολη χρυσή τομή που υπάρχει ανάμεσα στο περιβάλλον και την επιχειρηματικότητα. Εμείς δεν λέμε ότι είναι εύκολη, το είπατε κι εσείς. Είναι η πιο δύσκολη άσκηση που υπάρχει. Για τα δύσκολα όμως είναι και οι κυβερνήσεις και οι βουλευτές.

Σε έναν τουρισμό στον οποίο συμπεριλαμβάνεται όχι μόνον ο ήλιος και η θάλασσα, αλλά επίσης και ο ελληνικός τρόπος ζωής, το διατροφικό μας πρότυπο και εδώ είναι η σύνδεσή μας με τον πρωτογενή τομέα. Και όλα αυτά με έναν υπέρτιτλο ή αν θέλετε με μια -το ίδιο πράγμα είναι, δεν αλλάζει κάτι- αειφορία. Αυτό είναι που πρέπει να επιδιώξουμε ως χώρα, κατά τη δική μας άποψη.

Και μιας και μίλησα για αειφορία και για τη σύνδεση του τουρισμού και του πρωτογενούς τομέα, έρχομαι στο αγροτικό πετρέλαιο. Για να υπάρχει σύνδεση του τουρισμού με τον αγροτοδιατροφικό τομέα -όχι τον πρωτογενή απευθείας, γιατί δεν δίνουμε στάρι ούτε καλαμπόκι στα ξενοδοχεία, αλλά επεξεργασμένα προϊόντα- ψηφίζουμε φυσικά τη διάταξη για την επιστροφή ειδικού φόρου.

Αλλά θα πω για μια ακόμη φορά, κύριε Υπουργέ, το εξής. Μετά την εξέλιξη που έχουμε πανευρωπαϊκά με την ΚΑΠ, τρία πράγματα, κατά τη γνώμη μου, έχει να κάνει η Κυβέρνηση: να βάλει μπροστά τον νέο οργανισμό του ΕΛΓΑ που να αντιμετωπίζει τη σύγχρονη πραγματικότητα και όχι τα προ είκοσι ετών δεδομένα, δεύτερον να καθιερώσει αγροτικό πετρέλαιο στην αντλία, βάσει στοιχείων ΟΣΔΕ -είναι σύγκλιση με την Ευρώπη, με τον Ευρωπαίο αγρότη αυτό, δεν είναι ζήτημα διαγκωνισμού να δώσουμε περισσότερα, για να τελειώνει αυτή η ιστορία και η επαιτεία κάθε χρόνο, η διαπραγμάτευση με το Μαξίμου- και τρίτο να δοθεί ηλεκτρικός χώρος -το τονίζω, ηλεκτρικός χώρος- στους αγρότες έτσι ώστε μαζικές ενεργειακές κοινότητες, ΤΟΕΒ, συνεταιρισμοί και μαζικά οι αγρότες να μπορέσουν να κάνουν μια πιο ανταγωνιστική γεωργία.

Πάω στις άλλες επιμέρους διατάξεις. Στις διατάξεις για τη διασύνδεση της Κρήτης -προφανώς δεν είμαστε υπέρ του μπλακ-άουτ στην Κρήτη και στα διασυνδεδεμένα νησιά, εννοείται- ψηφίζουμε «παρών» για να δώσουμε έμφαση, κύριε Υπουργέ, στις μεγάλες ευθύνες του ΑΔΜΗΕ. Είναι μεγάλες οι ευθύνες και αντίστοιχα μεγάλη επιβάρυνση του κρατικού προϋπολογισμού και των καταναλωτών με τη γαλαντόμα ρύθμιση που έχει φέρει ο Υπουργός Ενέργειας για τη διασύνδεση.

Στο ζήτημα των εφημεριών του ΕΣΥ -το είπε και ο εισηγητής μας στον τομέα υγείας πριν από λίγο από το Βήμα- προφανώς τη στηρίζουμε και μάλιστα συμμεριζόμαστε στη λογική σας ότι δεν πρέπει να πάμε σε στρεβλώσεις. Ταλαντευτήκαμε για το θέμα της φορολόγησης αν έπρεπε να είναι αυτοτελής. Κάνατε μια τοποθέτηση πραγματικά, είμαστε πολύ κοντά σε αυτή την προσέγγιση.

Όμως προσέξτε ποιο είναι το θέμα, κύριε Υπουργέ. Εγώ δεν αμφισβητώ όλα αυτά, που αθροίσατε τα ποσά και είναι 220-240 εκατομμύρια που δόθηκαν τον τελευταίο ενάμιση χρόνο σε όλους τους γιατρούς. Εμείς δεν θα πούμε ότι είναι ψίχουλα, δεν έχουμε τέτοια λογική.

Το ζήτημα είναι άλλο, ότι αποδυναμώνετε με τέτοιους ρυθμούς το ΕΣΥ, γιατί είναι τόσο προκλητικές οι αμοιβές και από την Ευρώπη, αλλά και από τον ιδιωτικό τομέα στην Ελλάδα και μάλιστα, έχει αρχίσει να περιλαμβάνει αυτή η αποδυνάμωση και το νοσηλευτικό προσωπικό. Και το λέμε για πολλοστή φορά. Σας το έχουμε πει και στον προϋπολογισμό και από το πρώτο νομοσχέδιο το καλοκαίρι.

Πρέπει να βρούμε το θάρρος και την τόλμη -εσείς πρώτα και εμείς μετά ως κόμματα- να κάνουμε μια διακριτή τομή στο ΕΣΥ με σοβαρές αυξήσεις στο ιατρικό και νοσηλευτικό προσωπικό μαζί με τα βαρέα και ανθυγιεινά, για να βάλουμε ένα ανάχωμα σε αυτή την πορεία αποδυνάμωσης.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε Κουκουλόπουλε.

**ΠΑΡΙΣ ΚΟΥΚΟΥΛΟΠΟΥΛΟΣ:** Γιατί χωρίς ανθρώπινο δυναμικό ιδιαίτερα σε αυτές τις κρίσιμες ειδικότητες -και οι άδειες χρειάζονται προφανώς- χωρίς μια τομή σε αυτά, θα αντιμετωπίσουμε πολύ μεγαλύτερα προβλήματα αύριο στο ΕΣΥ.

Για τα POS, κύριε Υπουργέ, γνωρίζετε πολύ καλά ότι στηρίζει το ΠΑΣΟΚ διαχρονικά αυτή την υπόθεση. Γι’ αυτό και θα ψηφίσουμε τη διάταξη του άρθρου 42 και δηλώνουμε ότι θα ψηφίσουμε «παρών» στις άλλες, όχι γιατί είμαστε κατά των προστίμων σε όσους δεν προσέλθουν να συμμορφωθούν, αλλά γιατί μας προβλημάτισε η έκθεση της Επιστημονικής Υπηρεσίας της Βουλής που θέτει ζητήματα αναλογικότητας. Δηλαδή ένας που εκδίδει απόδειξη θα δίνει παραπάνω πρόστιμο από έναν που δεν εκδίδει. Προσέξτε το αυτό μήπως το διορθώσετε σε ένα άλλο νομοσχέδιο και με μεγάλη ικανοποίηση προφανώς το ψηφίζουμε.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε Κουκουλόπουλε.

**ΠΑΡΙΣ ΚΟΥΚΟΥΛΟΠΟΥΛΟΣ:** Και κλείνω, κύριε Πρόεδρε, με τις διατάξεις για τη μητρότητα που ο Υπουργός το άφησε τελευταίο. Προφανώς και τις διατάξεις και την τροπολογία θα τις ψηφίσουμε.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε με μια κουβέντα.

**ΠΑΡΙΣ ΚΟΥΚΟΥΛΟΠΟΥΛΟΣ:** Και να σημειώσω κάτι, κύριε Πρόεδρε. Πήραμε πολύ καθυστερημένα -πιθανά και εσείς, όλα τα κόμματα- ένα πολύ τεκμηριωμένο σημείωμα από τον δικηγορικό σύλλογο, που θέτει σοβαρές αντιρρήσεις για την ημερομηνία 24 Σεπτεμβρίου, που πάει προς τα πίσω αναδρομικά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κουκουλόπουλε, σας είπα να κλείσετε.

**ΠΑΡΙΣ ΚΟΥΚΟΥΛΟΠΟΥΛΟΣ:** Πρέπει να το δείτε. Εμείς την ψηφίζουμε.

Θέλω να πω μία κουβέντα μονάχα. Όλα αυτά, ότι να, τώρα η πραγματικότητα με τα ομόφυλα ζευγάρια, είναι εκτός τόπου και χρόνου. Το επίδομα μητρότητας δίνεται και στον πατέρα, και στην Ελλάδα και σε μια σειρά άλλες χώρες, ναι.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Κουκουλόπουλε, κατάχρηση κάνετε τώρα.

**ΠΑΡΙΣ ΚΟΥΚΟΥΛΟΠΟΥΛΟΣ:** Δεν μπορεί, κύριε Πρόεδρε, εδώ να πυροβολούμαστε κατά ριπάς από ένα σωρό ομιλητές με ανακρίβειες, και ψέματα, και λογικές σκοταδισμού.

**ΠΡΟΕΔΡΕΥΩΝ (Βασίλειος Βιλιάρδος):** Το καταλάβαμε, κύριε Κουκουλόπουλε, ευχαριστούμε.

**ΠΑΡΙΣ ΚΟΥΚΟΥΛΟΠΟΥΛΟΣ:** Το επίδομα μητρότητας αφορά χιλιάδες μητέρες.

**ΠΡΟΕΔΡΕΥΩΝ (Βασίλειος Βιλιάρδος):** Καταλαβαίνετε ή δεν καταλαβαίνετε;

**ΠΑΡΙΣ ΚΟΥΚΟΥΛΟΠΟΥΛΟΣ:** Για τα παιδιά είναι αυτά τα επιδόματα και μια μονογονεϊκή οικογένεια που έχει έναν πατέρα με ένα παιδί, ε χρειάζεται γάλα το παιδί, τι να κάνουμε. Αυτό είναι όλο.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Τελειώσαμε, κύριε Κουκουλόπουλε. Ευχαριστούμε πολύ τον κ. Κουκουλόπουλο.

Καλείται στο Βήμα ο κ. Μιλτιάδης Ζαμπάρας, εισηγητής του ΣΥΡΙΖΑ - Προοδευτική Συμμαχία για πέντε λεπτά.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Θα είμαι σύντομος, κύριε Πρόεδρε. Νομίζω ότι τα περισσότερα ζητήματα αναλύθηκαν, ειπώθηκαν στην Ολομέλεια και κατά τις επιτροπές. Νομίζω ότι απέχουμε πολύ, απέχουμε παρασάγγας στο επίπεδο της αντίληψης, της κοσμοθεωρίας, της προσέγγισής μας και σε σχέση με τη βιώσιμη ανάπτυξη, και σε σχέση με το περιβάλλον, και σε σχέση με τα οικονομικά στοιχεία που βάζει το νομοσχέδιο με τον βιώσιμο τουρισμό, με όλα αυτά που προσπαθείτε να φέρετε για να εξυπηρετήσετε πολύ συγκεκριμένα συμφέροντα, και σε σχέση κυρίως με μια λογική κλιματικής ουδετερότητας, που η χώρα μας θα πρέπει κάποια στιγμή να σκέφτεται με σοβαρούς όρους να εφαρμόσει, και σε σχέση με τα φαινόμενα της κλιματικής κρίσης, που πλέον δεν είναι κάτι το οποίο διαβάζουμε στα βιβλία ότι θα έρθει στο μέλλον, αλλά είναι κάτι που έχει χτυπήσει -και ειδικά τα τελευταία χρόνια- την πατρίδα μας πολλές φορές. Άρα νομίζω ότι οι διαφορές μας είναι ουσιαστικές και οι διαφορές μας έχουν να κάνουν με μια εντελώς διαφορετική προσέγγιση στα ζητήματα αυτά.

Επιτρέψτε μου να πω ότι κλείνουμε σήμερα, μετά από δύο μέρες, τη συζήτηση για το νομοσχέδιο που αφορά τους αιγιαλούς, αλλά κλείνουμε και μια συζήτηση μέσα σε ένα περιβάλλον θλίψης και οργής. Οργής προφανώς για τον απροκάλυπτο τρόπο που ο Πρωθυπουργός με μια ξεκάθαρα υποκριτική δήλωση απέκλεισε οποιαδήποτε περίπτωση να αποδοθούν ευθύνες στον κ. Καραμανλή και σε οποιονδήποτε άλλο υπεύθυνο για το έγκλημα των Τεμπών, βάζοντας στο κάδρο συλλήβδην όλους μας, και αυτούς που αγωνίζονται ενάντια στη συγκάλυψη, και αυτούς που αγωνίζονται ενάντια στην απόκρυψη των στοιχείων, και αυτούς που αγωνίζονται για τη δικαίωση των παιδιών τους, γι’ αυτούς που αγωνίζονται για δικαιοσύνη, γι’ αυτούς που αγωνίζονται για ένα κράτος δικαίου σ’ αυτή τη χώρα.

Την ίδια ώρα που ο κόσμος έξω χθες φώναζε μαζικά να αποδοθεί δικαιοσύνη, ο κ. Μητσοτάκης και οι Βουλευτές της Νέας Δημοκρατίας δεν αποδέχτηκαν ποτέ να γίνει προανακριτική επιτροπή για να μην πληρώσει επί της ουσίας κανένας δικός σας και κάνετε ό,τι μπορείτε ακόμα και σήμερα για να συγκαλύψετε αυτή την εξαιρετικά τραγική υπόθεση.

Σπεύσατε δε να σβήσετε μέχρι και τα ονόματα εδώ έξω από το Κοινοβούλιο των θυμάτων από τα Τέμπη, την ίδια μέρα που γράφτηκαν, την ίδια μέρα που γράφτηκαν από τους συγγενείς, την ίδια μέρα που ο κ. Ασλανίδης, πατέρας ενός νέου θύματος στα Τέμπη, έγραφε ο ίδιος ο πατέρας το όνομα του παιδιού του.

Αλλά αυτή η μνήμη δεν πρόκειται να ξεχαστεί. Αυτά τα παιδιά είναι μέσα μας, είναι στη συλλογική μνήμη του λαού και θα κάνουμε ό,τι περνάει από το χέρι μας να αποδοθούν ευθύνες εκεί που πρέπει να αποδοθούν και πραγματικά να φτάσουμε σε ένα σημείο που να είμαστε όλοι περήφανοι, όλες και όλοι περήφανοι για το κράτος δικαίου, για τη δημοκρατία μας και για το πολίτευμα αυτό.

Προφανώς να ξέρετε ότι εμείς αυτό δεν θα το αφήσουμε και θα είμαστε εδώ να πιέζουμε, έτσι ώστε να αποκαλυφθούν οι ένοχοι και να πληρώσουν, να πληρώσουν. Γιατί αυτό δεν είναι δικό μας μόνο αίσθημα, είναι λαϊκή απαίτηση, είναι λαϊκή απαίτηση που κάποια στιγμή θα πρέπει να γίνει.

Όσον αφορά το νομοσχέδιο τώρα, ήρθε ο κ. Θεοχάρης στις επιτροπές και ο κ. Χατζηδάκης προσπάθησε να μας πείσει πόσο καλό είναι αυτό το νομοσχέδιο, πόσο περιβαλλοντικά θετικό είναι το πρόσημό του, ότι έχει ένα πράσινο πρόσημο, ότι έχει ένα θετικό πρόσημο σε σχέση με το περιβάλλον. Και βεβαίως η αντιπολίτευση είπε ότι θα το καταψηφίσει -και εμείς προφανώς- και κανένας μέσα σε αυτό το πλαίσιο δεν καταλαβαίνει με πόσο καλό τρόπο εσείς νομοθετείτε. Και όχι μόνο εμείς, όχι μόνο σύσσωμη η αντιπολίτευση, αλλά και οι φορείς κατά την άποψή σας που εμπλέκονται σε αυτό το νομοσχέδιο δεν έχουν καταλάβει πόσο φιλοπεριβαλλοντικό είναι.

Και τι δεν ακούσαμε εμείς που διαφωνούμε, ότι είμαστε κολλημένοι, ότι είμαστε κατά της ανάπτυξης, ότι δεν θέλουμε ανάπτυξη στη χώρα. Γιατί; Από πού προκύπτει αυτό; Ακούσαμε ότι είμαστε αλλεργικοί απέναντι στην επιχειρηματικότητα. Από πού προκύπτει αυτό, κυρίες και κύριοι συνάδελφοι της Συμπολίτευσης; Μέχρι και υπέρ της Ιταλοκρατίας μάς κατηγορήσατε και πολλά άλλα.

Θα προσπαθήσω να σας πω αυτό που προσπαθήσαμε και στις επιτροπές αλλά και στην Ολομέλεια να σας πούμε αυτές τις μέρες, ότι δεν υπάρχει για εμάς περιβάλλον, δεν υπάρχει τουρισμός χωρίς βιώσιμο περιβάλλον, δεν υπάρχει ανάπτυξη και δεν θα υπάρχουμε σε λίγο καιρό κι εμείς οι ίδιοι, εάν δεν τα δούμε αυτά με έναν ολιστικό τρόπο, με μια ολιστική προσέγγιση και με μια ολιστική διαχείριση.

Να σταματήσετε λοιπόν να πετάτε λάσπη στον ανεμιστήρα, ότι δήθεν εμείς τα λέμε όλα αυτά γιατί είμαστε άνθρωποι, Βουλευτές με κομματικές εμμονές, και να κατανοήσετε ότι δεν γίνεται να αρνείστε πεισματικά την πραγματικότητα της κλιματικής κρίσης. Είναι εμμονικές και οι περιβαλλοντικές οργανώσεις; Είναι εμμονική και η ΚΕΔΕ, που βάζει σωστά τα ζητήματα σε σχέση με τις αρμοδιότητες που εκχωρείτε στην Κτηματική Υπηρεσία και τις παίρνετε από την ΚΕΔΕ;

Σας ρωτήσαμε σχεδόν όλοι γιατί δεν εφαρμόζετε το Πρωτόκολλο της Βαρκελώνης. Μας κοροϊδέψατε κάποια στιγμή όταν, παρουσία του Προέδρου μας του Σωκράτη Φάμελλου, μας είπατε ότι δεν μπορούμε να αναγνωρίσουμε τις αρμοδιότητες των Υπουργείων. Σοβαρά τώρα; Και μετά μας είπατε ότι δεν μπορούμε αυτή τη στιγμή να κουβεντιάσουμε για το Πρωτόκολλο της Βαρκελώνης. Γιατί; Γιατί συνεχίζετε να βάζετε το κάρο μπροστά από το άλογο; Δηλαδή αυτό ποτέ θα έπρεπε να το συζητήσουμε και αρμοδιότητα ποιανού Υπουργείου είναι; Και δικιά σας αρμοδιότητα να μην είναι, του Υπουργείου Οικονομικών, ήρθε στην Αίθουσα ο κ. Σκυλακάκης και είπε ότι δεν είναι ώρα να το κουβεντιάσουμε αυτό.

Μα αυτό θα έπρεπε να ήταν το βασικό πλαίσιο πάνω στο οποίο όλα τα υπόλοιπα νομοθετήματα θα έρχονταν προς ψήφιση. Εμένα μου θυμίζετε πολύ έντονα τον κ. Πιερρακάκη, που αυτές τις μέρες, ενώ ξέρει και παραδέχτηκε ότι το νομοσχέδιο για τα ιδιωτικά πανεπιστήμια προϋποθέτει αλλαγή του Συντάγματος, λέει ότι δεν μπορεί να περιμένει μέχρι το Σύνταγμα να αναθεωρηθεί.

Αυτό μας λέτε, τηρουμένων των αναλογιών, κι εσείς, ότι δεν μπορούμε να μιλήσουμε αυτή τη στιγμή για το πρωτόκολλο που αφορά την ολοκληρωμένη διαχείριση της παράκτιας ζώνης, αλλά φέρνουμε ένα νομοθέτημα που είναι στον αντίποδα αυτής της σύμβασης.

Και κλείνω, κύριε Πρόεδρε, με κάτι που ειλικρινά δεν θα δίναμε σημασία, θα το περνάγαμε λίγο στην απέξω, αλλά μας προκάλεσε χθες ο κ. Θεοχάρης. Παινεύτηκε ότι η Κυβέρνηση φορολόγησε τα υπερκέρδη από τα διυλιστήρια για το 2022 και παραδέχτηκε ότι δεν σκοπεύουν να φορολογήσουν τα υπερκέρδη 1,2 δισ. για το 2023, λέγοντας μάλιστα ότι δεν υπάρχει λόγος. Την ίδια στιγμή που λέτε ότι έχετε ξύσει τον πάτο του βαρελιού για τους αγρότες, τους δίνετε 85 εκατομμύρια, και κάτω από το βαρέλι υπάρχουν 1,2 δισ. που θα έπρεπε να τα φορολογήσετε στο 90% και όχι με τον ελάχιστο συντελεστή 33%, όπως κάνετε για το 2022. Γιατί κι εκεί δεν φορολογήσατε το σύνολο των υπερκερδών, που είχατε υποσχεθεί προεκλογικά ότι θα κάνετε.

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε Ζαμπάρα.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Κλείνω, κύριε Πρόεδρε.

Άρα ψέματα, συγκάλυψη. Και να πούμε σε αυτούς που μας βλέπουν, να πούμε στους πολίτες, να πούμε στους αγρότες ότι τους δουλεύετε ψιλό γαζί, ότι αυτή τη στιγμή δεν μπορείτε να βάζετε ζήτημα δημοσιονομικού κόστους για την χώρα.

Όπως ειπώθηκε πριν, το υπερπλεόνασμα από τους έμμεσους φόρους είναι 7 δισεκατομμύρια. Άρα υπάρχει η δυνατότητα η δημοσιονομική. Τα διυλιστήρια και οι πάροχοι ενέργειας έχουν θησαυρίσει μέσα στην ενεργειακή κρίση και συνεχίζουν να θησαυρίζουν. Και δεν τους υπερφορολογείτε. Άρα, υπάρχουν οι χρηματοδοτικές και οι δημοσιονομικές δυνατότητες να βοηθήσετε αυτούς που σήμερα βρίσκονται στο δρόμο, να βοηθήσετε αυτούς που πραγματικά, από άποψη ζωτικής σημασίας, το έχουν ανάγκη.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κύριε συνάδελφε.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Τελειώνω, κύριε Πρόεδρε σε τρία δευτερόλεπτα και σας ευχαριστώ για την ανοχή σας.

Καταψηφίζουμε, λοιπόν, το παρόν νομοσχέδιο γιατί ούτε αναπτυξιακή πλευρά έχει, ούτε περιβαλλοντική πλευρά έχει, ούτε κλιματική πλευρά έχει, ούτε ανθρώπινη, ανθρωποκεντρική πλευρά στο τέλος τέλος έχει.

Ευχαριστώ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ τον κ. Ζαμπάρα για τη σύντομη αναφορά του.

Καλείται στο Βήμα ο κ. Στυλιανός Πέτσας, εισηγητής της Νέας Δημοκρατίας.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι μετά από περίπου δεκαέξι ώρες συζητήσεων στην αρμόδια Επιτροπή Οικονομικών Υποθέσεων και περίπου άλλες τόσες σε αυτή τη διήμερη συζήτηση επί του νομοσχεδίου του Υπουργείου Εθνικής Οικονομίας και Οικονομικών στην Ολομέλεια της Βουλής, νομίζω ότι φτάνουμε να βγάλουμε κάποια βασικά συμπεράσματα λίγο πριν κλείσουμε.

Το νομοσχέδιο αυτό έχει στην ουσία δύο βασικές ενότητες. Έχει τέσσερα μέρη βασικά, αλλά έχει δύο βασικές ενότητες, τις οποίες θα προσπαθήσω να συμπυκνώσω για να κάνω, στο σύντομο χρόνο που έχω στη διάθεσή μου, τον απολογισμό μου.

Το πρώτο κομμάτι, η πρώτη μεγάλη ενότητα είναι φυσικά οι διατάξεις που είναι ο κορμός του νομοσχεδίου και αφορά τη διαδικασία αξιοποίησης της δημόσιας περιουσίας στις παραθαλάσσιες περιοχές. Το δεύτερο είναι οι λοιπές διατάξεις.

Στην πρώτη λοιπόν, ενότητα, αυτές οι διατάξεις που αφορούν την αξιοποίηση της δημόσιας περιουσίας σε παραθαλάσσιες περιοχές, νομίζω ότι προκύπτει αβίαστα σε όποιον παρακολούθησε αυτές τις πάνω από τριάντα ώρες συνεδριάσεων στην επιτροπή και στην Ολομέλεια, ότι το νέο πλαίσιο που καθιερώνει το νέο νομοσχέδιο, είναι καλύτερο από το υφιστάμενο πλαίσιο που έχουμε. Και είναι καλύτερο γιατί βάζει τάξη στην αταξία που υφίσταται μέχρι σήμερα, με μια σειρά από διατάξεις, πάντα με σεβασμό στο περιβάλλον, πάντα με σεβασμό στο κοινωνικό σύνολο, εξασφαλίζοντας την ελεύθερη πρόσβαση στην παραλία. Διότι πραγματικά, αν δει κανείς το πλέγμα των διατάξεων αυτού του νομοσχεδίου, δεν μπορεί παρά να διακρίνει κάποιες καινοτομίες.

Πρώτον, ότι είναι πολύ πιο διαφανής η διαδικασία για την παραχώρηση και είναι σαφές το τι παραχωρείται σε κάθε παραλία και είναι διαφανείς οι διαδικασίες και εύκολα ελέγξιμες, γιατί υπάρχει ηλεκτρονική πλατφόρμα μέσα από την οποία γίνονται οι διαδικασίες κεντρικά, γιατί υπάρχει το QR Code και τα άλλα μέσα τεχνικού ελέγχου που μπορεί κάθε πολίτης, κάθε στιγμή να δει αν υπάρχουν παραβιάσεις στην παραχώρηση, γιατί υπάρχουν αυστηρές κυρώσεις, οι οποίες φτάνουν μέχρι και τη σφράγιση με πολύ υψηλά πρόστιμα, μέχρι και την καταγγελία της σύμβασης παραχώρησης, αλλά και γιατί οι παραχωρησιούχοι αναλαμβάνουν μια σειρά από δεσμεύσεις, προκειμένου να εξασφαλίζεται και η πρόσβαση στον αιγιαλό και στην παραλία, αλλά και να έχουν όλες εκείνες τις προϋποθέσεις που να μπορούν να διατηρούν καθαρή την παραλία, να μην υπάρχει κάποια παρέμβαση που να δημιουργεί ένα περιβαλλοντικό αποτύπωμα μη αναστρέψιμο κι όλες αυτές τις υποχρεώσεις που συζητήσαμε αναλυτικά.

Αυτές οι νομοτεχνικές βελτιώσεις, τις οποίες κατέθεσε ο παριστάμενος Υφυπουργός, κ. Πετραλιάς -καθώς ο Υπουργός, κ. Κωστής Χατζηδάκης αναρρώνει από τη χθεσινή του επέμβαση- κυρίες και κύριοι συνάδελφοι, τι κάνουν; Απαντούν στους προβληματισμούς που είχαμε εμείς, που είχατε εσείς σαν κόμματα αντιπολίτευσης, αλλά και πολλοί από τους φορείς. Δεν βελτιώνουμε το νομοσχέδιο στο πλαίσιο που είχαμε να κάνουμε με αιτήματα των αθλητικών σωματείων, για παράδειγμα; Δεν βελτιώθηκε το νομοσχέδιο για τα καταστήματα υγειονομικού ενδιαφέροντος; Δεν ακούσαμε πριν από λίγο τον κ. Πετραλιά να ανακοινώνει έναν προβληματισμό που είχαμε όλοι, όσον αφορά τις προθεσμίες που είναι σχετικά ασφυκτικές για τη διασύνδεση των ταμειακών μηχανών με τα POS, να ανακοινώνει παράταση ένα συν ένα μήνα;

Άρα θέλω να πω ότι το πλέγμα των διατάξεων ήταν ήδη καλύτερο από αυτό που υφίσταται μέχρι σήμερα. Με τις νομοτεχνικές βελτιώσεις που έκανε η Κυβέρνηση έγινε ακόμα καλύτερο για να μπορέσουμε να προσαρμοστούμε στις ανάγκες που έχει η κοινωνία. Και παρ’ όλα αυτά βλέπω πολλούς από εσάς να εξακολουθείτε να λέτε όχι.

Έρχομαι στο δεύτερο μέρος τώρα, στις λοιπές διατάξεις. Καταλαβαίνω από τις τοποθετήσεις σας ότι τα περισσότερα κόμματα θα υπερψηφίσετε διατάξεις που έχουν να κάνουν με τη στήριξη της οικογένειας, διατάξεις που έχουν να κάνουν με την αύξηση των εφημεριών και των αποδοχών των γιατρών του ΕΣΥ, διατάξεις που έχουν να κάνουν με την επιστροφή του ειδικού φόρου κατανάλωσης αγροτικού πετρελαίου για τους αγρότες μας, διατάξεις που έχουν να κάνουν με την ενεργειακή επάρκεια των νησιών. Όλα αυτά λοιπόν, έρχονται να απαντήσουν σε επείγοντα ζητήματα που ακουμπούν επαγγελματικές και κοινωνικές ομάδες, αλλά και την ενεργειακή επάρκεια στα νησιά μας.

Κι αναρωτιέμαι, στο τέλος της ημέρας, μετά από όλα όσα έχουμε ακούσει, αφού το πρώτο μέρος, η μεγάλη νότα του νομοσχεδίου είναι προς τη θετική κατεύθυνση, αφού το δεύτερο μέρος απαντά με ένα τρόπο θετικό που μάλιστα θα τον υπερψηφίσετε σε πολλές και από τις δικές σας αγωνίες, γιατί τελικά καταψηφίζετε αυτό το νομοσχέδιο; Πραγματικά δεν νομίζω ότι υπάρχουν άλλα νομοσχέδια πολλά που να βλέπω τόσο μεγάλη σύγκλιση σε πολλά ζητήματα, αλλά τελικά ξαφνικά να επικρατεί η μικροπολιτική λογική του όχι σε όλα. Νομίζω ότι δεν θα πρέπει να ακολουθήσουμε αυτή την κατεύθυνση. Και δεν νομίζω τελικά ότι έχετε να αντλήσετε και πολιτικά οφέλη από μια στείρα άρνηση.

Θα ήθελα να κλείσω κι εγώ, κύριε Πρόεδρε, αυτή τη σύντομη τοποθέτησή μου με μια αναφορά στα Τέμπη.

Εχθές έλαβα το λόγο ως εισηγητής της Πλειοψηφίας, αμέσως μετά την επετειακή αναφορά του Προεδρείου για την τραγωδία των Τεμπών με τη συμπλήρωση του ενός έτους. Η οδύνη των οικογενειών, των οικείων, των φίλων, των θυμάτων της τραγωδίας των Τεμπών δεν πρόκειται ποτέ να σβήσει. Η οργή τους, επίσης δεν θα σβήσει, γιατί ζητούν απαντήσεις, στα ερωτήματα τι προκάλεσε αυτή η τραγωδία.

Έσβησαν όμως τα ονόματα των πενήντα επτά θυμάτων που γράφτηκαν χτες μπροστά σε ένα μνημείο ενότητας για τον λαό μας, στο Μνημείο του Αγνώστου Στρατιώτη. Αν ρωτάτε τη γνώμη μου, αυτά δεν έπρεπε να σβήσουν. Δεν έπρεπε να σβήσουν για να θυμίζουν σε όλους πολίτες και πολιτικούς, ότι τα ονόματα αυτά δεν είναι πολιτικός βατήρας για μικροπολιτική εκμετάλλευση, ώστε να ανέβουν δημοσκοπικά ψηλότερα τα πολιτικά κόμματα. Είναι ονόματα που αντιστοιχούν σε ψυχές που ζητούν δικαιοσύνη.

Και είμαι βέβαιος ότι η ελληνική δικαιοσύνη θα αποδώσει τη δικαιοσύνη και θα οδηγήσει τους ενόχους στην τιμωρία. Κι εμείς ως πολιτικό σύστημα, Βουλευτές είτε της Συμπολίτευσης είτε της Αντιπολίτευσης, έχουμε ευθύνη με τις ενέργειές μας, ώστε το ποτέ ξανά να γίνει πραγματικότητα και να μη μείνει απλό σύνθημα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πέτσα.

Κύριε Υπουργέ, θέλετε το λόγο για να κλείσετε την συνεδρίαση; Όχι.

Κηρύσσεται περαιωμένη η συζήτηση επί της αρχής και των άρθρων του σχεδίου νόμου του Υπουργείου Εθνικής Οικονομίας και Οικονομικών: «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις».

Προχωρούμε στην ψήφιση επί της αρχής, των άρθρων και τροπολογιών και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, πενήντα πέντε άρθρα, δύο τροπολογίες, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Βασίλειος Βιλιάρδος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις |
| Επί της Αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 3 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 5 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 8 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 10 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 11 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 12 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 16 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 17 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 19 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 20 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 21 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 22 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 23 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 24 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: ΠΡΝ |
| ΠΛΕΥΣΗ ΕΛ.: ΝΑΙ |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 34 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΝΑΙ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 40 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΝΑΙ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 42 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 44 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 46 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 47 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 49 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: ΠΡΝ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΠΡΝ |
| ΣΠΑΡΤΙΑΤΕΣ: ΠΡΝ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| ΠΑΣΟΚ-Κ.Α.: OXI |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Άρθρο 55 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΠΡΝ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Υπ. Τροπ. 103/27 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Υπ. Τροπ. 104/28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: ΠΡΝ |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |
| Επί του Συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| ΠΑΣΟΚ-Κ.Α.: OXI |
| Κ.Κ.Ε.: OXI |
| ΕΛΛΗΝ. ΛΥΣΗ: OXI |
| Ν. ΑΡΙΣΤΕΡΑ: OXI |
| ΣΠΑΡΤΙΑΤΕΣ: OXI |
| ΝΙΚΗ: OXI |
| ΠΛΕΥΣΗ ΕΛ.: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Συνεπώς μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Εθνικής Οικονομίας και Οικονομικών: «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 233α)

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Βασίλειος Βιλιάρδος):** Με τη συναίνεση του Σώματος και ώρα 15.05΄ λύεται η συνεδρίαση για αύριο ημέρα Παρασκευή 1η Μαρτίου 2024 και ώρα 9.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**